**ΜΕΛΠΟΜΕΝΗΣ ΑΘ. ΠΑΠΑΖΟΓΛΟΥ**

**Ο ΣΟΦΟΣ ΑΓΙΟΣ ΑΠΟ ΤΗΝ ΑΔΡΙΑΝΟΥ**

**ΑΓΙΟΣ ΚΥΡΙΛΛΟΣ ΣΤ’ Ο ΑΔΡΙΑΝΟΥΠΟΛΙΤΗΣ**

**ΧΡΙΣΤΙΑΝΙΚΗ ΕΣΤΙΑ ΟΡΕΣΤΙΑΔΟΣ**

**Ν. ΟΡΕΣΤΙΑΔΑ 2012**

**ΕΙΣΑΓΩΓΗ**

Ποιός ήταν ο άγιος Κύριλλος ο ΣΤ’;

Η ιστορία του Έθνους μας, η ιστορία της Εκκλησίας μας έγραψε για αυτόν με χρυσά γράμματα. Μια αγία, εξέχουσα πνευματική προσωπικότητα, δάσκαλος και εκκλησιαστικός ηγέτης, που μόχθησε με εθναποστολικό ζήλο και επιστημοσύνη ιδιαίτερη για την παιδεία του υποδούλου ελληνισμού. Και μαρτύρησε αγωνιζόμενος για το θεϊκό δώρο της ελευθερίας του ανθρώπου. Μια μορφή που παραμένει ακόμα εν πολλοίς άγνωστη, ακόμα και σε μας τους συμπατριώτες του.

Η ελληνική ψυχή – αδούλωτη μέσα και στην πιο βαριά σκλαβιά – ανέδειξε μεγάλες μορφές και μέσα στα σκοτάδια της Τουρκοκρατίας. Μια από αυτές είναι και η μορφή του Αγίου Κυρίλλου του ΣΤ’ Πατριάρχου Κωνσταντινουπόλεως, του Αδριανουπολίτη. Η ζωή του γνώρισε πλήθος εναλλαγών θέσεων και τόπων καταλήγουσα στον Οικουμενικό Θρόνο, από όπου εξορίστηκε στην πατρίδα του. Οι κατακτητές του επεφύλαξαν μαρτυρικό τέλος μια εβδομάδα μετά τον απαγχονισμό του Πατριάρχου Αγίου Γρηγορίου του Ε’.

Όμως ο απαγχονισμός του στο παράθυρο του Συνοδικού της Μητροπόλεως Αδριανουπόλεως, ενδυνάμωσε το εθνικό αίσθημα και την απόφαση για τον αγώνα της ελευθερίας.

Εκατόν εβδομήντα δύο χρόνια μετά το μαρτύριό του, το διπλό απαγχονισμό, αναγνωρίστηκε ως άγιος της Εκκλησίας μας, με πράξη της Ιεράς Συνόδου 403/8-7- 1993, μετά από ενέργειες του Μακαριστού Μητροπολίτου Διδυμοτείχου Νικηφόρου. Η μνήμη του ορίστηκε να τιμάται την 18η Απριλίου, μεταφερόμενη την Κυριακή του Θωμά, οσάκις συμπέσει το Πάσχα.

Η Νέα Ορεστιάδα ετίμησε τον μαρτυρικό Πατριάρχη, υψώνοντας στην κεντρική πλατεία της πόλεως το 1972 το άγαλμά του, έργο του γλύπτη Νικόλα. Υψωμένη η δεξιά του να δείχνει την αγαπημένη του Αδριανού, την υπόδουλη ακόμη, υπόσχεση επιστροφής και ελευθερίας.

Από το 2005 καθιερώνεται αρτοκλασία στη μνήμη του, κάθε Κυριακή του Θωμά, από το Σύλλογο απογόνων Καραγατσιανών – Αδριανουπολιτών «Η Ορεστιάδα», που τον τιμά ως προστάτη του.

Το 2010 καθιερώνεται από το Σάββατο της Διακαινησίμου τριήμερος εορτασμός στη μνήμη του αγίου Κυρίλλου, με την επωνυμία «Κυρίλλεια», από το νέο Μητροπολίτη Διδυμοτείχου κ.κ. Δαμασκηνό.

Στο 10 Δημοτικό Σχολείο Νέας Ορεστιάδας δίδεται η επωνυμία «Κυρίλλειο» και τοποθετείται στο προαύλιό του εκκλησάκι – προσκυνητάρι του Αγίου.

Η έκδοση αυτή ας θεωρηθεί μια μικρή προσπάθεια για τη γνωριμία της μορφής και του πολύπτυχου έργου του μαρτυρικού Ιεράρχου. Μια ακόμη προσπάθεια, μικρή και ταπεινή.

Ελπίζουμε στη συνέχεια.

Μ.Α.Π.

**ΤΙΤΛΟΣ ΚΑΙ ΠΕΡΙΕΧΟΜΕΝΟ**

Το βιβλίο που κρατάτε στα χέρια σας, αποτελεί αφηγηματική βιογραφία του αγίου Κυρίλλου του ΣΤ’ Πατριάρχου Κωνσταντινουπόλεως.

**Ο τίτλος του βιβλίου.**

Ο τίτλος του απηχεί το αίσθημα του λαού για τον Άγιο.

Ο ΣΟΦΟΣ ΑΓΙΟΣ ΑΠΟ ΤΗΝ ΑΔΡΙΑΝΟΥ.

Σοφός, γιατί όλοι οι σύγχρονοί του μιλούσαν για το «σοφό διάκο, παπά και πατριάρχη». Αδριανού, κατά τη δική του διατύπωση είναι η πατρίδα του η Αδριανούπολη.

**Το περιεχόμενο.**

Τα τοπωνύμια, τα κύρια ονόματα και τα γεγονότα είναι πραγματικά και γενικώς η αφήγηση κινείται μέσα στο ιστορικό πλαίσιο. Κάποιοι από τους διαλόγους είναι αυθεντικοί, αναφερόμενοι σε πηγές της εποχής.

**ΟΙ ΡΙΖΕΣ ΤΟΥ**

**Η πατρίδα του.**

Η ιστορία μας ξεκινά από την Αδριανούπολη… Όταν η τουρκική αυτοκρατορία βρισκόταν στα τελευταία της χρόνια. Οι Τούρκοι εξακολουθούσαν με την ίδια λύσσα και μανία να εξοντώνουν τους ραγιάδες.

Η Αδριανούπολη βέβαια, παρόλο που βρισκόταν τόσο κοντά στην Κωνσταντινούπολη, είχε την δική της λάμψη όλα τα χρόνια της Οθωμανικής αυτοκρατορίας.

Οι Αδριανουπολίτες ήταν ευλαβείς και ευφυείς άνθρωποι και κρατούσαν ανόθευτη την πίστη τους στο Χριστό. Κρατούσαν σαν θησαυρό την πίστη τους και την αγάπη του στην πατρίδα, την Ελλάδα, και δεν διαπραγματεύονταν την ελπίδα τους για τη λευτεριά της.

Ο ιδιαίτερα ανεπτυγμένος πολιτισμός της προερχόταν από την έντονη επιρροή του ελληνικού πολιτισμού στους πολιτισμούς των κατοίκων της, που προέρχονταν από άλλες χώρες. Άνθρωποι από διάφορες φυλές και με διαφορετικές θρησκείες ζούσαν αρμονικά με τους Αδριανουπολίτες. Εκτός βέβαια από τους κατακτητές, τους Τούρκους, που ανήκαν στην εξουσία.

Οι φυσικές ομορφιές της πόλης με τα τρία ποτάμια, που τη διέσχιζαν, είχαν απαράμιλλη γοητεία. Οι ικανοί έμποροι και τεχνίτες με τις συντεχνίες τους την κρατούσαν σε καλό οικονομικό επίπεδο. Όλα αυτά της έδιναν μια ιδιαίτερη λάμψη και φινέτσα.

Όμως, οι Έλληνες της Αδριανούπολης ζούσαν μεν στην πατρίδα τους, αλλά δε ζούσαν ελεύθεροι. Ο καημός της λευτεριάς στοίχειωνε κάθε σκέψη και λαχτάρα. Πότε θα γίνου λεύτεροι, να λατρέψουν το Θεό τους, να τιμήσουν τους προγόνους τους, την Ελλάδα τους;

**Η οικογένειά του.**

Σ΄ αυτήν την πόλη γύρω στα 1770, γεννήθηκε ο μικρός Κωνσταντίνος, γιος μονάκριβος της Μοσχονής και του Βασίλη Σερμπετζόγλου. Οι γονείς του ήταν φτωχοί μα τίμιοι βιοπαλαιστές. Ευσεβείς άνθρωποι, που αγαπούσαν τον Θεό και την πατρίδα.

O πατέρας, ο Βασίλης ασχολούνταν με τα σερμπέτια,1 τα οποία έφτιαχνε και πουλούσε ως πλανόδιος πωλητής. Γι’ αυτό και το επίθετο Σερμπετζόγλου, από τα σερμπέτια. Ήταν ήσυχος άνθρωπος, ευσεβής, νοικοκύρης αλλά φτωχός. Ζούσε όμως τίμια με την οικογένειά του, έχοντας την ελπίδα του στο Θεό και τους αγίους του.

Η μητέρα, η Μοσχονή, ήταν άξια νοικοκυρά αλλά ανήσυχη γυναίκα. Αγαπούσε κι αυτή πολύ το Θεό και ευλαβούνταν την Παναγία. Είχε αδυναμία στο γιο της. Γνώριζε καλά την οικονομική τους κατάσταση, μα δεν μπορούσε να δεχθεί ότι ο γιος της δε θα προχωρήσει στα γράμματα. Πήγαινε πολύ πρωί, αχάραγα ακόμη, στην Εκκλησία και προσευχόταν στο Θεό να δώσει λύση στο πρόβλημά τους. Είχε λαχτάρα, να μάθει ο γιος της γράμματα. Πίστευε ότι ο Θεός θα έδινε τα καλύτερα στο παιδί της. Έλπιζε πως το αδύνατο θα γινόταν δυνατό, γιατί ήξερε πως «πάντα δυνατά τω πιστεύοντι».

Οι αδελφές, η Κατερίνη, και η Σουλτάνα, οι μεγαλύτερες και η Μοσχονή η μικρούλα τους, αγαπούσαν τον αδελφό τους. Είχαν πάρει όλες τους την ίδια κληρονομιά από τη μάνα τους, τη λαχτάρα για τα γράμματα και τη λευτεριά. Άξιες κόρες άξιας μάνας, με την πίστη και την ελπίδα τους στο Θεό. Γνήσιες Αδριανουπολίτισσες καθώς ήταν, είχαν μια αρχοντιά που πήγαζε από τον τόπο τους, στην όλη βιοτή τους.

**ΠΑΙΔΙΚΑ ΧΡΟΝΙΑ**

**Η μάνα και η νονά του.**

-Πώς θα γίνει κουμπάρα; Είναι εύκολα αυτά τα πράγματα; Ρωτάει η μάνα η Μοσχονή, μα περισσότερο απαντά στον εαυτό της συνεχίζοντας. Δεν είναι εύκολο, το ξέρω. Θέλουν γρόσια τα γράμματα.

-Αν θέλουν, λέει… πολύ το σκέφτομαι κι εγώ αυτό, Μοσχονή. Αλλά και πάλι πολύ το θέλω. Πάρα πολύ το θέλω, όσο κι εσύ, να μάθει ο Κωνσταντής γράμματα.

-Σ’ ευχαριστώ, κουμπάρα, αλλά όσο και να το σκεφτόμαστε, δεν γίνεται τίποτα. Μεροκάματο καλό βγάνει ο Βασίλης μου με τα σερμπέτια που πουλάει, αλλά ίσα για να ζούμε. Να διαφεντεύουμε το νοικοκυριό μας. Μέχρι εκεί.

-Τα γράμματα χρειάζονται γρόσια. Πρέπει κάτι να γένει. Ξέρεις, Μοσχονή μ’ άπ’ όλα τα βαφτιστήρια μου τούτο είναι ξεχωριστό. Από τότε που μου το έδωσε ο παπάς λαδωμένο στην αγκαλιά μου, σα να μην είχε βάρος… Σα να μην είχα βάρος κι εγώ που το κρατούσα. Και από τότε νιώθω το χρέος. Το χρέος που έχω σε τούτο το παιδί μου, γιατί για δικό μου το νιώθω το παιδί.

-Έτσι θα έπρεπε να νιώθεις, νονά είσαι του παιδιού μου, του Κωνσταντή. Αλλά κι εγώ που το γέννησα… έρχονται ώρες που μου φαίνεται πως βρίσκεται τόσο μακριά μου, σα να μην έχω καμιά σχέση μαζί του. Μου έρχεται τότε, αλήθεια στο λέγω, να του βάνω μετάνοια, του ίδιου του παιδιού μου.

-Μπα σε καλό μας. Κάπως έτσι το παθαίνω κι εγώ. Να δεις, Μοσχονή, τούτο το παιδί θα γίνει μεγάλος άνθρωπος κι ο κόσμος όλος θα το προσκυνά.

-Να γίνει καλός και άνθρωπος του Θεού, κι ό,τι πει ο Θεός. Ξέρει Εκείνος τη λαχτάρα μας.

-Ναι, την ξέρει, να μάθει γράμματα και τα γράμματα του Θεού να μάθει, λέει με λαχτάρα η νονά του μικρού παιδιού.

-Έχει ο Θεός, λέει με ελπίδα κι η μάνα του.

Πολύ συχνά η μάνα κι η νονά του Κωνσταντίνου Σερμπετζόγλου κουβέντιαζαν πίνοντας τον καφέ τους. Ο καφές δεν ήταν ποτέ σκέτος. Συνοδευόταν από κάποιο γλύκισμα, που έφτιαχναν τα άξια χέρια της Μοσχονής αλλά και του άνδρα της, του Βασίλη. Σερμπέτια και διάφορα γλυκά έφτιαχνε και πουλούσε, γι’ αυτό και τα γλυκά ήταν άφθονα στο σπίτι τους.

Τα χρόνια ήταν δύσκολα. Ήταν μαύρα και άγρια χρόνια, χρόνια της τουρκοκρατίας. Η Αδριανούπολη ήταν μια πανέμορφη πόλη με ανεπτυγμένο πολιτισμό και γράμματα. Η Ελληνική Σχολή της ήταν κόσμημά της. Οι κάτοικοί της επιθυμούσαν τα παιδιά τους να φοιτούν στη Σχολή και να ελευθερώνεται το πνεύμα τους. Όσοι είχαν την οικονομική άνεση, τα προωθούσαν σε ανώτερες σπουδές κι οι άλλοι πάλι στις τέχνες και στο εμπόριο. Κι όλα αυτά, ενώ βρίσκονταν πολύ κοντά στην Πόλη και στην Πύλη. Κάτω από τη μύτη του Σουλτάνου.

Οι Έλληνες όμως, όπου και να ζουν, δε σκιάζονται εύκολα. Πιστεύουν το δίκιο και στο Θεό. Ονειρεύονται και ελπίζουν. Τούτες οι γυναίκες, σαν όλες τις άλλες, αποθέτουν την ελπίδα τους στο Θεό και νιώθουν παντοδύναμες. Την ίδια πίστη και λαχτάρα και μεταλαμπαδεύουν στα παιδιά τους.

Το μικρό βαφτιστήρι της άξιας νονάς από τα τρία του χρόνια έδωσε δείγματα σύνεσης, ευστροφίας και προσήλωσης στο θέλημα του Θεού.

-Νονά, - σκύβει ο Κωνσταντής και φιλά το χέρι της νουνάς του -, θα μου πεις το απολυτίκιο των αγίων μου, να το μάθω να το ψάλλω, όπως ψάλλει ο πατέρας το δικό του;

-Ναι, μπρε Κωνσταντή, αλλά είσαι τόσο μικρός ακόμη, θα μπερδεύεις τα λόγια και…

Δεν την άφησε ο μικρός Κωνσταντής να συνεχίσει και άρχισε αμέσως να ψάλλει το απολυτίκιο του μεγάλου Βασιλείου, του προστάτου αγίου του πατέρα του.

-«Εις πάσαν την γην εξήλθεν ο φθόγγος σου..»

-Πού το έμαθες, τζιέρι μου;2 έκπληκτη ρωτά η νονά του.

-Το λέει ο πατέρας κάθε βράδυ στην προσευχή του.

-Καλά, καλά, θα το μάθουμε μαζί και το δικό σου τροπάριο, νικημένη από το μικρό, συμφώνησε η νονά.

Κάθισαν μαζί, νονά και βαφτιστήρι. Ούτε τρεις φορές δεν πρόλαβε να το ψάλλει η νονά του κι ευτυχισμένη άκουσε από την παιδική φωνούλα του μικρούλη Κωνσταντή το απολυτίκιο ολόσωστα.

-«Του σταυρού σου τον τύπον εν ουρανώ θεασάμενος, και ως ο Παύλος την κλήσιν ουκ εξ ανθρώπων δεξάμενος, ο εν βασιλεύσιν Απόστολός σου, Κύριε, Βασιλεύουσαν πόλιν τη χειρί σου παρέθετο˙ ην περίσωζε δια παντός εν ειρήνη, πρεσβείαις της Θεοτόκου μόνε Φιλάνθρωπε».

-Ούτε ένα λάθος, τζιέρι μου, έλα εδώ, φώναξε με στοργή και τρυφεράδα η μάνα του, κι εκείνος έτρεξε και κρύφτηκε στην αγκαλιά της.

-Ο άγιος Κωνσταντίνος και η αγία Ελένη να σε προστατεύουν, ευχήθηκε η νονά.

-Και την πατρίδα, νονά μου, να προστατεύουν και να ελευθερώσουν.

-Σους μπε, μη σ’ ακούσει ο τούρκος. Ναι, τζιέρι μου, άμποτε να έλθει η λευτεριά.

Τέτοιου είδους συζητήσεις έκανε και με τις αδελφές του από μικρός ο Κωνσταντής.

Η λαχτάρα της μάνας για να μορφωθεί αυτό το παιδί της, το ξεχωριστό από τα άλλα, ήταν μεγάλη. Το ίδιο μεγάλη ήταν κι η λαχτάρα της νονάς, που κατά ένα μυστικό τρόπο ο Θεός της είχε αποκαλύψει τα ιδιαίτερα χαρίσματα αυτού του παιδιού. Για αυτό το λόγο και γίνονταν τέτοιου είδους συζητήσεις της μάνας Μοσχονής και της νονάς του Κωνσταντή.

Δεν μπορούσαν να κάνουν και πολλά πράγματα. Η κάθε μια το στριφογύριζε στο μυαλό της το θέμα της μόρφωσης του παιδιού. Οι δύο μαζί τον έπαιρναν μαζί τους πολύ πρωί ακόμη και πήγαιναν στην Εκκλησία. Γρήγορα ήθελε κι από μόνος του να πηγαίνει μαζί τους.

**Το ψαλτήριο είναι το αλφαβητάρι του**

Ήταν πολύ μικρός, γύρω στα πέντε του χρόνια, όταν έγινε φίλος και βοηθός του ψάλτη του ναού. Ο γέρο ψάλτης είχε συμπαθήσει τον χαριτωμένο μικρούλη, που μόλις άρχισε να περπατά, πήγαινε και καθόταν στο σκαλί, στα πόδια του, και δεν κατέβαινε από εκεί. Γρήγορα κι εύκολα έγιναν φίλοι. Κι όταν έκλεισε τα πέντε, τον έκανε επίσημο βοηθό του! Αρχικά μάθαινε ισοκράτημα και στεκόταν όρθιος μόνιμα πια στο αναλόγιο με τον ψάλτη ο μικρός Κωνσταντής.

Το Ψαλτήριο έγινε το αλφαβητάρι του και το πρώτο του αναγνωστικό. Με το Ψαλτήριο έμαθε να διαβάζει. Ο πρώτος που το ανακάλυψε ήταν ο φίλος του ο γέρο ψάλτης, ο μπάρμπα Δημητρός.

Ήταν μία Παρασκευή της Μ. Σαρακοστής το πρωί. Η άνοιξη είχε προχωρήσει. Έφτασε στο ναό πολύ νωρίς και αφού προσκύνησε τις εικόνες όλες, μία μία με ευλάβεια, προχώρησε βιαστικά στο αναλόγιο.

-Καλημέρα, μπάρμπα Δημητρό.

-Καλώς τον. Πώς τόσο νωρίς;

-Ήρθαμε με τη μάνα και τη νονά.

-Δε φοβάστε, μπρέ; Δε νυστάζεις; Παιδί πράμα αχάραγα ακόμη;

-Όχι. Κάθε φορά που είναι να έρθουμε στην εκκλησιά, μου φεύγει ο ύπνος. Θέλω να προετοιμαστώ καλά, να προλάβω να κάνω μία πρόβα στον ήχο, τον πλάγιο του τετάρτου, πριν αρχίσει ο όρθρος. Άλλωστε, οι δικοί μου το θέλουν να ερχόμαστε νωρίς, πρωί – πρωί.

-Οι δικοί σου το θέλουν μπρε Κωνσταντή ή εσύ, κι εκείνες το κάνουν για σένα;

-Και η μάνα και η νονά το θέλουν, μα κι εγώ το θέλω πολύ, απαντά ο μικρός.

Και λέγοντας αυτά παίρνει το Ψαλτήρι στα μικρά του χεράκια και το ανοίγει.

-Γιατί κρατάς το Ψαλτήρι ανοιχτό;

-Το διαβάζω.

Με ένα τόνο δυσπιστίας ο μπάρμπα Δημητρός ο ψάλτης όλος έκπληξη ρωτά τον Κωνσταντή:

-Πότε έμαθες εσύ να διαβάζεις;

-Χθες το βράδυ στο σπίτι, όταν όλοι ήμασταν γύρω στο τζάκι, μου ήρθε μία ιδέα. Πήρα ένα ξυλάκι και δοκίμασα να ζωγραφίσω πάνω στη στάχτη όσα έχει απόξω το βιβλίο εδώ.

-Τί λες, παιδί μου!!!

-Δεν έχω χαρτί ούτε πένα, έτσι σκέφτηκα τη στάχτη και την άμμο, τα χάραζα εκεί.

Γεμάτος θαυμασμό ο γέρο ψάλτης ρωτάει:

-Τί μπορεί να σκέφτηκες με τη στάχτη και την άμμο;

-Να, να γράφω στη στάχτη ή αν έχω άμμο στην άμμο, να σβήνω και να ξαναγράφω. Όσες φορές ήθελα μπορούσα να το κάνω. Βλέπεις, μπάρμπα Δημητρό, δεν τα θυμόμουνα και καλά τα γράμματα…

-Ποιά γράμματα;

-Τα γράμματα του βιβλίου.

-Τί λες, παιδί μου!!!

-Ναιαιαιαί, και μετά τα διάβαζα έτσι όπως είναι εδώ έξω. Άκου.

Ο Κωνσταντής άρχισε να διαβάζει συλλαβιστά, μα με καμάρι το εξώφυλλο του βιβλίου:

-«Ψαλμοί», δε γράφει;

-Ναι, «Ψαλμοί» γράφει, και με μία λαχτάρα του δείχνει παρακάτω ο μπάρμπα Δημητρός. Κι εδώ τί γράφει; Μη μου πεις ότι μπορείς και διαβάζεις;

Πάλι συλλαβιστά συνεχίζει ο μικρός Κωνσταντής.

-Κι εδώ «έκδοσις Βιέννης»;

Ο ψάλτης δεν πιστεύει στα μάτια του, στα αυτιά του. Χρόνια τώρα αγοράκια μικρά έρχονταν κοντά του. Όλα είχανε λαχτάρα να μάθουν την ψαλτική, όπως είχανε λαχτάρα για τη λευτεριά. Μα κανένα από αυτά δεν ήταν σαν τούτον εδώ.

-… Ναι, ναι, ολόσωστα.

-Βλέπεις, μπάρμπα Δημητρό;

-Βλέπω ή μάλλον ακούω και βλέπω παιδί μου, Κωνσταντή, και λέω πως εσύ θα γίνεις μεγάλος. Αν τόσο γρήγορα κι εύκολα έμαθες να διαβάζεις και οι πρώτες σου λέξεις είναι από το ιερό βιβλίο των Ψαλμών, ναι, σου λέω, θα γίνεις μεγάλος και τρανός. Αν συνεχίσεις να έχεις την ίδια θέληση και επιμέλεια και λαχτάρα για διάβασμα, λέω, ότι εσύ, μπρε, σίγουρα θα γίνεις μεγάλος άνδρας, πολύ μεγάλος, για το έθνος και την Εκκλησία.

Και θέλοντας να κάνει κάτι κι αυτός για τούτο το παλληκαράκι, παίρνει ένα σκαμνάκι, που το είχε για να ξεκουράζει τα πόδια του καμιά φορά, και το βάζει μπροστά του. Με μια στοργή πατρική σκύβει και ανασηκώνει το παιδί και το βάζει πάνω στο σκαμνάκι.

-Για να βλέπεις, βρε αγόρι μου, να συνηθίζεις τα γράμματα. Έτσι μπράβο. Μια χαρά είσαι. Άντε τώρα να πούμε το απολυτίκιο της Παναγίας μας.

-«Εν τη γεννήσει…».

-Μπράβο, τώρα είσαι τέλειος ψάλτης, όχι μόνο ισοκράτημα.

Παίρνοντας θάρρος ο μικρός τολμά να ζητήσει κάτι πολύ δύσκολο.

-Να πάρω το βιβλίο φεύγοντας μαζί μου; Θα το φέρω αύριο πάλι στον εσπερινό.

Δεν μπορεί τίποτα να του αρνηθεί, νιώθει σα μουδιασμένος ο γέρο ψάλτης από συγκίνηση και ενθουσιασμό. Πολλοί ήταν αυτοί που κατά καιρούς του είχαν ζητήσει παρόμοια χάρη, αλλά ήταν πάντα αυστηρός και ασυγκίνητος σε τέτοιου είδους παρακλήσεις. Μα για τον Κωνσταντή ό,τι θελήσει. Ενθουσιασμένος του δίνει την άδεια.

-Γιατί όχι; Εδώ δε θα το διαβάσει κανείς μέχρι αύριο. Να μην το ξεχάσεις όμως.

-Όχι, το υπόσχομαι, θα το θυμάμαι.

-Πάρε το σήμερα κι αύριο θα μου διαβάσεις την επόμενη σελίδα, σύμφωνοι;

Με κρυφή ελπίδα του παραδίνει το βιβλίο.

Ο Κωνσταντής ενθουσιασμένος που του εμπιστεύεται τόσο πολύτιμο θησαυρό σκύβει, παίρνει το βιβλίο και του φιλά το χέρι.

Σύμφωνοι, μπάρμπα Δημητρό. Τί καλά, θα γίνεις δάσκαλός μου και στην ανάγνωση. Θα με ακούς και θα διορθώνεις τα λάθη μου.

-Άφεριμ. Έτσι ας γίνει. Αν θέλει ο Θεός. Όπως θέλεις, Κωνσταντή, το καμάρι του Βασίλη Σερμπετζόγλου.

**ΜΑΘΗΤΙΚΑ ΧΡΟΝΙΑ**

**Μαθητής της Ελληνικής Σχολής της Αδριανούπολης.**

Όλοι ήθελαν να βοηθήσουν τον Κωνσταντίνο και έκαναν ό,τι μπορούσε ο καθένας. Ο γέρο ψάλτης του έδινε τα βιβλία και τον άκουγε στην ανάγνωση. Η μάνα του έφτιαχνε όσο μπορούσε πιο νόστιμα γλυκά, για να μένει και κανένα γρόσι, να το βάζει στην άκρη, για να πάει ο γιος της σχολείο. Η νονά του δε σταμάτησε τις προσπάθειες. Το γυναικείο μυαλό της δούλευε και όλο και κάτι εξοικονομούσε για το «παιδί». Γιατί έτσι έλεγε το ευλογημένο βαφτιστήρι της, κι ας είχε κι εκείνη τα δικά της παιδιά, ένα ήταν «το παιδί», όπως έλεγε.

Πέρασε σαν όλα τα παιδιά, τις παιδικές αρρώστιες. Η ευλογιά τον παίδεψε πολύ. Η μάνα του, που ήταν πάντα τακτική και νοικοκυρά, τα παράτησε όλα για να φροντίζει το γιο της. Μερόνυχτα ήταν στο προσκεφάλι του με προσευχή και καρτερία. Φοβόταν τις επιπλοκές για το μοναχογιό της. Ώρες δύσκολες κα για τον μικρούλη μα και για τη μάνα. Κάποτε έφτασε στα όριά της και ήταν έτοιμη να λυγίσει, καθώς έβλεπε το παιδί της να υποφέρει. Κι ενώ ήταν έτοιμη να καταρρεύσει, ο μικρούλης έγινε καλά. Πανηγύρι έγινε στο σπίτι με την ανάρρωσή του. Ανάσανε η φτωχή μάνα και όλα ξαναπήραν τον παλιό τους ρυθμό. Μόνο κάτι σημάδια έμειναν στο πρόσωπο του Κωνσταντή. Η ανάπτυξη του χαρισματικού αυτού παιδιού συνεχίστηκε κανονικά.

Μάνα και νονά με τις υπεράνθρωπες προσπάθειες που έκαναν, κατάφεραν να τον στείλουν να συνεχίσει τα γράμματα στο καλύτερο σχολείο της πόλης τους.

Πήγε σχολείο στην Ελληνική Σχολή της Αδριανούπολης. Ο Κωνσταντίνος, ψηλός, γεροδεμένος, με γαλανά μάτια και με τα σημάδια ευλογιάς στο πρόσωπο – έτσι τον θυμούνταν – γρήγορα έγινε αγαπητός στους συμμαθητές του και στους δασκάλους του. Όλοι οι συμμαθητές του ήθελαν να είναι μαζί με τον γλυκομίλητο και καταδεκτικό Κωνσταντή. Κι οι δάσκαλοι ήθελαν να έχουν έναν τέτοιο έξυπνο και καλοσυνάτο μαθητή.

Είχε σπουδαίους δασκάλους η Σχολή και έτσι ο Κωνσταντίνος είχε την ευλογία να έχει καταπληκτικούς δασκάλους. Τα πρώτα μαθήματα στη Σχολή της Αδριανούπολης άκουσε από το σχολάρχη Γεώργιο τον Κώο και τον καθηγητή Μοναχό Ιβηρίτη.

Από ό,τι φάνηκε στη συνέχεια, η Σχολή είχε και μαθητές, που αργότερα έγιναν μεγάλοι άνδρες και διέπρεψαν στον κλήρο, στις επιστήμες, στον πολιτισμό. Συμμαθητές του ήταν ο Αγαθάγγελος ο μετέπειτα Οικουμενικός Πατριάρχης, ο Γρηγόριος Ουζούμογλου, ο Ηλιάσκος Φιλιππουπολίτης, ο μετέπειτα Μητροπολίτης Καστοριάς Άνθιμος, ο μετέπειτα Πάπας και Πατριάρχης Αλεξανδρείας Θεόφιλος, ο Γρηγόριος Μιχαήλογλου, και ο Αθανάσιος Βογορίδης.

Οι συμμαθητές του αναγνώριζαν τις ικανότητές του και χαίρονταν να είναι μαζί του. Από μικρός ενέπνεε όσους ήταν κοντά του. Σαν ένας σοφός γέροντας ή σαν ένα αλεξικέραυνο αγάπης απορροφούσε καυγάδες και διχόνοιες κι έφερνε την ειρήνη όπου βρισκόταν. Έκανε όλους να θέλουν να γίνονται καλύτεροι.

Δάσκαλοι και μαθητές δημιουργούσαν ένα πνευματικό περιβάλλον, που καλλιεργούσε την πίστη στο Θεό, την αγάπη στην ιστορία της Ελλάδας, τον πόθο της ελευθερίας. Μιας ελευθερίας πνευματικής πρώτα και μετά εθνικής. Περνούσαν όμορφα μέσα στη Σχολή και ένιωθαν ελεύθεροι, όπως βρίσκονταν μόνοι τους και μελετούσαν αρχαίους συγγραφείς ή Πατέρες της Εκκλησίας. Οι μικροί αυτοί μαθητές με τους δασκάλους τους έφτιαχναν πολιτισμό κάτω από την πιο βαριά δουλεία.

**Η φιλομάθειά του. Η αγάπη των συμμαθητών.**

Πολλές φορές – αν όχι πάντα – η χορωδία της Σχολής πήγαινε στο Μητροπολιτικό Ναό και έψαλλε στις διάφορες ακολουθίες. Μέλη της χορωδίας ήταν και ο Κωνσταντίνος με τους συμμαθητές του.

Η χορωδία της Ελληνικής Σχολής ετοιμαζόταν εκείνη την ημέρα να πάρει μέρος στο μεγάλο Εσπερινό της Υπαπαντής. Κάποια παιδιά της Χορωδίας καταφτάνουν στον ανοιχτό μα άδειο Ναό. Έχουν έρθει αρκετά νωρίς. Αφού προσκύνησαν τις εικόνες με ευλάβεια, μαζεύτηκαν όλα γύρω από το αναλόγιο. Ήταν μια καλή ευκαιρία, μια που ήταν μόνοι τους, να θαυμάσουν το συμμαθητή τους. Μόνο καλά αισθήματα νιώθουν κοντά του. Σαν παιδιά όμως όλο και γκρινιάζουν.

-Τελικά φθάσαμε νωρίτερα εμείς. Δεν ήρθαν ακόμη οι άλλοι συμμαθητές μας, είπε ο Γιώργης.

Και ο Γρηγόριος, που ακούει τον Κωνσταντή σε κάθε τι, διαμαρτύρεται:

-Μα ούτε και οι καθηγητές μας ήρθαν ακόμη.

Ο Ηλιάσκος, μεγαλύτερος από όλους αλλά και μεγαλύτερος θαυμαστής του Κωνσταντίνου:

-Αυτός είναι ο ζήλος του Κωνσταντίνου. Μας ξεσήκωσε και μας έφερε τόσο νωρίς.

-Ο ίδιος ζήλος με τον οποίο έμαθε χθες τα αρχαία. Θα μας πεις, Κωνσταντίνε, τον ορισμό της τραγωδίας;

Κι ο Κωνσταντίνος δεν τους χαλά χατίρι:

-«Έστιν ουν Τραγωδία μίμησις πράξεως σπουδαίας και τελείας μέγεθος εχούσης, ηδυσμένω λόγω, χωρίς εκάστω των ειδών εν τοις μορίοις, δρώντων και ου δι’ απαγγελίας, δι’ ελέου και φόβου περαίνουσα την των τοιούτων παθημάτων κάθαρσιν».

Ο Γιωργής, κρυφός θαυμαστής του, δεν κρατιέται.

-Δεν παρέλειψε ούτε κόμμα. Θαρρείς κι ακούμε το Σχολάρχη.

Σαν να μην είναι μπροστά τους ο Κωνσταντής, συνεχίζουν μεταξύ τους απτόητοι την κουβέντα.

-Αυτό δεν είναι τίποτα. Έπρεπε να τον άκουγες χθες πως έλεγε απ’ έξω όλο το Συνοδικό της Ορθοδοξίας και τον Ιωάννη τον Χρυσόστομο. Θα μας το απαγγείλεις και τώρα μέχρι να έρθουν και οι υπόλοιποι;

-Σε παρακαλούμε, Κωνσταντίνε.

Και για άλλη μια φορά το ίδιο απόγευμα το Κωνσταντίνος απαγγέλει στους ενθουσιασμένους συμμαθητές του:

-«Οι Προφήται ως είδον, οι Απόστολοι ως εδίδαξαν, η Εκκλησία ως παρέλαβεν, οι Διδάσκαλοι ως εδογμάτισαν, η Οικουμένη ως συμπεφρόνηκεν, η χάρις ως έλαμψεν… Αύτη η πίστις των Αποστόλων, αύτη η πίστις των Πατέρων, αύτη η πίστις των Ορθοδόξων, αύτη η πίστις την Οικουμένην εστήριξεν».

Ο Γρηγόριος, που δεν μπορεί να θυμηθεί εύκολα ούτε το μάθημα της ημέρας, έκπληκτος αναφωνεί:

-Πώς τα μαθαίνεις χωρίς να ξεχνάς;

-Μου αρέσει η μελέτη, Γρηγόριε, με φυσικότητα απαντά ο ταπεινός Κωνσταντίνος.

Δεν αποκαλύπτει στους συμμαθητές του ότι, όταν απαγγέλλει από τα κείμενα του ιερού Χρυσοστόμου, νιώθει σαν μαθητής του αγίου. Έχει μια ιδιαίτερη ευκολία να αναφέρεται στον άγιο. Του αρέσει να περνά την ώρα μαζί του. Τον προτιμάει. Μελετά και νομίζει ότι ο άγιος Ιωάννης είναι μαζί του. Του μιλάει για τη ζωή του, για τα καθημερινά.

-Και εγώ του λέω το σεβντά μου.3 Νιώθω ότι ο άγιος Ιωάννης είναι δικός μου άνθρωπος και είναι μαζί μου συνέχεια, θα ομολογήσει στον πατέρα του κάποια στιγμή.

Ο Γιώργης, που τον βοήθησε ο Κωνσταντίνος στο μάθημα των Αρχαίων Ελληνικών πολλές φορές, συνεχίζει:

-Μα εσύ απαγγέλλεις το ίδιο εύκολα και τους αρχαίους Έλληνες…

Τώρα ο Κωνσταντίνος μιλάει. Όσο μικρός κι αν είναι ακόμη, μπορεί να διακρίνει πότε πρέπει να μιλήσει προκειμένου να βοηθήσει τους άλλους.

-Κάθε φορά που μελετώ κάτι από την Αρχαία Γραμματεία, απολαμβάνω τον πατρογονικό μας πλούτο και νιώθω περισσότερο Έλληνας. Την ώρα εκείνη νιώθω όχι απλώς Έλληνας αλλά ελεύθερος Έλληνας.

-Μα δεν κουράζεσαι;

Κι εκείνος, με φυσικότητα απαντά:

-Όχι, ποτέ. Να μη σας πω ότι δε μου φτάνουν αυτά τα βιβλία και τα χειρόγραφα που έχουμε…

Όλοι καταλαβαίνουν, κι ας είναι μικροί, ότι ο συμμαθητής τους αριστεύει σε όλα, και σε μαθήματα και σε ήθος, και σε ό,τι καταπιάνεται.

**Άριστος μαθητής.**

Στη Σχολή κάθε χρόνο έπαιρνε άριστα. Απέκτησε φήμη για την επιμέλειά του και τη φιλομάθειά του. Ακόμη για το ζήλο του και τον υπέροχο χαρακτήρα του. «Παιδί διαμάντι», λέγανε όλοι.

Στην όμορφη μα συνάμα δύσκολη αυτή ηλικία έφυγε η μάνα του για τον ουρανό. Στην τέταρτη γέννα της, αφού έφερε στον κόσμο άλλη μια θυγατέρα, έκλεισε τα μάτια της εδώ στη γη και τα άνοιξε στη δόξα του ουρανού. Η μικρή πήρε το όνομά της κι έγινε η αδυναμία όλων, αλλά κυρίως του αδελφού της. Η μάνα Μοσχονή δεν έζησε να καμαρώσει το γιο της, το καμάρι της. Αφού παρέδωσε το παιδί της στο Θεό και τα γράμματα, έφυγε για κει που υπάρχει η Ελευθερία και η Αγάπη του Θεού Πατέρα. Ο Θεός – ο Οποίος «ορφανόν και χήραν αναλήψεται» - δεν άφησε αβοήθητο το παιδί των προσευχών μιας τέτοιας μάνας.

Η φήμη για το εξαίρετο παιδί του Σερμπετζόγλου, που φοιτά στην Ελληνική Σχολή της Αδριανούπολης, γρήγορα έφτασε στη Μητρόπολη, στο Μεγάλο αυτό Εθνικό, Πνευματικό και Θρησκευτικό Ελληνικό Κέντρο, που έσωσε και ανεστησε τον Ελληνισμό και τα ελληνικά γράμματα, όχι μόνο στην περιοχή της Αδριανούπολης αλλά και πέρα από αυτή.

Μητροπολίτης τότε ήταν ο Καλλίνικος από την Απάμεια της Βιθυνίας (τα Μουδανιά). Ο Καλλίνικος έγινε προστάτης του Κωνσταντίνου και τον βοηθούσε όσο μπορούσε. Κάθε χρόνο που έπαιρνε άριστα, σαν βραβείο του έδινε τα βιβλία της επόμενης χρονιάς.

**Προστάτης του ο Δεσπότης Καλλίνικος.**

Το ίδιο είχε γίνει και την τελευταία χρονιά της Σχολής. Ο Κωνσταντίνος αρίστευσε, όπως και όλες τις προηγούμενες χρονιές. Και ο Μητροπολίτης του δίνει για άλλη μια φορά τα δώρα του.

Σήμερα είναι προγραμματισμένο να του τα δώσει. Μετά το τέλος της Θείας Λειτουργίας ο Δεσπότης δέχεται τον άριστο μαθητή στο γραφείο του.

-Προσκυνώ, Σεβασμιώτατε.

-Την ευχή του Θεού να έχης τέκνον μου. Αρίστευσες το έτος που επέρασε. Λαβέ το δώρον σου.

-Ευχαριστώ, Σεβασμιώτατε. Γίνομαι προνομιούχος με τα δώρα σας. Τα βιβλία της επομένης χρονιάς είναι θησαυρός ανεκτίμητος.

-Τέκνον, μου αρέσει η φιλομάθεία σου αλλά και η χρηστότητά σου. Τοιουτοτρόπως να συνεχίσης.

- Με τη βοήθεια του Θεού και τις ευχές σας, Σεβασμιώτατε.

-Κάτι έχεις το οποίον με ενθουσιάζει. Επιθυμώ να σε βοηθήσω.

-Είμαι αποδέκτης των ευλογιών σας. Με τα βιβλία αυτά δεν θα είμαι αναγκασμένος να αντιγράφω κάθε μέρα από το βιβλίο ή το χειρόγραφο του δασκάλου και θα περισσεύη χρόνος για περισσότερη και βαθύτερη μελέτη. Η γλώσσα πενιχρά να εκφράση το μέγεθος της ευγνωμοσύνης. Αλλά η θέλησις ισχυρά να ανταποκριθή στις προσδοκίες της ημετέρας Αγιότητος.

-Είναι ενωρίς ακόμη, αλλά έχεις σκεφθεί τί θα κάνης; Η ερχομένη χρονιά είναι η τελευταία στη Σχολή. Μετά;

-Αν έχω την ευχή σας, σκέφτομαι να παραμείνω στη Σχολή και να διδάξω. Ηξεύρω τις ανάγκες της, αλλά και νιώθω χρέος να βοηθήσω στο έργο της, τη μόρφωση των ραγιάδων με ελληνικά γράμματα.

-Ορθή η σκέψις σου και δικαία. Αυτό ανέμενα από σένα. Άξιος μαθητής όπως είσαι, θα γίνης ταλαντούχος δάσκαλος με την φλόγα της μαθήσεως που σε καίει. Οι ραγιάδες είναι κουρασμένοι από τόσα χρόνια τυραννία. Κάποτε, ενώ κρατάνε στα χέρια τους ξύλα που συντηρούν τη φωτιά της ελπίδος, δεν τα ρίχνουν, παρά μόνο τα κρατάνε στα χέρια τους πάνω από τη φωτιά. Καίγεται το χέρι τους και η φλόγα της ελπίδος πάει να σβήσει. Τότε έχουν ανάγκη από κάποιον να τους θυμίση, ότι πρέπει να ρίξουν στη φωτιά το ξύλο που έχουν στο χέρι τους. Και ότι για αυτό το κρατάνε, μα η τυραννία και η σκλαβιά τους κάνει να το ξεχνάνε.

Και την ώρα που ο Κωνσταντίνος σκύβει να προσκυνήσει και να πάρει την ευχή του ο Μητροπολίτης του εύχεται:

-Εύγε, τέκνον μου. Ο Θεός μεθ’ ημών.

-Και μετά της πατρίδος, συμπληρώνει όλο λαχτάρα ο νέος τούτος ραγιάς.

-Τούτο επιθυμώ τόσα έτη. Έναν πατριώτη που είναι παλληκάρι.

Μόνο όταν απομακρύνθηκε ο Κωνσταντίνος, ο Μητροπολίτης Καλλίνικος μονολογεί και προσεύχεται:

-Θεέ μου, τι ελπίδα είναι αυτή που φτερουγίζει μέσα μου! Έχει τόσα προσόντα, αλλά κυρίως ο ενθουσιασμός του είναι μέγας. Ευλόγησέ τον.

**ΔΑΣΚΑΛΟΣ**

**Δάσκαλος της Σχολής.**

Το σχέδιο του Κωνσταντίνου πραγματοποιήθηκε. Έγινε δάσκαλος στην Ελληνική Σχολή της Αδριανούπολης. Ο ευεργετημένος μαθητής έγινε δάσκαλος, για να βοηθήσει κι αυτός στο έργο της Σχολής. Πετυχημένος ο νέος δάσκαλος, αλλά δε μένει για πολύ καιρό στην έδρα της τάξης. Το ανήσυχο πνεύμα του δεν μπορεί να περιοριστεί μέσα σε μία αίθουσα διδασκαλίας. Το ενδιαφέρον του για την παιδεία δεν μπορεί να περιορισθεί στους μαθητές μιας τάξης. Το μυαλό του γυρίζει συνέχεια στην ανάγκη της καλλιέργειας του Γένους. Από αυτή τη Σχολή θα βγουν οι μελλοντικοί δάσκαλοι, κληρικοί, έμποροι, και επιστήμονες. Το έργο της Σχολής είναι μεγάλο. Το δικό του έργο είναι κι αυτό μεγάλο. Νιώθει ότι πρέπει να γίνει μεγαλύτερο.

Η αγάπη του στο Θεό τροφοδοτούσε τη μεγάλη αγάπη που είχε στους μαθητές του. Ίσως αυτό να ήταν και το μυστικό της επιτυχίας του δάσκαλου Σερμπετζόγλου.

Ο ικανός τούτος δάσκαλος άφησε την έδρα της διδασκαλίας για κάτι άλλο. Η προσφορά του ξεχειλίζει έξω από τα όρια της Σχολής.

Ενώ ήταν δάσκαλος, οι προοπτικές για το μέλλον του ήταν δελεαστικές. Η μόρφωση, ο ζήλος αλλά και η υποστήριξη που είχε, του έδιναν πολλές δυνατότητες. Να συνεχίσει τις σπουδές του στη Δύση και να γίνει μεγάλος επιστήμονας, η μία. Να τραβήξει για τα μεγάλα εμπορικά κέντρα της Ρωσίας και των παραδουνάβιων χωρών και να γίνει πάμπλουτος, η άλλη. Πολλά ελληνόπουλα που είχαν τη δύναμη και τη θέληση ακολουθούσαν αυτούς τους δρόμους. Αλλά και οι Έλληνες του εξωτερικού βοηθούσαν τα ελληνόπουλα να σπουδάζουν στη Δύση «δια να τελειοποιηθώσιν εις τα μαθήματα της Γεωγραφίας, Λογικής, Μεταφυσικής, Φυσικής, Ιστορίας, Μαθηματικών, Αστρονομίας, Βοτανικής, Χημείας, Ανατομίας και Φυσιολογίας».

Ο Κωνσταντίνος Σερμπετζόγλου είχε εξυπνάδα, ζήλο, ικανότητες και αμέριστη υποστήριξη. Τί θα διαλέξει;

Να μείνει δάσκαλος στη Σχολή; Είναι ικανός δάσκαλος και αγαπητός σε όλους.

Να πάει για σπουδές στη Δύση; Όποια επιστήμη κι αν διαλέξει, είναι σίγουρο ότι θα πετύχει.

Να πάει για έμπορος; Θα πετύχει το ίδιο και στο εμπόριο.

Μήπως υπάρχει και κάτι άλλο που μπορεί να τον κερδίσει;

Ο Κωνσταντίνος βρέθηκε σύντομα μπροστά σ’ αυτό το δίλημμα.

-Διατί είσαι έτσι σκεφτικός; Έχετε προβλήματα εις το σχολείον και σε απασχολούν;

-Όχι, Σεβασμιώτατε. Κάτι σκέφτομαι πολύ έντονα αυτές τις μέρες.

-Καλό πράμα να σκέφτεσαι, μόνο… Και πριν αποσώσει ο Δεσπότης την κουβέντα του.

-Ήρθαν οι έμποροι από τη Ρωσία σήμερα, ψιθύρισε ο Κωνσταντής.

-Τους είδαμε όταν πέρασαν από το ναό της Παναγίας. Καλοί άνθρωποι και πατριώτες. Ξέρεις, Κωνσταντίνε, σε σένα μπορώ να το εμπιστευθώ, έδωσαν πάρα πολλά γρόσια για το φιλόπτωχο της Μητρόπολης, είπε ο Δεσπότης.

-Είναι και αυτή η προσφορά, προβληματισμένος αναστέναξε ο Κωνσταντής.

Αλλά δε συνέχισε δυνατή τη σκέψη του, που πετούσε στα εμπόρια. Τί δυνατότητες που θα του έδινε το χρήμα να δουλέψει για τον αγώνα! Για κείνον ο αγώνας ήταν ένας, η λευτεριά του Γένους.

Ο Δεσπότης όμως, που η καρδιά του χτυπούσε για το Χριστό και για την πατρίδα, ένιωσε τον αναστεναγμό τούτου του δασκάλου. Ο προστατευόμενος του αποδείχθηκε δραστήριος, πολυμήχανος και ξύπνιος. Στα οικονομικά δεν τον έφτανε κανένας. Ήταν άξιος να εμπορευτεί, αλλά και να κρατήσει ό,τι πλούτο μπορούσε να συνάξει. Άξιος να διαχειριστεί σωστά τα εμπόρια της Ανατολής. Αυτοί οι έμποροι που ήρθαν σήμερα, ήταν μια καλή ευκαιρία να τον πάρουν μαζί του. Δε θα στεκόταν εμπόδιο στην πρόοδο του νέου.

-Θα μείνουν μαζί μας λίγες μέρες, αν θέλεις να τους γνωρίσεις καλύτερα, με σταθερή φωνή είπε ο Δεσπότης.

-Με την ευχή σας, Σεβασμιώτατε. Θα ήθελα να μάθω τα νέα της περιοχής τους. Τις ώρες που θα είμαι ελεύθερος από τη Σχολή θα επιδιώξω να είμαι μαζί τους.

-Nα σε ευλογεί ο Θεός, παιδί μου, είπε ο Δεσπότης και μια γλυκιά αγωνία για την συνέχεια αυτής της γνωριμίας κατέλαβε την ψυχή του.

Μετά τη Θεία Λειτουργία της Κυριακής ο Δεσπότης στο Συνοδικό της Μητρόπολης δέχθηκε τους εμπόρους. Δίπλα του ήταν κι ο Κωνσταντής. Τους κέρασε καφέ και ό,τι άλλο τους βρίσκονταν και κουβέντιασαν, για τί άλλο; Μα, για την πατρίδα!

-Ο Κωνσταντής είναι άξιο παλληκάρι. Να δεις, Δέσποτά μου, πώς κατάφερε τα νταλαβέρια4 μας με το Νομάρχη της Αδριανούπολης. Εκεί που ο Νομάρχης πήγαινε να μας βγάλει ένα τεράστιο ποσό, άρχισε τούτος εδώ και έκανε κάτι αριθμητικές, όλες σωστές. Τα κατάφερε και δώσαμε το ένα δέκατο από αυτά που ζητούσε.

-Το γνωρίζω πολύ καλά, πως είναι πολύ ικανός με όλα, καθημερινά το βλέπω κι εγώ, είπε ο Δεσπότης.

-Έναν τέτοιο ικανό νέο άνθρωπο θα τον παίρναμε μαζί μας ευχαρίστως, όλο ενθουσιασμό αναφώνησε ο πιο πλούσιος από τους εμπόρους.

Ο Δεσπότης γύρισε και κοίταξε στα μάτια το παλληκάρι. Με συνοχή και αποφασιστικότητα ο Κωνσταντίνος σήκωσε τα μάτια του, είδε το Δεσπότη, σα να ζητούσε την ευχή του και με σταθερή φωνή είπε:

-Αφεντάδες, πολύ με τιμά η πρότασή σας. Σε τέτοιους καιρούς που ζούμε, θα ήθελα να συνάξω χρυσάφι και να το δώσω όλο στον Αγώνα. Μου αρέσει να ασχολούμαι με τα οικονομικά και το εμπόριο. Αλλά μια σκέψη δε μ’ αφήνει να βάλω αυτήν την επιθυμία μου πρώτη. Έρχεται αυτή η σκέψη και παίρνει τα πρωτεία ανάμεσα σε όλα όσα σκέφτομαι. Μου μιλά δυνατά και με ρωτά: «Καλό το χρυσάφι, αλλά ποιοί Έλληνες θα το χρησιμοποιήσουν, αν δεν γνωρίζουν την ιστορία τους, τη γλώσσα τους, την πίστη τους; Για ποιά λευτεριά θα αγωνιστούν;» τί απάντηση να της δώσω; Ρωτά με νόημα ο Κωνσταντίνος.

-Τί θέλεις να πεις; Δεν ήθελε να δεχθεί εύκολα την άρνηση, που όμως πολύ καλά κατάλαβε ο έμπορος από τη Ρωσία.

-Αυτό που βλέπω να έχει προτεραιότητα είναι η μόρφωση των ραγιάδων. Με την ευχή του Σεβασμιωτάτου, λέω να συνεχίσω στη Σχολή της Αδριανούπολης. Να βοηθήσω κι εγώ με τη σειρά μου, να μάθουν τα παιδιά γράμματα, τα ίδια γράμματα που έμαθα κι εγώ.

-Άγιο είναι αυτό το έργο, παιδί μου, συγκινημένος ο γέρο-έμπορος απάντησε και πρόσθεσε.

-Σε ένα δάσκαλο σαν και σένα χρωστάω τη δική μου προκοπή αλλά και όλης της οικογένειάς μου. Όταν ήμουν μικρός, πήγαινα στο κρυφό Σχολειό. Στο μοναστήρι που ήταν λίγο πιο πάνω από το χωριό μας, ο παπά Φώτης μας μάθαινε γράμματα. Μόλις είχε αρχίσει ο παπά Φώτης να μας μιλάει για την ιστορία της Ελλάδας, όταν κάποιος Τούρκος τον κατηγόρησε στον κατή. Τάχα του χρωστούσε πολλά γρόσια και δεν του τα έδινε. Το ένα έφερε το άλλο και μετά από ένα μήνα κρέμασαν τον παπά Φώτη στο δένδρο έξω από το μοναστήρι του. Εμείς περιμέναμε να δούμε τι θα γίνει. Ο γέρο έμπορος συνέχισε. Ένας άλλος δάσκαλος, νέος ήταν κι εκείνος, με λαχτάρα στην καρδιά για μας τα παιδιά και με την ίδια λαχτάρα για την πατρίδα, συνέχισε το έργο του παπά Φώτη. Εκείνος ο δάσκαλος ερχόταν με κίνδυνο μεγάλο από το χωριό του κάθε βράδυ στο κρυφό Σχολειό του μοναστηριού και συνέχισε τα μαθήματα σε μας τα παιδιά. Ένα χρόνο αργότερα έφυγα από το χωριό μου και δεν έμαθα κανένα νέο του. Τα λόγια του όμως ήταν πυξίδα για μένα. Τα θυμόμουν πάντα και με την πίστη που μας είχε βάλει στην καρδιά προχώρησα και μου χάρισε ο Θεός όλα τα αγαθά Του.

-Ά, οι δάσκαλοι κάνουν πολύ μεγάλο έργο, είπε ο Δεσπότης, που είχε αναθαρρήσει που ο Κωνσταντής πήρε τέτοια απόφαση και θα έμενε στην Αδριανούπολη. Είχε αρχίσει να του γίνεται πολύ χρήσιμος αυτός ο δάσκαλος, αλλά δεν έπρεπε να του βάλει εμπόδια στην εξέλιξή του. Θα τον βοηθούσε όσο έπαιρνε, όποια κι αν ήταν η απόφασή του.

**Θα διαλέξει σπουδές στη Δύση;**

Έφυγαν οι έμποροι, αλλά ο Δεσπότης έβλεπε τον Κωνσταντίνο πάλι προβληματισμένο. Περίμενε να του πει κάτι ο νέος. Πήγαινε στη Μητρόπολη, έπαιρνε βιβλία και τα διάβαζε πολύ γρήγορα.

Συζητούσαν αρκετές φορές αυτά που διάβαζε, αλλά υπήρχαν στη σκέψη και στις αποκρίσεις του μια ανησυχία. Ώσπου ένα βράδυ, μετά από μια συζήτηση για το χρόνο, όπως τον ορίζει η επιστήμη της Φυσικής, αλλά και όπως τον ορίζει ο Μέγας Βασίλειος στα συγγράμματά του ο Κωνσταντίνος πήρε μια βαθειά ανάσα και μίλησε.

-Είναι καιρός τώρα που σκέφτομαι την επιστήμη. Δίνει απαντήσεις στα ερωτήματα του νου. Νιώθω πολύ όμορφα, όταν τη μελετώ.

-Για ποιά επιστήμη μιλάς;

-Γενικά, για κάθε επιστήμη. Τα διάφορα συγγράμματα που έχω διαβάσει άνοιξαν ορίζοντες στη σκέψη μου. Τώρα θέλω να διαβώ αυτούς τους ορίζοντες.

-Σε ποιά επιστήμη ιδιαιτέρως στοχεύεις;

-Η Φιλοσοφία είναι η πρώτη. Και τα Μαθηματικά με συναρπάζουν. Όμως, με την Ιατρική θα μπορούσα να βοηθήσω πιότερο τον άνθρωπο, απάντησε φανερά προβληματισμένος ο νέος μας.

-Καταλήγεις στην Ιατρική λοιπόν;

-Καταλήγοντας στην Ιατρική πάλι μια ανησυχία με καταλαμβάνει. Διότι σκέφτομαι τότε την Ιερά Επιστήμη και νομίζω πως μακριά της θα ήμουν χαμένος. Δε ξέρω τι θέλω, Σεβασμιώτατε. Είναι και το οικονομικό.

-Αυτό να μην το σκέφτεσαι. Θα συνδράμω τα μέγιστα για τις σπουδές σου. Από εμένα και τη Μητρόπολή μας έχεις αμέριστη υποστήριξη σε ό,τι κι αν ακολουθήσεις.

-Και στις Θετικές Επιστήμες;

-Κάθε επιστήμη καλλιεργεί το πνεύμα, οξύνει το νου. Άλλωστε, έχουμε ανάγκη από Έλληνες διανοούμενους που αγαπούν το Χριστό και την Ελλάδα. Αξίζεις κάθε βοήθεια. Προχώρα σε ό,τι η ψυχή σου επιθυμεί. Μη δειλιάζεις. Αποφάσισε κι εγώ είμαι εδώ.

-Σεβασμιώτατε, κομπιάζοντας πήγε να μιλήσει. Αλλά ο πνευματικός τον σταμάτησε με στοργή.

- Μη μου λες απόψε τίποτα άλλο. Σκέψου, κι όταν πάρεις την τελική απόφαση, μόνο τότε έλα να με βρεις.

-Την ευχή σας, Δέσποτα. Όταν ξανάρθω, θα έχω την οριστική απόφαση, είπε κι έφυγε βαθιά αναστατωμένος.

**ΚΛΗΡΙΚΟΣ**

**Ο κλήρος κερδίζει τον Κωνσταντίνο!**

Τις επόμενες μέρες ήταν απασχολημένος με φροντίδες για τη Σχολή. Ήρθαν και τα Χριστούγεννα. Ο Δεσπότης ήταν το ίδιο απασχολημένος. Μετά την Πρωτοχρονιά ήρθε ο Κωνσταντίνος στη Μητρόπολη. Έξω το είχε στρώσει για καλά το χιόνι, που ευεργετικό κάλυπτε τα πάντα. Θαρρείς κι ένας ζωγράφος είχε βουτήξει το πινέλο στην άσπρη μπογιά και έσβησε μ’ αυτή όλα τα άσχημα πράγματα, τα τούρκικα σημάδια στο τοπίο. Περπατούσαν στους δρόμους με το κεφάλι ψηλά, γιατί είχαν την ψευδαίσθηση ότι ήταν ελεύθεροι. Έτσι όπως ήταν όλοι κουκουλωμένοι με τα μαντήλια και τα σκουτιά δεν ξεχώριζαν Τούρκοι και ραγιάδες.

Ο δάσκαλος έφτασε στη Μητρόπολη και προχώρησε στην είσοδο. Η θαλπωρή του προπύργιου του ελληνισμού τον καλοδέχτηκε. Κι εκείνος δε βιαζόταν να δει το Δεσπότη. Είχε πάρει την απόφασή του. Μια ανησυχία κυριαρχούσε στην καρδιά του. Πολλά βράδια ξενύχτησε παλεύοντας με την κλήση του. Στο τέλος, νικημένος από τη θεία Χάρη πήρε την τελική του απόφαση. Θα τη φανέρωνε στο Δεσπότη, όταν έφευγαν όλοι οι άλλοι κι έμεναν μόνοι με το Μητροπολίτη Καλλίνικο.

-Σεβασμιώτατε!

-Λοιπόν, Κωνσταντίνε, σε ακούω.

-Νύχτες ολόκληρες πάλεψα. Στο μυαλό μου ερχόταν η μία επιστήμη, μα η άλλη αντίζηλη με κυρίευε. Τελικά όταν έσκυψα βαθιά στην καρδιά μου, σταμάτησε κάθε πάλη. Η Ιερά Επιστήμη αισθάνθηκα να κυριάρχησε. Αυτό που περισσότερο χρειάζομαι είναι η σπουδή και η μελέτη της ψυχής, είπε, και με δακρυσμένα μάτια συμπλήρωσε: Επιθυμώ να αφιερωθώ ολόκληρος στον άγιο Θεό. Σας παρακαλώ, Δέσποτα, δεχθείτε με, άξιο, στις τάξεις του κλήρου.

Δάκρυα χαράς έβρεχαν τώρα το πρόσωπο του Μητροπολίτη.

-Μετά χαράς, τέκνον μου.

-Αν με αξιώσει ο Θεός, θέλω να Τον υπηρετήσω στο Θυσιαστήριο και ακουμπώντας σ’ αυτό, να αγωνιστώ για την αγαπημένη μου πατρίδα και την ελευθερία της.

-Ο Θεός να δώσει. Και γρήγορα μάλιστα. Σε παρακολουθώ τόσα χρόνια, τέκνον μου. Δε σου το κρύβω τώρα πια πως αυτή ήταν η δική μου κρίση και επιθυμία για σένα. Κάθε φορά που βρισκόσουν στο δίλημμα, η καρδιά μου χτυπούσε. Δεν την άφηνα να ακουστεί, για να μη γίνω αφορμή να πάρεις άλλο δρόμο από αυτόν που ήθελες να χαράξεις. Κι ο λόγος που είπα, να μην ξανάρθεις, όσο κι αν με πονούσε, ήταν αυτός ακριβώς. Για να διαλέξεις ελεύθερα.

Η συζήτηση συνεχίστηκε μέχρι αργά το βράδυ. Είχαν τώρα πάρα πολλά να πούνε, ο πολύπειρος ιερωμένος με τον μέλλοντα κληρικό.

**Χειροτονία εις διάκονον.**

Κάπου στα 1791, στη Μητρόπολη της Αδριανούπολης είναι μαζεμένο πλήθος κόσμου. Μαθητές, δάσκαλοι, ιερείς, και λαός συνάχθηκαν για τη Θεία Λειτουργία. Δεν είναι μέρα συνηθισμένη, επειδή σήμερα γίνεται «χειροτονία εις διάκονον». Στον Εσπερινό έχει προηγηθεί η κουρά. Ο Κωνσταντίνος Σερμπετζόγλου έχει γίνει πλέον μοναχός Κύριλλος.

Και σήμερα ο μοναχός Κύριλλος χειροτονείται διάκονος. Βουίζει ο ναός, όταν όλος ο λαός με μια φωνή βροντοφωνάζει το ΑΞΙΟΣ. Όλοι χαίρονται, μόνο χαίρονται. Το καλύτερό τους παιδί. Ο καλοσυνάτος συμμαθητής τους, ο πονετικός γείτονάς τους, ο καλός δάσκαλος των παιδιών τους, ο αγαπημένος συγγενής τους, ο ξεχωριστός συμπολίτης τους σήμερα μπαίνει στις τάξεις του κλήρου. Σήμερα οι Αδριανουπολίτες νιώθουν λίγο ελεύθεροι. Μπορούν να χαίρονται. Πηγαίνουν στο Ναό, διακριτικά μεν, αλλά με αρκετή άνεση και πολλή χαρά. Κι αυτό είναι πολυτέλεια στα δύσκολα αυτά χρόνια, που μόνο ο Τούρκος μπορεί να χαίρεται και να αποφασίζει πώς να διαφεντεύει τη ζωή του.

Δε ζει η Μοσχονή, η μάνα του να τον καμαρώσει. Να δει, τι μεγαλείο αξιώνει ο Θεός να ζήσει τα παιδί της. Να δει την αγάπη! Πόση αγάπη έχουν όλοι αυτοί για το παιδί της! Φαίνεται στα μάτια τους, στη χροιά της φωνής τους. Δεν είναι παρούσα η μάνα σ’ αυτή τη μεγάλη ώρα για το παιδί της. Σίγουρα όμως είναι κάπου μαζί με τους αγγέλους και μαθαίνει το μεγάλο νέο. Ο μονάκριβος γιος της γίνεται υπηρέτης του Θυσιαστηρίου. Πόσες προσευχές από τούτη τη μάνα δεν μετέφερε ο άγγελός της, όσο ζούσε στη γη. Δέεται από ψηλά τώρα στη χαρά του. Και ποιός ξέρει, με τί παρρησία μίλησε στο Θεό, και της χάρισε από κει ψηλά τέτοια ευλογία για τον μοναχογιό της…

Ο πατέρας του, ο μπάρμπα Βασίλης, κάθεται μπροστά με στυλωμένα τα μάτια στον χειροτονούμενο. Από χθες ο γιος έγινε μοναχός και ανήκει πρώτα στο Θεό. Συγκινημένος σκουπίζει τα δάκρυα, που τρέχουν ασταμάτητα από τα μάτια του. Όπως τον κοιτά έρχονται μπροστά του στιγμές καρδιακές που είχε ζήσει με το γιο του και που μόλις τώρα τις καταλαβαίνει. Καθώς λοιπόν παρακολουθεί τη χειτοτονία, έρχονται μια μια οι εξηγήσεις και όλα παίρνουν τη θέση τους μέσα στο μυαλό του. Ο μακάριος πατέρας εύχεται μυστικά για το διάκο Κύριλλο.

Πίσω από τον πατέρα κάθονται οι αδελφές του με τους άνδρες τους και τα παιδιά τους. Ζουν όλοι μαζί την ευλογία στην οικογένειά τους. Ο Θεός κάλεσε τον αδελφό τους σε ιερή αποστολή και εκείνες με όλη τους την καρδιά εύχονται να εκπληρωθούν όλα τα όνειρά του και γρήγορα να έρθει η λευτεριά.

Με το όνομά της στα χείλη της πέθανε η μητέρα τους. Είθε να δώσει ο Θεός, ο αδελφός τους, που το λέει η καρδιά του, να συντελέσει στο να ζήσουν όλοι μαζί λεύτεροι.

Η νονά του σε μια άκρη του ναού κατασυγκινημένη προσεύχεται. Δοξάζει το Θεό που την αξιώνει να ζήσει αυτήν την ευλογία. Μυστικά συνομιλεί με την κουμπάρα της, τη Μοσχονή, που είναι στον ουρανό. Αποτελειώνουν κείνες τις συζητήσεις που έκαναν για το «παιδί» τους. Πήρε το δρόμο του, κι ο δρόμος αυτός είναι ανηφορικός. Άμποτε ο Θεός να δώσει κι άλλες ευλογίες. Και αν θέλει ο Θεός, να γίνει και Δεσπότης, γιατί όχι; Εύχεται η νονά του, συμφωνεί από ψηλά κι η μάνα του.

Όλοι χαίρονται και ελπίζουν. Μετά από την Εκκλησία πήγαν στα σπίτια τους με σκυμμένο το κεφάλι, όπως συνήθιζαν, να μη φανεί η χαρά τους και προκαλέσουν τους Τούρκους. Ο νέος Διάκος με τη χάρη του μυστηρίου και με έκδηλη ταπείνωση ακολούθησε τον προστάτη του Μητροπολίτη.

Τις επόμενες μέρας ο διάκονος Κύριλλος βρίσκεται συνέχεια στη Μητρόπολη. Ακολουθεί πιστά τον Μητροπολίτη Καλλίνικο. Μαθαίνει πάρα πολλά, καθώς βρίσκεται μαζί με τον άξιο ποιμενάρχη. Παρακολουθεί από κοντά τις ανάγκες όλης της περιοχής της Μητρόπολης. Αρχίζει να εκδηλώνει το ενδιαφέρον του για όλους και για όλα.

**ΣΤΗΝ ΑΔΡΙΑΝΟΥΠΟΛΗ**

**Γραμματέας στη Μητρόπολη Αδριανούπολης.**

Ο διάκονος Κύριλλος κινείται μέσα στο Ναό και στη Μητρόπολη με άνεση αλλά και με ταπείνωση. Τους θεωρεί όλους καλύτερους από εκείνον. Απορεί ακόμη με το τι είδε μέσα του ο Θεός και τον αξίωσε να αναλάβει την αποστολή της ιεροσύνης.

Ο Μητροπολίτης Καλλίνικος τον κάνει Γραμματέα της Μητροπόλεως και αρχίζει μια ωραία συνεργασία, που βασίζεται στην αγάπη και το σεβασμό. Ο Καλλίνικος αγαπούσε τον Κύριλλο σαν παιδί του και ο Κύριλλος σεβόταν τον Δεσπότη σαν πατέρα του. Το Γραφείο της Μητροπόλεως υπήρξε δεύτερο σχολείο για τον Κύριλλο.

**Και… καλλιγράφος.**

Ο Κύριλλος ήταν άριστος καλλιγράφος, τα δε χειρόγραφά του δεν ήταν μόνο ευανάγνωστα, αλλά ήταν πραγματικά στολίδια. Όποτε του δινόταν η ευκαιρία, προέτρεπε τους πάντες να είναι καλλιγράφοι.

Ο Χαραλάμπης κι ο Γιώργης είναι βοηθοί στα γραφεία της Μητρόπολης. Βοηθούσαν και παρακολουθούσαν τον διάκονο Κύριλλο. Μια μέρα που είχαν τελειώσει σχετικά νωρίς τις δουλειές τους, βρήκαν την ευκαιρία και διάβαζαν κάτι χειρόγραφα.

-Τίνος είναι τούτο το χειρόγραφο; Ρωτά όλο απορία και θαυμασμό για την ομορφιά του κειμένου ο Χαραλάμπης.

-Ποιανού άλλου, του διακόνου Κυρίλλου, είπε ο Γιώργης.

-Μα αυτό είναι ζωγραφιά!

-Και λίγα λες. Είναι όμορφα και καλλιτεχνικά. Προσπαθώ κι εγώ να του μοιάσω. Κάποτε τα παίρνω μπροστά μου για να αντιγράψω, αλλά τίποτα.

-Τί να αντιγράψεις, σοβαρά μιλάς; Αυτό δε γίνεται με τίποτα, είπε ο Χαραλάμπης.

-Όσο μπορώ. Να αλλάξω το γραφικό μου χαρακτήρα δεν μπορώ, αλλά προσπάθεια μπορώ να κάνω, είπε ο Γιώργης.

-Άντε καλέ, μη βγάζεις τα μάτια σου.

Ο νεαρός διάκονος Κύριλλος που άκουσε τα τελευταία λόγια καθώς έμπαινε μέσα, αρπάζει την ευκαιρία, για να παροτρύνει στην καλλιγραφία.

-Δε σκέφτεσαι συνετά, νομίζω, Χαραλάμπη, λέει με μια γλύκα.

- Δεν μπορούμε όλοι να είμαστε ζωγράφοι, διαμαρτύρεται ο Χαραλάμπης.

-Ζωγράφοι δεν είμαστε, αλλά να προσέχουμε και να προσπαθούμε να κάνουμε όμορφα γράμματα μπορούμε όλοι. Και με την άσκηση γινόμαστε και καλλιγράφοι.

-Αρκεί που ξέρουμε να γράφουμε και να διαβάζουμε τα ελληνικά, επιμένει ο Χαραλάμπης.

-Καλό και απαραίτητο είναι να ξέρουμε να γράφουμε και να διαβάζουμε ελληνικά. Αλλά να μην αρκούμαστε σ’ αυτό όσοι έχουμε δυνατότητες για περισσότερα. Τα ελληνικά γράμματα αξίζει να τα γράφουμε με μεράκι. Τα κείμενα τα ελληνικά να είναι όμορφα σαν ζωγραφιά. Κι όταν τα γράμματα φωνάζουν κείμενα ιερά της Εκκλησίας, των Πατέρων, τις Ακολουθίες και ό,τι άλλο θρησκευτικό, έ, τότε αξίζει ακόμη περισσότερο να προσπαθούμε να κάνουμε καλλιγραφίες στα ρήματα ζωής. Δε συμφωνείς;

-Πώς το κάνεις και μας πείθεις; Δεν μπορώ να σου πω όχι σε τίποτα! Θα προσπαθήσω κι εγώ, αγαπημένε διάκονε Κύριλλε, είπε γοητευμένος ο Χαραλάμπης.

**Αρχιδιάκονος της Μητρόπολης Αδριανούπολης.**

Η εργατικότητα και η πνευματική του προσφορά στην Μητρόπολη, κάνουν τον Μητροπολίτη Καλλίνικο να τον διορίσει Αρχιδιάκονο της Μητροπόλεως.

Τα καθήκοντα του Γραμματέα και του Αρχιδιακόνου της Μητροπόλεως δεν αρκούν για να χορτάσουν την εργατικότητα και το ζήλο του για πνευματική δράση. Παράλληλα λοιπόν διαβάζει, γράφει και αρχίζει να συγγράφει. Κάνει μελέτες. Συγκεντρώνει τα έμμετρα ποιήματα του Θεοδώρου του Πτωχοπροδρόμου, του Γεωργίου Πισίδου και του Νικηφόρου Ξανθόπουλου και τα περιλαμβάνει σε σύγγραμμά του με τίτλο «Ιερογραφική Αρμονία». Επιμελείται τα χειρόγραφα και τα κρατάει για να τα αξιοποιήσει, όποτε και αν του δοθεί η ευκαιρία. Όσο βρίσκεται στην Αδριανούπολη, δεν έχει πρόσβαση σε τυπογραφείο.

Τις πιο πολλές δύσκολες και πιο περιπλεγμένες υποθέσεις της Μητρόπολης ο Μητροπολίτης Καλλίνικος τις ανέθετε στον επιδέξιο γραμματέα του και Αρχιδιάκονό του, ο οποίος με πολλή επιτυχία τις έφερνε σε πέρας. Ο Κύριλλος έγινε το δεξί χέρι του Δεσπότη.

Πολλά βράδια το φως στο γραφείο του Μητροπολίτη Καλλίνικου είναι αναμμένο. Μέχρι αργά ο Μητροπολίτης κάθεται στο γραφείο του. Τα δύσκολα χρόνια της Τουρκοκρατίας, με την ανάσα της Πύλης να τη νιώθει κοντά του, δεν ήταν χρόνια για να κοιμάται και να ξεκουράζεται κανείς. Αλλά και ο Αρχιδιάκονος ξαγρυπνούσε.

-Προσκυνώ, Σεβασμιώτατε, με όλο του το σεβασμό, λέει μπαίνοντας στο γραφείο του. Πέρασα, για να ρωτήσω αν θέλετε κάτι. Σας είδα το πρωί σκεφτικό και παρόλο που είναι περασμένη η ώρα, είπα να έρθω κι αν μπορώ να βοηθήσω.

-Δεν ησυχάζεις, εσύ ποτέ; Τί ερωτώ; Αν ησύχαζες εσύ, ποιός θα βοηθούσε εμέ τόσο πολύ; Χρειάζομαι το καθαρό μυαλό σου. Στην ώρα την κατάλληλη ήρθες.

Σας ακούω κι αν με τη χάρη του Θεού μπορέσω, θα βοηθήσω.

-Ο Θεός σε στέλνει, Διάκο μου. Είναι μια περίπλοκη υπόθεση από μόνη της, εμπλέκονται και οι Τούρκοι και δεν ξέρω τι να κάνω. Ο γιος της οικογένειας που λέγαμε το πρωί, έφυγε κρυφά. Ανησύχησαν οι δικοί του. Τον ψάχνανε απεγνωσμένα. Το έμαθε ο πασάς, που είναι γείτονά τους. Στην αρχή νόμιζαν ότι κάτι έπαθε στα χωράφια που δούλευε εκείνη τη μέρα. Ο πασάς λοιπόν προσφέρθηκε να βοηθήσει. Από την έρευνα έγινε γνωστό ότι το παλληκάρι έφυγε στα βουνά της Μάνης, για να γίνει κλέφτης.

-Παναγιά μου, τρομαγμένος κάνει το σταυρό του ο Κύριλλος.

-Τώρα καταλαβαίνεις το δίλημμα του πασά. Να φερθεί ως γείτονας και να κάνει ότι δεν έμαθε τίποτα, ή να φερθεί ως κατής και να κλείσει στη φυλακή τον πατέρα και τ’ αδέλφια του παλληκαριού;

-Ασφαλώς, δεν το ξέρει μόνο ο πασάς…

-Όχι, βέβαια. Το ξέρουν κι οι γενίτσαροι που έψαξαν κι έμαθαν τι έγινε.

Η λύση στο πρόβλημα είναι γνωστή και μοναδική: γρόσια. Αλλά, αυτό το ξέρετε.

-Αυτός που έχει τα γρόσια – εμείς πού να τα βρούμε; Και θα ημπορούσε να βοηθήσει, είναι σε εμπλοκή με το θείο του παλληκαριού. Ο καθείς πιστεύει πώς έχει αδικηθεί από τον έτερον. Πώς να τον πείσουμε να βοηθήσει; Πρέπει πρώτα να συγχωρέσει και να δείξει αγάπη ο ένας εις τον άλλον. Δευτερευόντως θα δυνηθεί να δώσει τα γρόσια, για να σωθεί η οικογένεια του αδελφού του εχθρού του, όπως θεωρεί έως την σήμερον. Του Έλληνα εχθρού του… Δύνασαι να καταλαβαίνεις;

-Με τις ευχές σας, Σεβασμιώτατε, ας αρχίσουμε να κάνουμε προσευχή για αυτό το θέμα, για να ευοδωθούν και όλα τα υπόλοιπα. Τούτες τις μέρες και τούτα τα χρόνια πρέπει να μάθουμε πιο καλά από ποτέ, το μάθημα της συγχωρητικότητας, της αγάπης, της αλληλεγγύης, της ομόνοιας.

-Θέλω να την αναλάβεις όλη την υπόθεση. Είσαι ο μόνος που θα τα καταφέρει…

-Με τη βοήθεια του Θεού και την ευχή σας.

Εδώ διεκπεραίωσες εκείνη την υπόθεση που είχε σχέση και με την Πύλη και με το Πατριαρχείο. Πώς τα σκαρφίστηκες όλα εκείνα; Να σε ευλογεί ο Θεός. Προχώρησε και σ’ αυτή την υπόθεση, που είναι ευκολότερη, είπε σχεδόν με ανακούφιση ο Μητροπολίτης.

Ήταν σίγουρος ότι ο Κύριλλος θα έβρισκε τη λύση. Έβρισκε λύσεις με ένα ρεαλιστικό, και ταυτόχρονα πνευματικό τρόπο. Κάποτε και με θαυματουργικό τρόπο, πάντα για το καλό του έθνους των Ελλήνων.

**ΣΤΗ ΝΙΚΑΙΑ.**

**Στη Μητρόπολη Νίκαιας.**

Τα πράγματα όμως εξελίσσονται πολύ γρήγορα. Στις 17 Δεκεμβρίου 1792, ο Μητροπολίτης Καλλίνικος κατόπιν αγωγής των Αδριανουπολιτών μετατίθεται στο Μητροπολιτικό θρόνο της Νίκαιας και έρχεται στην Αδριανούπολη ο Δεσπότης της Νίκαιας Γαβριήλ.

Ο Κύριλλος, για να δείξει την ευγνωμοσύνη του, ακολουθεί τον Καλλίνικο στη νέα του θέση.

Πηγαίνει λοιπόν Διάκονος στη Μητρόπολη της Νίκαιας. Έχει πάντα την ίδια διάθεση υπακοής στο θέλημα του Θεού. Υπακούει στο γέροντά του Μητροπολίτη Καλλίνικο και εκείνος είναι αναπαυμένος που τον έχει μαζί του.

Η Μητρόπολη είναι νέα για τον Κύριλλο, μα οι ανάγκες είναι παντού οι ίδιες. Ο νεαρός Διάκονος έχει ακόμη την ίδια διάθεση προσφοράς σε όσους έχουν ανάκγη.

Ο Διάκος γίνεται ο βοηθός και συμπαραστάτης των φτωχών και των κατατρεγμένων. Κι είναι πολλοί που έχουν ανάγκη από τη συμπαράσταση αυτή.

**ΣΤΗΝ ΚΩΝΣΤΑΝΤΙΝΟΥΠΟΛΗ**

**Στο Οικουμενικό Πατριαρχεί.**

Στα 1801 ο Μητροπολίτης Καλλίνικος γίνεται Πατριάρχης Κωνσταντινουπόλεως και αποφασίζει να πάρει στο Πατριαρχείο τον Κύριλλο.

Για άλλη μια φορά ο Διάκος ακολουθεί το γέροντά του. Φεύγει μαζί του για την Κωνσταντινούπολη.

Ο Οικουμενικός Πατριάρχης Καλλίνικος είναι πολύ χαρούμενος και ικανοποιημένος. Έχει κοντά του τον δικό του άνθρωπο. Η ταπεινή και φιλήσυχη στάση του Διάκου μαζί με τη συνετή κρίση του είναι μια παρηγοριά για τον Πατριάρχη.

Θα αναθέσει στον Κύριλλο και πάλι αρκετά από τα δύσκολα.

Όμως, τελικά ο Διάκονος στο Πατριαρχείο δε μένει σχεδόν καθόλου. Ο Πατριάρχης έχει και διοικητικά καθήκοντα. Γι’ αυτό, παρά τα σχέδια του, είναι πολύ σύντομα αναγκασμένος να πάρει την απόφαση για το καλό της Εκκλησίας.

Την ανατροπή την φέρνει μια επιστολή.

**Στη Μητρόπολη Εφέσου.**

Η επιστολή που έφτασε σχεδόν αμέσως μετά την ενθρόνιση του Πατριάρχη Καλλίνικου, φέρνει την παράκληση του επισκόπου της Εφέσου Γαβριήλ: «δια καλόν γραμματέα και Διάκον».

Ο Πατριάρχης τότε, αφήνοντας στην άκρη τις προσωπικές επιθυμίες, στέλνει στη Μητρόπολη Εφέσου τον ικανό Κύριλλο.

**Αρχιδιάκονος και Γραμματέας.**

Στην Έφεσο αναλαμβάνει καθήκοντα Γραμματέως και Αρχιδιακόνου.

Ανάμεσα στα άλλα έργα του είναι και το να φροντίζει για τους περαστικούς Έλληνες που έρχονταν στην Έφεσο. Σε κάθε τέτοια φροντίδα έβλεπε τη μάνα Ελλάδα και ένιωθε ότι περιποιείται μ’ αυτό τον τρόπο τις πληγές της. Ενίσχυε κάθε Έλληνα στην πίστη και την ελπίδα για το λυτρωμό από τα δεινά της δουλείας.

Μια μέρα φιλοξένησαν έναν συμπατριώτη του.

-Πάτερ Κύριλλε, το παλληκάρι από δω είναι από την πατρίδα σου, την Αδριανού.

-Προσκυνώ, Διαμαντής Αράπογλου.

-Μας φέρνεις καλά νέα από την πατρίδα; Ξεκουράσου, και θα μας πεις τα νέα, είπε στοργικά ο Αρχιδιάκονος.

-Δεν άλλαξε σχεδόν τίποτα με αυτή την αλλαγή των Δεσποτάδων, αλλά σου φέρνω νέα από την αδελφή σου, το Κατερινιώ. Της είπα ότι θα έρθω στα μέρη που βρίσκεσαι, και μου έδωσε τούτο το γράμμα για σένα. Να το, είπε κι έβγαλε από τον κόρφο του το διπλωμένο χαρτί.

Με νοσταλγία πήρε στα χέρια του ο νεαρός Διάκονος το γράμμα της αδελφής του. Η αδελφή πάντα έβρισκε τρόπο για να στείλει κάτι.

Ανάμεσα στα άλλα που του έγραφε, έγραψε και για το γάμο της κόρης της, της Άννας. «Γαμπρός μας έγινε ο Αντώνης Καραθεοδωρής από το Μποσνοχώρι. Τον ξέρεις αδελφέ μου; Έχει έναν αδελφό τον Στέφανο. Κοιλάρφανος αλλά πανέξυπνος και άριστος στα μαθήματα. Πηγαίνει στην Ελληνική Σχολή της Αδριανούς, δεν ξέρω αν τον πρόλαβες».

Έγραφε κι άλλα πολλά, η αδελφή του για να του δώσει να καταλάβει πόσο πολύ τους έλειπε. Με λαχτάρα παρότρυνε τον αδελφό της να φυλάγεται και να προσέχει, περισσότερο από όλα, τους Τούρκους.

Ήταν ένα κομμάτι από την πατρίδα, το γεμάτο τρυφεράδες γράμμα της.

-Ά, η Αικατερίνη με νοιάζεται σαν να είμαι ο μικρός της γιος, είπε ο Αρχιδιάκονος Κύριλλος και ζήτησε να περιποιηθούν κι άλλο τον πατριώτη πριν φύγει για την Αδριανού.

Στην Έ φεσο, όλοι ήταν ευχαριστημένοι μαζί του, αλλά δεν έμεινε κι εδώ πολύ.

Ο Μητροπολίτης Γαβριήλ πέθανε. Κι ο Κύριλλος ήταν στη διάθεση του Πατριάρχη και πάλι.

Τότε ο Πατριάρχης Κύριλλος, ο προστάτης του, τον κάλεσε στην Κωνσταντινούπολη.

**ΣΤΗΝ ΚΩΝΣΤΑΝΤΙΝΟΥΠΟΛΗ**

**Μέγας Αρχιδιάκονος στο Οικουμενικό Πατριαρχείο.**

Ο Οικουμενικός Πατριάρχης Καλλίνικος τον κάλεσε στην Κωνσταντινούπολη και τον διόρισε Μέγα Αρχιδιάκονο του Πατριαρχείου.

Στο Πατριαρχείο συνεχίζει να κάνει ό,τι έκανε στις άλλες Μητροπόλεις.

Η φιλομάθειά του, η εργατικότητα, η δραστηριότητα και η αγάπη του να απαλύνει τον πόνο των δυστυχισμένων ραγιάδων βρίσκουν ευρύ πεδίο δράσης. Διάβαζε και αγαπούσε τα ελληνικά γράμματα και ήξερε άριστα την τουρκική γραφή και γλώσσα. Ήθελε όμως κι οι πατριώτες του να μη μένουν μακριά από τα ελληνικά γράμματα, μακριά από την ελληνική ιστορία, μακριά από τον πολιτισμό τους. Γνώριζε, έβλεπε και διαισθανόταν ότι μόνο με την μόρφωση οι Έλληνες θα μπορούσαν να ανέβουν πιο ψηλά από τους Τούρκους. Αν αποκτούσαν με τη μόρφωση το σεβασμό των Τούρκων, τότε είναι σαν να αποκτούσαν τη μισή της ελευθερία.

Ο Αρχιδιάκονος Κύριλλος συνέχιζε αδιάκοπα να εργάζεται και να μελετά. Στα 1802 εκδίδεται από το τυπογραφείο του Πατριαρχείου η «Ιερογραφική Αρμονία», που την είχε ετοιμάσει όσο ήταν διάκονος στην Αδριανούπολη. Τώρα στον πρόλογό του γράφει αφιέρωση στον προστάτη του Πατριάρχη Καλλίνικο, στην οποία τονίζει τον πόθο του να βοηθήσει το έθνος του, το Γένος του. «Δεινός μεν ο της του Γένους ωφελείας έχει με πόθος…», αρχίζει. Και τελειώνει: «Θα θεωρούσα μεγαλύτερο κέρδος της ζωής μου, αν έστω και λίγο σταθώ χρήσιμος στο αγαπητότατο Γένος μου και αν φανώ σε σένα, το μεγάλο μου ευεργέτη, ευγνώμων…».

Τότε γνώριζε το Δημήτριο Μουρούζη, τον μετέπειτα μέγα Διερμηνέα της Υψηλής Πύλης. Συχνά στο Συνοδικό του Πατριαρχείου ο Αρχιδιάκονος Κύριλλος και ο Μουρούζης συζητούσαν. Οι συζητήσεις τους είχαν σχεδόν πάντα το ίδιο περιεχόμενο.

-Σήμερα κατάλαβα πόσο καλά γνωρίζετε, πάτερ Κύριλλε, τα τούρκικα.

-Ποιός Έλληνας δε μιλάει τούρκικα; Απαντά με ταπεινοφροσύνη.

-Τόσο καλά και με τόση ευχέρεια να χειρίζεται την τουρκική;

-Φίλτατε Δημήτριε, αυτό δεν είναι τίποτα. Από τούρκικα, Τούρκους και Τουρκιά έχουμε χορτάσει. Τα ελληνικά έχουμε ανάγκη.

-Συμφωνώ. Οι Έλληνες, έξυπνοι καθώς είναι, εύκολα μαθαίνουν τις ξένες γλώσσες, και τα τούρκικα λένε πως είναι από τις ευκολότερες γλώσσες.

-Πρέπει όμως οι πατριώτες να μην μένουν μακριά από τα ελληνικά γράμματα. Και εννοώ την ελληνική παιδεία. Την ελληνική ιστορία. Να μην μένουν οι Έλληνες μακριά από τις ρίζες τους.

-Και να σκεφθεί κανείς ότι στην πατρίδα σου την Αδριανούπολη έχει εκτός από τη σχολή και πόσα άλλα σχολεία. Σκέψου όμως το σκοτάδι που υπάρχει σε άλλες περιοχές της πατρίδας, που δεν υπάρχουν καθόλου σχολεία τόσους αιώνες.

-Οι Έλληνες μόνο με τη μόρφωση θα μπορέσουμε να κατακτήσουμε τους Τούρκους. Μορφωμένοι εμείς οι Έλληνες θα γίνουμε απαραίτητοι στους Τούρκους και θα μας σέβονται. Μ’ αυτόν τον τρόπο θα νιώσουμε σχεδόν ελεύθεροι.

-Έχω την αυτήν γνώμην. Μόνο με την παιδεία θα αποκτηθεί η εθνική ανεξαρτησία.

Οι συζητήσεις ήταν συχνές, επειδή και οι δύο φίλοι είχαν τον κοινό πόθο για την παιδεία του Γένους. Οι γνώμες τους ταυτίστηκαν, οι ενέργειές τους είχαν τον ίδιο σκοπό, τον ίδιο στόχο, τη μόρφωση των σκλαβωμένων Ελλήνων.

**ΙΕΡΕΑΣ**

**Χειροτονία σε Ιερέα.**

Εν τω μεταξύ ο Αρχιδιάκονος Κύριλλος προχωρεί στο δεύτερο βαθμό της ιεροσύνης. Γίνεται Ιερέας και Αρχιμανδρίτης. Νέες ευλογίες και νέα καθήκοντα. Νέες περιοχές προσφοράς της αγάπης του. Όλα τα επιμελείται με σπουδή.

Τα νέα του ιερατικά καθήκοντα δεν εμποδίζουν την φροντίδα για τον πόθο της παιδείας του Γένους. Απεναντίας, τον αυξάνουν.

Γι’ αυτό και κάθε φορά που βρίσκονταν με τον φίλο του πλέον Μουρούζη συζητούσαν με πάθος.

-Νομίζω, Δημήτριε, πως πρέπει να αρχίσουμε συστηματικά δουλειά.

-Είμαι μαζί σου, πάτερ Κύριλλε, σε όλα. Ό,τι κι αν κοστίσουν. Τί έχεις στο μυαλό σου;

-Να αναδιοργανωθεί το μεγάλο Σχολείο, η Πατριαρχική Σχολή. Να αποκτήσει την παλαιά της αίγλη. Αυτή που είχε πριν από την Άλωση ακόμη, είπε συνεπαρμένος ο . Κύριλλος.

-Με ποιόν τρόπο θα τολμήσουμε κάτι τέτοιο; Αυτό είναι αδύνατον, πάτερ μου. Τούρκο έχουμε αφέντη μας, προσγειωμένα απαντά ο Μουρούζης.

-Εσύ δεν έλεγες πριν ότι πρώτα χρειάζεται μια σχολή, για να βγουν εμπνευσμένοι δάσκαλοι να διασώσουν την Ελληνική παιδεία; Έ, λοιπόν, τέτοιους έχει ανάγκη η πατρίδα μας. Να βγουν να σκορπιστούν σ’ όλες τις εσχατιές της πατρίδας, για να διδάξουν στα ελληνόπουλα.

-Μην ξεχνάς πάτερ μου, ότι είμαστε κάτω από τη μύτη του Σουλτάνου.

-Εσύ Μουρούζη, έχεις πολύ καλές σχέσεις με το Σουλτάνο. Ελπίζω σε σένα και στις δυνατότητές σου. Θα βοηθήσουν κι όσοι άλλοι μπορούν.

-Στάσου, πάτερ μου, βιάζεσαι, θαρρώ. Από τη διαπίστωση μέχρι την πραγματοποίηση είναι μεγάλος δρόμος. Δε λέω, κι εγώ ονειρεύομαι την Πατριαρχική Σχολή να λειτουργεί όπως παλιά, αλλά…

-Πρώτα να πούμε για το κτήριο, τον διέκοψε μόλις άκουσε «αλλά».

-Αυτό πες ότι τακτοποιήθηκε. Έχουμε ένα οικογενειακό κτήμα στη Μολδοβλαχία, στην περιοχή Χοταρνιτζενίου, αξίας 85.000 γροσίων. Έχει έκταση αρκετά μεγάλη. Είναι μήκους ένδεκα ωρών και πλάτους μιας ώρας. Θα το δώσουμε για να αποκτήσει ιδιόκτητο κτήριο η Σχολή. Έχει ο Αλέξανδρος Μαυροκορδάτος τον ηγεμονικό του οίκο της Ξηροκρήνης, του Κουρούτσεσμε που λένε, και είναι ακριβώς ό,τι χρειάζεται η Σχολή. Αν συμφωνήσει, δίνουμε το κτήμα μας στη Μολδοβλαχία, στον Μαυροκορδάτο κι εκείνος δίνει το ακίνητό του στην Ξηροκρήνη για τη Σχολή.

-Θα γίνει η Σχολή στο σπίτι του Μαυροκορδάτου με δωρεά του Μουρούζη! Ευλογητός ο Θεός.

-Χρειάζονται όμως και γρόσια, είπε ο Μουρούζης.

-Θα μαζέψουμε. Τα πρώτα τα βάζω εγώ. Ό,τι έχω είναι για τη Μεγάλη του Γένους Σχολή, είπε.

-Πάτερ, είναι λίγα, πολύ λίγα, ψίχουλα.

Όταν το έμαθε ο Πατριάρχης είπε ότι κι αυτός δίνει ό,τι έχει. Δίνει ακόμη την ευλογία του για τη διενέργεια εράνου μεταξύ των Ελλήνων της Οθωμανικής Αυτοκρατορίας. Θα δεις, θα γίνει ωραία η Σχολή, όλο φως, γεμάτη με Φως, και θα συνεχίζουν να βγαίνουν από αυτή οι φωτισμένοι στα σκοτάδια του γένους της Ρωμιοσύνης.

-Αν μεταδώσεις σε όλους αυτόν τον ενθουσιασμό, θα γίνει. Εμένα με ξεσήκωσες, πάτερ Κύριλλε. Την ευχή σου.

-Θα δώσουν οι Έλληνες, ξέρουν πιστεύουν κι ελπίζουν… Θα δώσουν, είπε σαν να προφήτευε, ο π. Κύριλλος.

**Ανασύσταση της Μεγάλης του Γένους Σχολής.**

Τίποτα πια δεν τους συγκρατεί. Αποφάσισαν την ανασύσταση της Μεγάλης του Γένους Σχολής στην Ξηράν Κρήνη – Κουρού Τσεσμέ και την πραγματοποιούν. Ο πόλεμος κατά της παιδείας των Ελλήνων ήταν άσπονδος. Με μίσος και βαρβαρότητα φέρονταν οι Τούρκοι στα σχολεία, που τα περισσότερα είχαν κλείσει. Και τούτοι εδώ ονειρεύονται και πραγματοποιούν την ανασύστασή τους!

Ο Μουρούζης κατόρθωσε το ακατόρθωτο, πήρε από τον Σουλτάνο Σελήμ τον Γ’ την άδεια για τη λειτουργία της Σχολής. Με μαεστρία και ιδιαίτερη ικανότητα κατάφερε τον Σουλτάνο να εκδώσει διάταγμα για τη σύσταση του Μεγάλου Σχολείου ως απλού διδακτηρίου. Το διάταγμα αυτό έγινε δημόσιος στηρικτής και των άλλων, των επισημότερων του Γένους σχολείων. Τα σχολεία λειτουργούσαν με το ίδιο διάταγμα πλαγίως. Λειτουργούσαν, καθώς είχαν την κάλυψη του διατάγματος, βέβαια με κόπους και μόχθους.

O π. Κύριλλος με τον ενθουσιασμό του τους ξεσήκωνε όλους. Η Μεγάλη του Γένους Σχολή ανασυγκροτείται και σε λίγο βγαίνουν οι νέοι στυλοβάτες της Εκκλησίας και του Έθνους.

Ο π. Κύριλλος δεν ησυχάζει μ’ αυτή την επιτυχία. Συνεχίζει αδιάκοπα να εργάζεται. Μελετά, γράφει, κάνει κηρύγματα. Οι ομιλίες του, η εργατικότητά του, οι αγαθοεργίες του και η δράση του, τον κάνουν σεβαστό και αγαπητό σε κλήρο και λαό. Όποιος έχει κάποια ανάγκη, ξέρει που θα απευθυνθεί. Όποιος έχει κάποιο πρόβλημα, ξέρει ποιος θα δώσει την καλύτερη λύση. Όποιος φοβάται, ξέρει ποιος θα του δώσει θάρρος. Τον αγαπάνε τον π. Κύριλλο. Είναι ο άνθρωπός τους. Τους καταλαβαίνει και δεν ησυχάζει αν δεν βοηθήσει.

Αλλά και οι Έλληνες της Κωνσταντινούπολης τον σέβονται και εμπνέονται από κάθε εμπνευσμένο λόγο του. Παίρνουν από την πίστη του και την ελπίδα του στο Θεό, από τον ενθουσιασμό του, από τον πατριωτισμό του. Κι εκείνος τους τα δίνει απλόχερα.

Οι κληρικοί είναι κι αυτοί ενθουσιασμένοι μαζί του. Παραδέχονται τις σκέψεις του και ακούνε τις προτάσεις του, όσο και αν κάποτε φαίνονται υπερβολικές, αν όχι ουτοπικές. Ξέρουν ότι είναι από τη λαχτάρα του για τους άλλους και βοηθάνε κι αυτοί για την πραγμάτωσή τους. Είναι ανάμεσά τους ταπεινός και σοφός, γι’ αυτό κι αγαπητός. Βοηθά κάθε κληρικό σε ό,τι χρειαστεί, χωρίς να φαίνεται.

Δεν επιδιώκει να φαίνεται. Έχει ένα δυναμισμό που τον ωθεί σε μεγάλα έργα, αλλά χωρίς τυμπανοκρουσίες. Είναι η σύνεσή του, γιατί ο Τούρκος παρακολουθεί και καραδοκεί. Είναι κυρίως όμως η ήσυχη και ήρεμη δυναμική αποφασιστικότητα για τη λευτεριά του Έλληνα. Αυτή η λευτεριά είναι διπλή, η μία από τα πάθη της ψυχής και η άλλα από το ζυγό του Τούρκου.

**Εκλέγεται Μητροπολίτης Ικονίου.**

Στα 1803 μένει κενή η θέση του Μητροπολίτη στο Ικόνιο. Τότε εκλέγουν παμψηφεί τον π. Κύριλλο για τη θέση αυτή.

Τον Σεπτέμβριο του 1803 χειροτονείται Δεσπότης.

**ΣΤΟ ΙΚΟΝΙΟ**

**Μητροπολίτης Ικονίου.**

Δεσπότης μόλις στα τριάντα του χρόνια, αλλά με αποθησαυρισμένη πολλή πείρα και μόρφωση στα εκκλησιαστικά και εθνικά ζητήματα.

Στο Ικόνιο βρήκε το ποίμνιό του τρομοκρατημένο, μακριά από τις εκκλησίες του να μιλά σχεδόν μόνο τουρκικά. Δεν ήξεραν και δεν μιλούσαν ελληνικά, αλλά τη χριστιανική πίστη τους την κρατούσαν. Η πίστη αυτή κράτησε μέσα στα στήθη τους άσβεστη την Ορθοδοξία και τη Ρωμιοσύνη. Οι αναλογίες καταθλιπτικές μέσα στο Ικόνιο: 60 σπίτια ελληνικά, 180 αρμενικά και 7.000 τουρκικά. Όμως υπήρχαν πολλά ελληνικά σπίτια στη γύρω περιοχή, στα γύρω χωριά.

Ο Μητροπολίτης Κύριλλος ήταν άριστος γνώστης της τουρκικής γλώσσας και γραφής. Σύντομα απέκτησε για το λόγο αυτό την εύνοια και την υπόληψη των τουρκικών αρχών. Με τους Τούρκους μιλούσε τουρκικά κι εκείνοι κολακεύονταν να τον ακούνε να μιλάει τη γλώσσα τους. Ακόμη, δεν ήταν πλέον εχθρικοί, αφού καταλάβαιναν καλύτερα έναν Δεσπότη, που τους καταλάβαινε.

Με διπλωματικότητα και σεβασμό στην τουρκική Διοίκηση κατόρθωσε και πήρε από τους Τούρκους έγκριση για την επιδιόρθωση των εκκλησιών.

**Οι σχέσεις του με την τουρκική Διοίκηση**

Μετά από κάθε επίσκεψη στην τουρκική Διοίκηση γυρνάει κατάκοπος στη Μητρόπολη. Ο Διάκος έχει έτοιμο το τσάι με τις φρυγανιές, για να ξεκουράσει το Μητροπολίτη. Η επίσκεψη στη Διοίκηση είναι μια δοκιμασία για όλους. Κανένας Έλληνας δεν ξέρει να θα επιστρέψει ή πως θα επιστρέψει. Ο Μητροπολίτης Κύριλλος φαίνεται κουρασμένος και αυτή τη φορά αλλά και ικανοποιημένος.

-Ευλογείτε, Σεβασμιώτατε. Όλα καλά; Ρωτά με αγωνία ο Διάκος.

-Δόξα τω Θεώ. Ο Διοικητής ήταν επιφυλακτικός και αρκετά συγκρατημένος, απαντά ο Δεσπότης.

-Με πολλή επιείκεια μιλάτε για τούτο τον σκληρό άνδρα, σχολιάζει ο Διάκος.

-Φανατισμένος, όπως όλοι οι μουσουλμάνοι, δε βλέπει με καλό μάτι κανένα ράσο.

-Συγχωράτε με, μα πώς σας δέχτηκε;

-Αδιάφορα στην αρχή, σχεδόν επιθετικά.

-Ως πότε, Θεέ μου;

-Στην αρχή, σου είπα. Αλλά μετά όταν άκουσε ότι συνέχιζα να μιλώ τουρκικά και μετά το χαιρετισμό μου, άλλαξε στάση. Άφησε τη μάσκα της αδιαφορίας να πέσει κάτω και συνέχισε με ενθουσιασμό να ακούει. Στη συνέχεια έγινε αρκετά φιλικός.

-Τούρκος και φιλικός;

-Έβλεπα στο πρόσωπό του μια έκφραση ενδιαφέροντος και απόλαυσης. Απολάμβανε ο Διοικητής να ακούει ένα Δεσπότη να μιλάει τούρκικα. Πιο πολύ πρόσεχε τις λέξεις παρά τα νοήματα νομίζω. Ίσως γι’ αυτό έδωσε τόσο εύκολα την έγκριση για την επιδιόρθωση των εκκλησιών, απάντησε ο Δεσπότης με ανακούφιση.

-Θα επιδιορθωθεί και η Εκκλησία της Αγίας Κυριακής;

-Με τη βοήθεια του Θεού, πήραμε την άδεια για όλους τους ναούς.

-Είναι το καταφύγιο του πατέρα μου. Τώρα πλέον μόνο εκεί πηγαίνει, για να λειτουργηθεί. «Η Αγία Κυριακή έκανε το θαύμα της σε μένα και εγώ της εμπιστεύομαι πλέον τη ζωή μου», λέει συγκινημένος ο Διάκος.

-Για ποιο θαύμα μιλάς;

-Δεν έτυχε να σας το πω. Ήταν μια Κυριακή, την ώρα της Θείας Λειτουργίας, που για κάποιο διακόνημα βρέθηκε μέσα στο ιερό ο πατέρας μου. Ξαφνικά δεν ένιωσε καλά. Έπεσε κάτω από ένα δυνατό πόνο στην καρδιά. Κι εκεί που ένιωθε ότι χάνεται, πρόλαβε να ζητήσει τη βοήθεια της Αγίας. Ένα απαλό χέρι νόμισε ότι έδωσε νέα ώθηση στην καρδιά του και αμέσως έφυγε ο πόνος. Από τότε είναι καλά και δεν αφήνει το ναό της Αγίας του,

-Μα έχουν μείνει σχεδόν μόνο οι τοίχοι.

-Η βροχή, το χιόνι, ο αέρας μπαίνουν μέσα. Άλλωστε ο πατέρας μου δεν το κουνάει από εκεί. Πηγαίνει κάθε φορά με ευγνωμοσύνη στην Αγία Κυριακή.

-Να αναλάβεις εσύ τις εργασίες σ’ αυτό το ναό.

-Με όλη μου την ευχαρίστηση. Πόσο θα χαρεί ο πατέρας! Να σας εξομολογηθώ, Σεβασμιώτατε, κι εγώ νιώθω πως όταν ο πατέρας μου είναι στο ναό της Αγίας είναι ασφαλής. Αμέσως θα αρχίσω, με τις ευχές σας.

-Πρέπει να ετοιμάσουμε και την ομιλία για τη γιορτή του Αγίου Γεωργίου.

-Και αυτήν την ομιλία στα τούρκικα;

-Πώς αλλιώς θα μας καταλάβουν οι Έλληνες χριστιανοί;

-Σ’ αυτή τη γιορτή έρχονται και οι Τούρκοι.

-Ένας λόγος παραπάνω. Χριστιανοί και μουσουλμάνοι ευλαβούνται τον Άγιο Γεώργιο, είπε και ασχολήθηκε με το κήρυγμα.

Η βαθιά μελέτη των Πατέρων της Εκκλησίας και ο πόθος του να βοηθήσει τους χριστιανούς έκαναν τα κηρύγματά του πύρινα εθνικά σαλπίσματα.

Έκανε τις ομιλίες του και τα κηρύγματα στην τουρκική, με αποτέλεσμα να νιώθουν και να καταλαβαίνουν οι Έλληνες τι θέλει να τους πει ο Δεσπότης τους. Παράλληλα, και οι Τούρκοι ένιωθαν ευχαριστημένοι και υπερήφανοι, ακούγοντας το Δεσπότη των ραγιάδων να μιλά στους δικούς του, τους ραγιάδες, στα τουρκικά. Από τις εκατόν πενήντα οκτώ ομιλίες του που διασώθηκαν οι πενήντα είναι στην τουρκική γλώσσα.

**Καραμανλίδικη γραφή.**

Οι Έλληνες μιλούσαν και έγραφαν τουρκικά. Θέλησε να τους φέρει σε μια πρώτη επαφή με την ελληνική γλώσσα. Ασχολήθηκε με τα καραμανλίδικα Ευαγγέλια, δηλαδή Ευαγγέλια γραμμένα στην καραμανλίδικη γραφή.5 Για παράδειγμα, η παρακάτω αρχή του κατά Ματθαίον Ευαγγελίου: «Αβραάμ ογλού και Δαβίδ ογλού Ιησούς Χριστοσούν τενασουλουνούν κιταπή» (δηλ. «Το βιβλίο της γενεαλογίας Ιησού Χριστού, υιού Αβραάμ και υιού Δαβίδ»).

Οι τουρκόγλωσσοι Έλληνες του Ικονίου μάθαιναν τα ελληνικά γράμματα και ένιωθαν το Ευαγγέλιο στη γλώσσα που μιλούσαν. Τα καραμανλίδικα Ευαγγέλια ήταν οι ακοίμητοι φρουροί στα ελληνικά γράμματα και στη χριστιανική πίστη των υπόδουλων και κατατρεγμένων Ελλήνων. Οι γνήσιοι αυτοί Έλληνες είχα αφήσει τη γλώσσα την ελληνική, για να κρατήσουν την πίστη τους στο Χριστό. Πίστευαν πως αν κρατήσουν την πίστη τους, θα διατηρήσουν και την ελληνικότητά τους. Ζούσαν σε μέρη, όπου οι Τούρκοι υπερτερούσαν κατά πολύ. Ο φανατισμός των Τούρκων ήταν μεγάλος και το μίσος τους για τους Έλληνες – τους γκιαούρηδες, τους άπιστους – ήταν χωρίς όρια.

**Ενδιαφέρον για τα σχολεία του Ικονίου.**

Ο Μητροπολίτης Κύριλλος γνώριζε ότι δεν έφθαναν μόνο οι εκκλησίες. Χρειάζονταν και σχολεία.

Στο γραφείο του στη Μητρόπολη τον επισκέπτονται καθημερινά και δάσλαλοι. Κι εκείνος θέλει κάθε χωριό να έχει τον παπά και το δάσκαλό του.

-Προσκυνώ, Σεβασμιώτατε.

-Την ευχή του Θεού να έχετε, φίλτατε δάσκαλε. Πώς είναι το σχολείο στο χωριό σας;

-Στο δικό μας, αρκετά καλά. Εγώ είμαι ο δάσκαλος του χωριού μας αλλά και των άλλων γύρω χωριών. Αγωνίζομαι πότε κρυφά και πότε φανερά για τα ελληνικά γράμματα.

-Κτήριο έχετε; Μαθητές έχετε; Έρχονται οι νέοι για να μάθουν την πίστη τους, τη γλώσσα τους, την ιστορία τους;

-Ένα δωμάτιο δίπλα στην Εκκλησία είναι το κτήριο. Όλα τα παιδιά του χωριού έρχονται, αλλά δε χωράνε σε ένα τόσο δα μικρό δωματιάκι. Χωρίστηκαν σε ομάδες ανάλογα με τις μέρες και μ’ αυτό τον τρόπο έρχονται μια ορισμένη μέρα τη βδομάδα. Η ομάδα της Δευτέρας έρχεται τη Δευτέρα, η ομάδα της Τρίτης, την Τρίτη και πάει λέγοντας.

-Έχετε σύστημα, βλέπω.

-Μόνο η ομάδα της Κυριακής είναι αδικημένη. Κάθε δεύτερη και τρίτη Κυριακή του μήνα πηγαίνω για ψάλτης σε άλλα χωριά. Όταν είναι κοντά τα χωριά, κάτι κάνουμε το απόγευμα που έχω επιστρέψει. Αλλά αν είναι μακριά τα χωριά, φτάνω αργά το βράδυ.

-Χρειάζεστε βοήθεια. Πρέπει να ενισχύσουμε τη λειτουργία του σχολείου σας. Χρειάζεστε και άλλο δάσκαλο. Να έρχονται δύο μέρες τη βδομάδα τουλάχιστο τα παιδιά στο σχολείο.

-Είναι κι άλλα χωριά που δεν έχουν καθόλου δάσκαλο. Στο διπλανό προφθάνω και πηγαίνω δύο απογεύματα, αλλά κι εκεί τα παιδιά είναι τόσο πολλά, που μαζευόμαστε κάτω από τα πλατάνια.

-Όταν ο καιρός χαλάει, τί κάνετε;

-Δεν πηγαίνω καθόλου τότε είπε στενοχωρημένος ο δάσκαλος, λες και έφταιγε αυτός που δεν υπήρχαν συνθήκες κατάλληλες για τη διδασκαλία.

-Θα το δούμε σφαιρικά τα θέμα με τους Προεστούς. Τους περιμένω από ώρα σε ώρα να έρθουν για να δρομολογήσουμε όλες αυτές τις περιπτώσεις. Να περιμένετε νέα μου, εντός της άλλης εβδομάδας. Θα ζητήσω βοήθεια από την Κωνσταντινούπολη. Ήδη στο τέλος του έτους θα αποφοιτήσουν δάσκαλοι. Κάποιοι ίσως έρθουν προς τα εδώ.

-Ο Θεός να δώσει. Την ευχή σας, Σεβασμιώτατε, είπε ο δάσκαλος και έφυγε ανακουφισμένος.

-Στην ευχή του Θεού και της Παναγίας, κατευόδωσε ο Δεσπότης, αποφασισμένος να δώσει γρήγορες και καλές λύσεις στα θέματα της παιδείας.

Τελικά, θα τα καταφέρει να δυναμώσει όσα σχολεία υπάρχουν και να φέρει δασκάλους για νέα σχολεία.

**Ενδιαφέρον για τις ποικίλες ανάγκες της περιοχής του Ικονίου.**

Μπαίνουν στο γραφείο του Δεσπότη οι προεστοί και με σεβασμό και αγάπη παρουσιάζονται στον Ποιμενάρχη τους.

-Σεβασμιώτατε, τύχη αγαθή σας έφερε κοντά μας, είπε ο λόγιος από τους προεστούς.

-Η χάρις του Θεού τελικά δε μας εγκατέλειψε. Μας έστειλε εσάς και στο πρόσωπό σας τον πατέρα, τον προστάτη, τον Ιεράρχη, συμπλήρωσε και ο μεγαλύτερος.

-Σας κάλεσα σήμερα, άρχοντές μου, για να μιλήσουμε καλύτερα με την άνεσή μας, είπε και σταμάτησε με νόημα ο Δεσπότης.

-Θέλουμε κι εμείς να τα πούμε στη Σεβασμιότητά σου, είπε ο γεροντότερος.

-Οι ανάγκες της Μητρόπολης είναι πολλές. Εννοώ, οι ανάγκες των ανθρώπων της περιοχής. Φτώχεια πρωτίστως από ό,τι διαπίστωσα. Φτώχεια που φέρνει τον άνθρωπο σε απελπισία κάποτε και κάνει πράγματα που δεν τα θέλει. Ακόμη και πράγματα που δεν τα θέλει ο Θεός. Είναι ανάγκη να βοηθήσουμε όλοι. Όσοι έχουν, να δώσουν από το περίσσευμά τους. Κάποιοι άλλοι δίνουν και από το υστέρημά τους…

-Για τις ανάγκες των οικογενειών μιλάτε.

-Πρωτίστως. Αν και παραλλήλως πρέπει να δούμε και τις ανάγκες των ναών μας. Να δώσουμε για τους παπάδες. Για τις αίθουσες διδασκαλίας. Για τους δασκάλους. Για τα αρχαία, που οι ξένοι έρχονται και τα αρπάζουν για ένα κομμάτι ψωμί. Πρέπει να κρατήσουμε την ιστορία μας. Όλα τα αρχαία και βυζαντινά μνημεία είναι δικά μας, είναι ελληνικά. Οφείλουμε να τα κρατήσουμε κομμάτι το κομμάτι, πέτρα την πέτρα. Οι Έλληνες ξεπουλάνε τις αρχαιότητες, για να ζήσουν…

Μιλάει χωρίς σταματημό ο Ποιμενάρχης. Με πόνο ψυχής συνεχίζει:

-Όσοι από σας έχουν, να δώσουν σε όσους έχουν ανάγκη, ώστε να κρατήσουμε εμείς τις δικές μας αρχαιότητες. Μπορούμε να τις συγκεντρώσουμε εδώ στην Μητρόπολη στην αρχή και μετά βλέπουμε που θα τοποθετηθούν.

-Η ιστορία μας είμαστε εμείς οι ίδιοι. Και τα κειμήλια, οι αρχαιότητες είναι κομμάτια του εαυτού μας, είπε ο λόγιος της παρέας.

-Αυτό λέω και εγώ, είπε με πόνο ο Μητροπολίτης.

-Θα κάνουμε ό,τι μας πείτε, Δέσποτα. Είμαστε στη διάθεσή σας. Εγώ δίνω τα μισά εισοδήματά μου, είπε ο ένας.

-Κι εγώ το μεγάλο μου χωράφι με τα πεντακόσια στρέμματα ποτιστικά, να το μοιράσουμε σε όσους έχουν ανάγκη.

-Θα τα δούμε όλα αυτά, είπε ο Δεσπότης συγκινημένος από την ολοκάρδια προσφορά. Ας ψάλουμε τώρα τους «Χαιρετισμούς της Παναγίας», να την ευχαριστήσουμε που κρατάει το Γένος μας ανόθευτο, και μετά ας οργανώσουμε όλη αυτή την προσφορά σας.

Με τις προσπάθειές του κατορθώνει τελικά ο Ποιμενάρχης κάθε χωριό να έχει παπά και δάσκαλο ή ο παπάς να είναι και δάσκαλος μαζί.

**Συσπειρώνονται με τη βοήθειά του, ο παπάς,**

**ο δάσκαλος και οι προεστοί.**

Αλλά δε μένει μόνο σ’ αυτό. Οι ραγιάδες έχουν διάφορες ανάγκες. Δεν μπορεί να αφήσει το ποίμνιό του χωρίς τη δική του αρωγή. Μόνο που η βοήθεια αυτή έπρεπε να είναι συστηματική και συνεχής, γι’ αυτό δεν κάνει τίποτα μόνος του. Βοηθάει σε κάθε χωριό με τους προεστούς, τον παπά και το δάσκαλο. Όσοι έχουν προβλήματα, δυσκολίες, θα έχουν από δω και πέρα πατέρα τους το Δεσπότη και αδέλφια τους τον παπά, τον προεστό και το δάσκαλο!

Ο κόσμος είναι ενθουσιασμένος με τον πνευματικό του πατέρα, που είναι κοντά του, μαζί του όλες τις στιγμές και σε όλες τις ανάγκες. Μαζί με τον ποιμένα τους οι πιστοί χριστιανοί, που άφησαν τη γλώσσα τους για να κρατήσουν την πίστη τους, νιώθουν Έλληνες. Τούτος ο Δεσπότης μιλάει στης γλώσσα τους. Σιγά σιγά κοντά του ξαναθυμούνται ή μαθαίνουν τα ελληνικά. Τα σχολεία άνοιξαν, ενώ ήταν κλειστά τόσα χρόνια. Πόσα; Ούτε που θυμούνται. Μαζί με τον παπά έχουν και το δάσκαλο.

Κι έτσι ο Δεσπότης, με όλα αυτά τα διοικητικά και πνευματικά καθήκοντα, δεν ξεκουράζονται. Η δική του ξεκούραση είναι η δημιουργία.

**Γράφει τροπάρια.**

Το Ικόνιο, έδρα του Μητροπολίτη Κυρίλλου, ήταν η πατρίδα της Αγίας Ιουλίττας και του τριετούς γιού της Κηρύκου. Ο Κύριλλος γνώριζε τη δράση της από τότε που ήταν μαθητής στην Αδριανούπολη. Το συναξάρι των Αγίων ήταν το πιο προσφιλές του ανάγνωσμα. Τώρα όμως που βρίσκεται στην πατρίδα της Αγίας Ιουλίττας και μάλιστα στο Δεσποτικό Θρόνο, νιώθει την ανάγκη να της χαρίσει κάτι από της ψυχή του και να κάνει γνωστό το βίο της, στους πατριώτες της του Ικονίου. Γράφει τότε το απολυτίκιό της.

Θα το ψάλλουν για πρώτη φορά στην Εκκλησία του Σωτήρος Χριστού, στις 15 Ιουλίου, και αργότερα σε όλες τις εκκλησίες.

**Συγκεντρώνει τα αρχαία ευρήματα της**

**περιοχής του Ικονίου στη Μητρόπολη.**

Μία στιγμή ξεκούρασης τον βλέπουμε μαζί με το νεαρό Διάκο του να περπατούν σε ένα εξοχικό δρόμο του Ικονίου.

«Η λογική Χριστού αμνάς, Ιουλίττα, συν τριετεί αμνώ αυτής τω Κηρύκω, δικαστικού προ βήματος παρέστησαν ευθαρσώς κηρύττοντες, την Χριστώνυμον κλήσιν, ουδόλως επτοήθησαν απειλάς των τυράννων και στεφηφόροι νυν εν Ουρανοίς αγαλλιώνται Χριστώ παριστάμενοι».

Ψάλλει με τη γλυκιά φωνή του ο Διάκος, που μόλις έμαθε το τροπάριο.

-Ακούγεται καλά τελικά το απολυτίκιο, είπε με ευχαρίστηση ο Δεσπότης.

-Θα το ψάλλουμε στη γιορτή τους, έτσι δεν είναι, Σεβασμιώτατε;

-Πρώτα ο Θεός, αυτό σκέφτομαι να γίνει. Αυτό που με απασχολεί τώρα είναι ότι πρέπει να τελειώσει ο χάρτης της αρχισατραπίας του Ικονίου.

-Πολύ κουράζεστε, Σεβασμιώτατε. Και με τα έργα της Εκκλησίας και του Γένους το καταλαβαίνω, αλλά να ξενυχτάτε για ένα χάρτη;

-Η Γεωγραφία της Ευρώπης είναι εξιχνιασμένη και ακριβής. Της Ασίας όμως είναι σκοτεινή και συγκεχυμένη. Βλέπουμε πόλεις παλιές, βλέπουμε ερείπια και δεν ξέρουμε τίποτα γι’ αυτά, αλλά και ούτε ερευνούμε να μάθουμε. Πότε κτίστηκαν, πότε κατεδαφίστηκαν, αλλά και από ποιους κατοικήθηκαν. Πρέπει να γνωρίσουμε την παλιά Γεωγραφία, από την οποία πηγάζει η ιστορία. Για να γίνει αυτό, εμείς πρέπει να αρχίσουμε από τη νέα Γεωγραφία. Αν ο καθένας ετοιμάσει τη δική του, αργότερα θα ενωθούν όλες μαζί σε ένα χάρτη. Έτσι, θα αναπτυχθεί και η Αρχαιολογία και η Ιστορία της Ελλάδος.

Προσπαθεί να πείσει το Διάκο του για την εθνική αυτή αναγκαιότητα, ενώ ένας χωρικός που δούλευε στο χωράφι του, έτρεξε να ζητήσει την ευχή του Δεσπότη του.

-Προσκυνώ, Δέσποτα.

-Την ευχή του Θεού, είπε ο Δεσπότης και με αγωνία έδειξε κάποιον που ήταν σκυμμένος παραπέρα. Τί κάνει τούτους εκεί;

-Ψάχνει για βότανα, απάντησε με αφέλεια ο χωρικός.

-Τί είδους βότανα είναι αυτά που βαραίνουν έτσι το σακούλι;

-Στο άλλο σακούλι είναι τα βότανα, Δέσποτα.

-Και σ’ αυτό τί έχει;

-Κάτι παλιές πέτρες που βρήκα στο χωράφι μου. Ούτε φαίνεται καλά – καλά τι είναι γραμμένο πάνω του.

-Σταμάτα, άνθρωπέ μου. Αλήθεια, δεν ξέρεις τι κάνεις ή…

-Σπολλάτη σου, όχι.

-Ακούω να μιλάς καλά τα ελληνικά, και δεν ξέρεις ότι αυτό εδώ είναι ελληνικό; Λέγε, πόσα σου έδωσε;

-Πενήντα γρόσια.

-Και για πενήντα γρόσια πουλάς κομμάτι – κομμάτι την πατρίδα;

Και γυρίζοντας στο Διάκο συνέχισε πικραμένος ο Μητροπολίτης Κύριλλος.

-Τα βλέπεις; Όλα τα έθνη βρίσκονται εδώ και αναζητούν αρχαιότητες. Και οι Έλληνες υποκύπτουν στον πειρασμό.

Αποφασιστικά και με φωνή σταθερή που δε σήκωνε αντίρρηση είπε στον χωρικό:

-Θα μου δώσεις εμένα αυτήν την «πέτρα» όπως τη λες; Εγώ δεν έχω να σου δώσω γρόσια. Τις πέτρες σου και ό,τι άλλο αρχαίο ελληνικό βρεις να το φέρεις στη Μητρόπολη. Εκεί μαζεύουμε τις αρχαιότητες. Να μείνουν στους Έλληνες και αργότερα ποιος ξέρει… Όχι να πουλάς αλλά ούτε και να δείχνεις στους ξένους ό,τι βρίσκεις. Ούτε, ωρέ, να τους αφήνετε να περπατάνε στα χωράφια σας. Έχω δει αρκετούς από αυτούς. Παρουσιάζονται ως γιατροί που ψάχνουν θεραπευτικά βότανα. Παίρνουν φιρμάνι από το σουλτάνο και το δείχνουν στους αγάδες για να συλλέγουν βότανα, ενώ αυτοί μαζεύουν νομίσματα, παπύρους, γλυπτά και ό,τι άλλο νομίζουν ότι έχει αρχαιολογική αξία.

-Δεν τα ήξερα αυτά, Δέσποτά μου. Θα φέρω στη Μητρόπολη αυτά που βρήκα και τα έχω ακόμη, αλλά η φτώχεια θέλει γιατρειά.

-Έχει ο Θεός. Θα βοηθήσουμε κι εμείς όσο μπορούμε. Αρκετά μας συνέθλιψαν όλοι τους. Ήρθε η ώρα να στηρίξουμε ο ένας τον άλλο και να σηκωθούμε. Να κρατήσουμε τα δικά μας και να έχουμε την ελευθερία να τα διαφεντεύουμε.

-Δεσπότη μου, Αμήν. Ο Θεός να δώσει.

**Σχεδιάζει το χάρτη της περιοχής του Ικονίου.**

Ο Μητροπολίτης Κύριλλος εργάζεται, βοηθά, μελετά. Καμιά θέση και κανένα καθήκον δεν μπορεί να περιορίσει το νου του. Η σκέψη του τώρα τριγυρνά σε όλη την περιφέρεια της Μητρόπολης του Ικονίου. Στην ιστορία της, στη γεωγραφία της, στην ανάγκη παρουσίασής της στους λαούς της Δύσης.

Στη Μητρόπολη του Ικονίου σχεδιάζει τον χωρογραφικό πίνακα, τον χάρτη δηλαδή της μεγάλης αρχισατραπίας του Ικονίου και της περιοχής, ιδιοχείρως. Εκεί στο Ικόνιο γράφει και την ιστορική περιγραφή της μεγάλης αρχισατραπίας του Ικονίου.

Υπόδουλος ο Ελληνισμός στα χέρια των Τούρκων, αλλά οι Έλληνες μιλάνε για γεωγραφικό πίνακα της Ελλάδος, για την Ελληνική αρχαιότητα, για την ιστορία της πατρίδος μας!

**Εκλέγεται Μητροπολίτης Αδριανούπολης.**

Αποκτά φήμη ο Δεσπότης Κύριλλος, που φτάνει μέχρι την πατρίδα του την Αδριανούπολη.

Στα 1810 πεθαίνει ο Μητροπολίτης Αδριανουπόλεως Γαβριήλ. Ο Μητροπολιτικός θρόνος μένει κενός και οι Αδριανουπολίτες μένουν χωρίς προστάτη, ανυπεράσπιστοι στην αρπακτικότητα των Τούρκων και στις ωμότητες των Γενιτσάρων. Η μόνη ελπίδα τους, ο πατριώτης τους, ο Δεσπότης του Ικονίου, ο Κύριλλος. Αυτός πρέπει να έρθει στην Αδριανούπολη. Αυτόν θέλουν για Δεσπότη τους.

Τον ξέρουν, ξέρουν τις ικανότητές του, τη δράση του, ξέρουν την ενεργητικότητά του. Γράφουν στον Πατριάρχη Ιερεμία τον Δ’ και τον παρακαλούν να φέρει για Δεσπότη τους τον Κύριλλο. Κάνουν τις απαραίτητες ενέργειες, μα χρειάζονται πολλές προσπάθειες. Τελικά, τα καταφέρνουν.

Ο Πατριάρχης, μετά από διάφορες σκέψεις και ενέργειες, μεταθέτει τον Κύριλλο από τη Μητρόπολη Ικονίου στη Μητρόπολη Αδριανούπολης, το μεγάλο αυτό κέντρο του Εθνικού πνευματικού Ελληνισμού.

Ο Δεσπότης Κύριλλος δέχθηκε την εκλογή του και ευχαρίστησε τους συμπατριώτες του.

**ΣΤΗΝ ΑΔΡΙΑΝΟΥΠΟΛΗ**

**Στη Μητρόπολη Αδριανούπολης**

Φεβρουάριος του 1811. Φεύγει από την Μητρόπολη Ικονίου. Πονάει που αφήνει πίσω όλα όσα έζησε. Επτά χρόνια και τρεις μήνες λάμπρυνε τη Μητρόπολη του Ικονίου με την δραστήρια παρουσία του. Φρόντισε για την ίδρυση σχολείων, εκκλησιών και προ παντός φρόντισε για την εξύψωση και την αναγέννηση της νεολαίας με ομιλίες, παραδείγματα και συμβουλές.

Οι Έλληνες κάτοικοι του Ικονίου έλεγαν για τον μετατεθέντα Δεσπότη τους Κύριλλο πως «τοιούτος έπρεπε ημίν Αρχιερεύς, ελεήμων, λόγιος, μεγαλόφρων, φιλόμουσος, άοκνος, και εν γένει εραστής παντός αγαθού και πάσης αρετής».

Τον πόνο της αναχώρησης απαλαίνει η νοσταλγία της ιδιαίτερης πατρίδας του, της Αδριανούς, όπως την έλεγε.

Ύστερα από ένα ταξίδι μέσα στην καρδιά του χειμώνα, γεμάτο ταλαιπωρίες, με μεγάλη χαρά αντικρίζει την Αδριανούπολη, μεγαλόπρεπη, επιβλητική, να περιστοιχίζεται από τα τρία ποτάμια της, τον Έβρο, τον Άρδα και τον Τούντζα.

Βλέπει τους μιναρέδες του Σουλτάν Σελίμ, τους μιναρέδες του Εσκί Τζαμί, τους μιναρέδες του Σουλτάν Μουράτ του Β’, που είναι οι ψηλότεροι του κόσμου.

Ανάμεσα στους μιναρέδες ξεπροβάλλουν στη μνήμη του οι δέκα ελληνικές εκκλησίες της με προεξάρχουσα την Εκκλησία της Μητροπόλεως, της Κοιμήσεως της Θεοτόκου. Πλησιάζοντας στην πόλη, άρχισαν να ξεπροβάλλουν τα προάστια – στα οποία κατοικούσαν μόνο Έλληνες – με τις εκκλησιές τους. Το Ιλδιρίμι, με την Εκκλησία της Ζωοδόχου Πηγής, το Κιγίκι με την Αγία Τριάδα, το Κουμ – μαχαλέ με τον Προφήτη Ηλία και το Καραγάτς με τους Αγίους Θεοδώρους.

Διάκος έφυγε, Δεσπότης γυρίζει τώρα. Στις 14 Μαρτίου 1811 φθάνει στην Αδριανούπολη. Πλήθος κόσμου μαζεύεται και πάλι στο Μητροπολιτικό Ναό της Κοιμήσεως της Θεοτόκου. Τούτη τη φορά γίνεται πραγματικό πανηγύρι. Όλοι συμμετέχουν και χαίρονται με την καρδιά τους. Ελπίδα φτερουγίζει στην ψυχή τους. Σήμερα γίνεται μεγάλη ενθρονιστήριος τελετή. Ο δικός τους Δεσπότης εκφωνεί τον λόγο της ενθρονίσεώς του στη Μητρόπολη της Αδριανούπολης. Συγκινημένοι και χαρούμενοι ασπάζονται το χέρι του, παίρνοντας την ευχή του.

Έχει όνειρα και σχέδια για το ποίμνιό του, που χαλυβδώνουν την ψυχή του και την εργατικότητά του. Έχει πολλή δουλειά να κάνει. Θα αρχίσει με την ενίσχυση του θρησκευτικού ζήλου και την καλλιέργεια της ελληνικής παιδείας, για να πετύχει την τόνωση του εθνικού παλμού.

**Στην Ελληνική Σχολή της Αδριανούπολης.**

Την επομένη μέρα – τόση είναι η λαχτάρα του και το ενδιαφέρον του για την παιδεία – επισκέπτεται την Ελληνική Σχολή της Αδριανούπολης. Οι μαθητές της σχολής με καμάρι καλωσορίζουν το Μητροπολίτη τους ψάλλοντας τη φήμη του:

«Κυρίλλου του Σεβασμιωτάτου και Θεοπροβλήτου Μητροπολίτου της αγιωτάτης Μητροπόλεως Αδριανουπόλεως, υπερτίμου και εξάρχου παντός Αιμιμόντου, ημών δε πατρός και ποιμενάρχου πολλά τα έτη».

Ο Δεσπότης είναι συγκινημένος. Μικρός μαθητής της Σχολής κάποτε κι ο ίδιος, δάσκαλός της αργότερα, τώρα επισκέπτης της και Επίσκοπος στην πατρίδα του, με ευθύνη για τη Σχολή τούτη. Ο παλιός του συμμαθητής, ο Γρηγόριος Μιχαήλογλου είναι τώρα Σχολάρχης. Τα λένε μεταξύ τους οι παλιοί συμμαθητές. Ζητά να γνωρίσει τον καλό και άριστο μαθητή της Σχολής, τον κουνιάδο της ανιψιάς του Άννας, το Στέφανο Καραθεοδωρή. Τον σκεφτόταν από τότε που του είχε στείλει γράμμα η αδελφή του στην Έφεσο. Δεν είναι όμως στη Σχολή, σπουδάζει γιατρός στην Ευρώπη. Αναστέναξε ο Δεσπότης και είπε τη φράση δημοτικού τραγουδιού της Αδριανούπολης˙ «Επέταξέ μας το πουλί οπούχαμε στα χέρια».

Δε μένει πολύ στη συγκίνηση, περνά γρήγορα στη δράση. Η επίσκεψη δεν είναι εθιμοτυπική, είναι ουσιαστική. Οι ανάγκες της Σχολής και η καλύτερη λειτουργία της είναι το θέμα της επίσκεψής του.

Η Μητρόπολη, η ελληνική Σχολή και οι αγαθοεργίες έχουν απορροφήσει όλη την ενεργητικότητά του. Παρόλα αυτά, νιώθει την ανάγκη της μελέτης και της μόρφωσης. Διαβάζει βιβλία των Αγίων Πατέρων και όλες τις τελευταίες επιστημονικές μελέτες.

**Χαρτογραφεί και την περιοχή της Αδριανούπολης.**

Ποτέ του δεν άφησε και το συγγραφικό έργο. Συνεχίζει και την εργασία που είχε αρχίσει στο Ικόνιο. Εκεί είχε σχεδιάσει τη μεγάλη αρχισατραπία του Ικονίου. Εδώ συμπληρώνει τη μελέτη του με νέους χάρτες. Χαρτογραφεί την Αδριανούπολη και τη γύρω περιοχή. Κάνει ιστορική περιγραφή της Αδριανούπολης και της περιοχής της. Όλα αυτά τα προσθέτει στα ήδη υπάρχοντα χειρόγραφα, που έχει φέρει από το Ικόνιο. Τα επιμελείται ως πολύτιμο θησαυρό που θέλει να αφήσει στο έθνος.

**Επιμελείται το κήρυγμα.**

Παράλληλα ενδιαφέρεται για την πνευματική αναγέννηση των πατριωτών του. Το κήρυγμα στην Εκκλησία το θεωρεί απαραίτητο, γι’ αυτό το κάνει κάθε Κυριακή. Συνιστά και στους ιερείς της Μητρόπολης να κάνουν το ίδιο. Όσοι δεν μπορούν να ετοιμάσουν μόνοι τους το κήρυγμα, τους δίνει λόγο δικό του να διαβάζουν στο εκκλησίασμα.

**Ξεσηκώνει τους συμπατριώτες του για κάθε καλό έργο.**

Η αρετή και η μόρφωσή του επέδρασαν στο λαό της Αδριανούπολης και της επαρχίας του και τόνωσαν την πίστη και τον εθνικό παλμό. Αν ο Δεσπότης τους αγωνιζόταν με τόσο παλμό, μπορούσαν κι αυτοί να κάνουν το ίδιο. Συχνά, θέλοντας να τον βοηθήσουν, ξεπερνούσαν τον εαυτό τους σε προσφορά και θυσία. Αυτό τους βοήθησε να αποκτήσουν αγωνιστική διάθεση, αλλά και έφερε πολλή ωφέλεια σε όλους.

Γυρνούσε ο Δεσπότης στην επαρχία του, από χωριό σε χωριό, από Εκκλησία σε Εκκλησία, έλυνε προβλήματα, συμβούλευε, βοηθούσε. Όλοι περίμεναν τον σοφό ποιμενάρχη, τον στοργικό πατέρα, τον σεβαστό πνευματικό άνθρωπο. Όσοι είχαν περιουσία τον περίμεναν, για να δώσουν, βοηθώντας τον εργάτη του καλού. Όσοι δεν είχαν τίποτα παρά μόνο ανάγκες, τον περίμεναν, για να βοηθηθούν από τον εργάτη της αγάπης.

Στη Μητρόπολη έχει βοηθό του τον Αρχιδιάκονο Γρηγόριο. Μένει στο πατρικό του σπίτι, όπου είχε και την αγαπημένη πλούσια βιβλιοθήκη. Οι γονείς του έχουν πεθάνει. Έχει συγγενείς εξ αίματος και αγχιστείας, εκτός από τις αδελφές του κι άλλους, οι οποίοι μένουν σε διακριτική απόσταση από τα καθήκοντα του Δεσπότη. Έτσι, απερίσπαστος από οικογενειακές μέριμνες, απολαμβάνει τα ευεργετήματα και πλεονεκτήματα της ιδιαίτερης πατρίδας του.

**Ιδρύεται η Φιλική Εταιρεία.**

Την εποχή αυτή φουντώνει η ιδέα της Ελευθερίας. Αρχίζουν σχέδια για τον ελληνικό ξεσηκωμό. Οι Δεσποτάδες αρχίζουν να μιλούν για δικαιοσύνη και καλυμμένα για ελευθερία. Ιδρύεται και οργανώνεται η Φιλική Εταιρεία κα απόστολοί της τριγυρίζουν στις παραδουνάβιες ηγεμονίες. Ο ένας μετά τον άλλο μυούνται στη Φιλική Εταιρεία. Θέλουν όλοι οι ραγιάδες να μυηθούν, να ετοιμασθούν για τον ξεσηκωμό, να ξεσηκωθούν.

Οι Τούρκοι άρχισαν κάτι να μυρίζονται και αναγκάζουν τον Πατριάρχη σε μεταθέσεις και παύσεις Δεσποτάδων και ιερέων. Αλλά δεν ησυχάζουν και με αυτά τα μέτρα. Ζητούν και από τον ίδιο τον Πατριάρχη ή τυφλή υποταγή ή παραίτηση. Ο Πατριάρχης Ιερεμίας μπρος στην εξευτελιστική τυφλή υποταγή, που θα είχε άσχημες επιπτώσεις στο Ελληνικό έθνος, προτιμά την παραίτηση και έτσι το 1813 ο Οικουμενικός Θρόνος της Κωνσταντινούπολης μένει κενός.

Τα εκκλησιαστικά και εθνικά θέματα περιήλθαν σε αξιοθρήνητη κατάσταση. Οι Λογάδες της Εκκλησίας και του Γένους συσκέπτονταν συνεχώς για μια καλή λύση. Είδαν ότι η πιο σωστή λύση ήταν να αναλάβει τον Οικουμενικό Πατριαρχικό Θρόνο ο Δεσπότης της Αδριανούπολης Κύριλλος. Και ήταν πράγματι η καλύτερη λύση. Γιατί γνώριζαν τη μετριοφροσύνη, τον αδέκαστο και ακέραιο χαρακτήρα του. Κυρίως γνώριζαν ότι δεν επεδίωκε ούτε θέσεις ούτε αξιώματα. Έπρεπε λοιπόν τώρα να βρουν τρόπο για να εξασφαλίσουν και την εκ μέρους του ανάληψη του Οικουμενικού Θρόνο. Για να προλάβουν την άρνησή του, αποφάσισαν να σχηματίσουν μια επιτροπή που θα πήγαινε στην Αδριανούπολη, για να τον βρει και να τον πείσει να δεχθεί να γίνει Οικουμενικός Πατριάρχης. Συνέταξαν δύο συνοδικά γράμματα, για να δώσουν περισσότερη δύναμη στα χέρια αυτής της επιτροπής και τα έστειλαν με την επιτροπή των Λογάδων.

**Έρχονται οι Λογάδες από την Κωνσταντινούπολη.**

Είναι περασμένη η ώρα. Στο γραφείο του, στη Μητρόπολη Αδριανούπολης ο Διάκος Γρηγόριος έχει ήδη κουραστεί, ενώ ο Μητροπολίτης Κύριλλος διαβάζει ακόμη.

-Είναι αργά, Σεβασιμώτατε.

-Κουράστηκες, Γρηγόριε;

-Δεν κάναμε και λίγα σήμερα, Σεβασμιώτατε. Θα συνεχίσουμε;

-Κάναμε ότι μας φώτισε ο Θεός. Θέλω να μελετήσω κάτι εδώ στο Μέγα Αθανάσιο. Να το καταλάβω καλά. Για να το συμπεριλάβω στο κήρυγμα. Όπως γνωρίζεις, πρέπει να είναι έτοιμο, για να δοθεί σε όλους εκείνους τους ιερείς που δεν μπορούν μόνοι τους να ετοιμάσουν το κήγυγμα.

-Έ, ας μην κάνουν μια φορά κήρυγμα.

-Γρηγόριε, κάθε φορά είναι ανάγκη να γίνεται το κήρυγμα και σε κάθε ναό.

-Μάλιστα, αλλά το πρωί δουλειές στη Μητρόπολη, στη συνέχεια επίσκεψη στην Ελληνική Σχολή, από κει κατευθείαν στο Καραγάτς και από εκεί στο μαχαλά6 με τους φτωχούς. Μοιράσαμε αυτά που μας έστειλαν από τη Μολδαβία. Και τώρα, που είναι ώρα να πιούμε ένα τσάι να ζεσταθούμε και να ξεκουραστούμε, διαβάζετε. Πόσο θα αντέξετε;

-Ξεκουράστηκα αρκετά σήμερα το μεσημέρι, που βρεθήκαμε στο Καραγάτς. Όταν βρίσκομαι στο Καραγάτς ή και στο Μποσνοχώρι πλημμυρίζει η ψυχή μου από χαρά. Βλέπεις, σ’ αυτά τα μέρη δεν υπάρχουν Τούρκοι, ούτε τζαμιά. Είμαι τόσο χαρούμενος εκεί, βλέπω μια αχτίδα από την Ελλάδα που ονειρεύομαι και ποθώ να δούμε και να ζήσουμε μια μέρα. Δεν θα αργήσει, Γρηγόριε, αυτή η μέρα. Ο καιρός ήρθε. Πλησιάζει.

-Αμήν, Παναγία μου. Κάτι άκουσα. Μια Εταιρεία. Φιλική, λέει, τριγυρίζουν τις παραδουνάβιες χώρες.

-Σώπαινε. Μόνο μέσα σου μπορείς να τα φωνάζεις αυτά. Και οι τοίχοι έχουν αυτιά. Οι καιροί είναι δύσκολοι. Πρέπει να φυλαγόμαστε, για το καλό μας και το καλό του έθνους.

-Να κάνω σαν να μην άκουσα;

-Όχι, αυτό όχι. Ο καθένας οφείλει να δουλέψει με τις δυνάμεις του, με τον τρόπο του, από τη θέση που βρίσκεται. Όλοι έχουμε θέση στον αγώνα. Ο αγώνας είναι αγώνας για δικαιοσύνη. Είναι δίκαιο παιδί μου, Γρηγόριε, ο κάθε λαός να διαφεντεύει τον εαυτό του.

-Αγώνας δικαιοσύνης;

-Αγώνας, και όπου δικαιοσύνη, εσύ να βάζεις με το νου σου μόνο ελευθερία! Ναι, σε σένα θα το πω: Είμαστε έτοιμοι για τον αγώνα της λευτεριάς, που τόσους αιώνες περιμέναμε!

-Επιτέλους, θα έρθει η ευλογημένη πολυπόθητη ώρα.

-Πήγαινε, αρκετά για σήμερα. Τελειώνω και εγώ σε λίγο.

-Την ευχή σας, είπε νυσταγμένα ο Γρηγόριος.

Βγαίνοντας από το γραφείο, ο Διάκος ακούει χτυπήματα στην πόρτα. Ανοίγει με επιφυλακτικότητα. Οι επισκέπτες είναι Έλληνες. Είναι Λογάδες από την Κωνσταντινούπολη. Μόλις έφτασαν στην Αδριανούπολη. Ευτυχώς που κανένας Τούρκος δεν τους πήρε είδηση. Ο Διάκος επιστρέφει στο γραφείο του Μητροπολίτη με ερωτήματα πολλά στη σκέψη του.

-Σεβασμιώτατε, σας ζητούν. Ήρθαν Λογάδες από την Πόλη.

Ο Δεσπότης τους καλωσορίζει:

-Περάστε, άρχοντες.

-Προσκυνούμε, Σεβασμιώτατε.

-Την ευχή του Θεού να έχετε, καθίστε. Τί έκπληξη είναι τούτη;

Ενώ κάθονται οι Λογάδες, ο Διάκος όρθιος, - έχει ξυπνήσει για τα καλά τώρα – παραμένει δίπλα στο Δεσπότη του και περιμένει.

-Άρχοντές μου, τί είναι αυτό που σας έβαλε σε τέτοιο ταξίδι να έρθετε εδώ από την Πόλη; Με ευγένεια και φιλόξενη διάθεση ρωτά ο Δεσπότης.

- Θα μάθατε ασφαλώς κι εσείς εδώ, Σεβασμιώτατε, ότι ο Πατριάρχης Ιερεμίας, μπρος στην εξευτελιστική τυφλή υποταγή που του επέβαλε η Πύλη, παραιτήθηκε.

-Μια τέτοια υποταγή μόνο κακές επιπτώσεις θα είχε στο Ελληνικό έθνος, είπε ο Δεσπότης.

-Σωστά. Μα ο Οικουμενικός Πατριαρχικός Θρόνος της Κωνσταντινουπόλεως μένει κενός.

-Αναμενόμενο, παιδί μου. Καημένη Ρωμιοσύνη, τι σε περιμένει, κρύβοντας ένα λυγμό λέει ο Μητροπολίτης Κύριλλος.

-Τα εκκλησιαστικά και εθνικά θέματα περιήλθαν σε αξιοθρήνητη κατάσταση, Σεβασμιώτατε.

-Έχουμε την ελπίδα μας στο Θεό, είπε ο Μητροπολίτης.

-Θα μας επιτρέψετε να συμφωνήσουμε, αλλά και να προχωρήσουμε τη σκέψη μας. Εμείς, με λίγα λόγια, στηρίζουμε τώρα την ελπίδα μας σε σας, Σεβασμιώτατε.

-Σε μένα, γιατί; Δεν έχω τίποτα ιδιαίτερο, που να με ξεχωρίσει από άλλους Μητροπολίτες.

-Κι αυτή η ερώτηση που κάνετε δίνει την απάντηση. Ο ακέραιος χαρακτήρας σας σε συνδυασμό με τη μετριοφροσύνη, δίνουν εγγυήσεις και μας οδηγούν σε εσάς.

-Παρακαλώ πολύ, είπε μόνο ο εύγλωττος Ιεράρχης.

-Εμείς παρακαλούμε, και η Σύνοδος των Μητροπολιτών του Θρόνου σας παρακαλεί. Στέλνει τούτα τα γράμματα, λέει ο εκπρόσωπος της αποστολής, δίνοντάς τα στα χέρια του Μητροπολίτη.

Κι επειδή ο Δεσπότης δε μιλάει, συνεχίζει ο Λογάς το έργο του, την ανακοίνωση της εκλογής του για Πατριάρχη.

-Από ό,τι μας είπαν, περιγράφουν την κατάσταση της Εκκλησίας και ζητούν να δεχθείτε να γίνεται Πατριάρχης. Και ότι είναι απαραίτητος η στιβαρά παρουσία σας στον Οικουμενικό Θρόνο. Υπόσχονται ότι δε θα γίνει καμία επέμβαση στην διοίκησή σας ούτε εκ μέρους του κλήρου ούτε εκ μέρους των λαϊκών μελών, συμπληρώνει ο άλλος λογάς για να προκαλέσει την θετική απάντηση.

-Τί νομίζουν άραγε;… Θα διαβάσω τις επιστολές. Αλλά από τώρα σας λέγω όχι, δε δέχομαι το Θρόνο. Να μεταφέρετε και προφορικά την απάντηση στη Σύνοδο του Οικουμενικού Θρόνου, είπε φανερά στενοχωρημένος.

-Διαβάστε τα πρώτα, επέμενε ο πρώτος λογάς.

-Με τιμά η εκλογή, αλλά δε νιώθω άξιος για μια τέτοια θέση. Όσο και να διαβάσω τις επιστολές που με τόσο κόπο φέρατε, η σκέψη μου δεν αλλάζει. Η απάντησή μου και πάλι είναι όχι. Δεν μπορώ να δεχτώ, δεν μπορώ να γίνω Πατριάρχης…

-Σκεφτείτε το τουλάχιστον. Κάντε το για μας. Η αποστολή μας απέτυχε, πριν ακόμα αρχίσει; Προσπαθεί ακόμη ο πρώτος λογάς.

-Καλώς. Θα απαντήσω με επιστολή. Ξεκουραστείτε απόψε και αύριο θα πάρετε μαζί σας την άρνηση με την επιστολή μου.

**Εκλέγεται Οικουμενικός Πατριάρχης.**

Προσπαθεί να αρνηθεί ο Μητροπολίτης Αδριανούπολης Κύριλλος. Όχι μόνο δεν επεδίωξε να γίνει Πατριάρχης, αλλά ούτε το ήθελε ποτέ κι ούτε το σκέφθηκε. Όταν έμαθε για την εκλογή του, στενοχωρήθηκε. Δε θεωρούσε τον εαυτό του άξιο για τον Πατριαρχικό Θρόνο και ειδοποίησε τη Σύνοδο στην Κωνσταντινούπολη ότι τους ευχαριστούσε για την προτίμηση και την τιμή, αλλά δεν μπορούσε να δεχθεί. Ήταν τόσο μεγάλη η ταπεινοφροσύνη του.

Μα οι Συνοδικοί Μητροπολίτες της Κωνσταντινούπολης, που τον γνώριζαν από κοντά, δεν δέχθηκαν την άρνησή του. Γνώριζαν τις αρετές του τις ικανότητές του από τα έργα του ως Αρχιδιακόνου του Πατριαρχείου. Μάθαιναν για την εργατικότητα και τη συμπεριφορά του ως Δεσπότη στις Μητροπόλεις Ικονίου και Αδριανουπόλεως. Κι όλα αυτά που ήξεραν ενίσχυαν την απόφασή τους για την εκλογή του στον Πατριαρχικό Θρόνο. Ήταν ο πιο κατάλληλος για αυτή τη θέση. Κανένας άλλος τόσο αγωνιστής Ιεράρχης δε βρισκόταν αυτή τη χρονική στιγμή για τον Οικουμενικό Θρόνο. Έστειλαν στην Υψηλή Πύλη το όνομά του για έγκριση. Ο Σουλτάνος το δέχθηκε και έστειλε την έγκρισή του να την υπογράψει ο Μέγας Βεζίρης και να την εκτελέσει.

**Φορά το καββάδιο.**

Ο Μέγας Βεζίρης, που τότε περιόδευε στην περιοχή της Αδριανούπολης, τον κάλεσε στο Διοικητήριο. Αφού του έδωσε τα συγχαρητήριά του, του μίλησε για το φιρμάνι που ήρθε από τον Πατισάχ. Θα γινόταν Πατριάρχης και δεν χρειαζόταν άλλη καθυστέρηση. Ο Μέγας Βεζίρης σηκώθηκε, έντυσε με το καββάδιον7 το Μητροπολίτη Κύριλλο. Ο Δεσπότης Κύριλλος μετά από αυτό, υποτάχθηκε στο θέλημα του Θεού.

Οι κάτοικοι της Αδριανούπολης με μεγάλη συγκίνηση προέπεμψαν τον σεβαστό Ποιμενάρχη τους και αγαπημένο συμπολίτη τους μέχρι την τοποθεσία Χαδίμ – αγά. Η θλίψη τους για την αναχώρησή του ήταν μεγάλη, αλλά και η χαρά τους για το νέο Πατριάρχη, τον δικό τους πλέον Πατριάρχη επίσης μεγάλη. Ο Δεσπότης τους, ο Κύριλλός τους, τώρα γίνεται ο Πατριάρχης τους. Οι πνευματικοί δεσμοί είναι ακατάλυτοι.

Ο νέος Πατριάρχης Κύριλλος συγκινείται από τη στοργή, την τιμή και την αγάπη των συμπατριωτών του. Με δάκρυα στα μάτια τους αποχαιρετά. Τους υπόσχεται ότι δεν πρόκειται να τους ξεχάσει. Θα τους έχει μαζί του, γιατί τους είχε από καιρό βάλει μέσα στην καρδιά του. Δεν θα τους αφήσει μόνους. Πολύ γρήγορα μάλιστα, θα τους στείλει νέο Δεσπότη, που θα είναι «πολλώ αυτού κάρρων».8

Η ταπεινοφροσύνη του δεν επηρεάστηκε από τη μέγιστη τιμή του Πατριαρχικού Θρόνου. Δίνει μια τελευταία αληθινή υπόσχεση μέσα από την καρδιά του, αφήνοντας πίσω του όλα τα πνευματικά παιδιά του.

Και παίρνει το δρόμο για την Κωνσταντινούπολη.

Μόνος αναλογίζεται τώρα το βαρύ του καθήκον. Η καρδιά του είναι βαριά. Προχωρεί στο δρόμο που δεν επιθύμησε ποτέ. Χωρίς δικό του θέλημα. Βλέπει μπροστά του επίπονη αλλά κυρίως επώδυνη την τιμή του Πατριαρχικού Θρόνου. Δε δίστασε ποτέ στη ζωή του, αλλά αυτό εδώ δεν είναι σαν τα άλλα. Προχωρεί, και το μόνο που ακούει πλέον είναι τα αφρισμένα νερά του Έβρου. Σιγά – σιγά ούτε κι αυτά ακούγονται.

Για άλλη μια φορά ψιθυρίζει «Λάλει, Κύριε, ότι ο δούλος σου ακούει» και η καρδιά του ησυχάζει. Ο δούλος του Θεού, δούλος του Έθνους και υπόδουλος των Τούρκων. Με τη Χάρη Του προχωρεί να αναλάβει κι αυτό το καθήκον.

**ΠΑΤΡΙΑΡΧΗΣ**

**Πατριάρχης στον Οικουμενικό Θρόνο.**

Στην Κωνσταντινούπολη του έγινε μεγάλη υποδοχή. Τον ήξεραν από τότε που ήταν στο Πατριαρχείο και τον περίμεναν. Όλοι οι παλιοί γνωστοί τον υποδέχτηκαν με σεβασμό και αγάπη. Αυτός ο Ιεράρχης με το σοφό και δυναμικό λόγο του ήταν η ανάπαυσή τους.

Στις 17 Απριλίου, το Σάββατο του Λαζάρου του 1813, ο από Αδριανουπόλεως Κύριλλος ανεβαίνει στον Πατριαρχικό Θρόνο της Κωνσταντινούπολης ως Κύριλλος ο ΣΤ’. Η τιμή είναι μεγάλη, μάλλον μεγίστη. Η ευθύνη σε αυτή τη θέση είναι βαριά, σίγουρα περιέχει κάποιου είδους μαρτύριο. Είναι τώρα ο πατέρας όλου του Γένους. Η Ανάσταση, που σε λίγες μέρες θα γιορτάσουν, χρωματίζει την έναρξη της θητείας του στον Οικουμενικό Πατριαρχικό Θρόνο.

**Ο νέος Πατριάρχης και ο προηγούμενος.**

Η Άνοιξη δεν κάνει διακρίσεις. Περνά και χρωματίζει με τα φωτεινά της χρώματα όλη την πλάση. Πόσο όμορφα φαίνονται τώρα όλα μέσα στο φως της! Περνά η Άνοιξη κα από το Πατριαρχείο. Εκεί φωτίζει μια όμορφη και συγκινητική σκηνή.

Ο πρώην Πατριάρχης Ιερεμίας ο Δ’, ενώ είχε παραδώσει τη σκυτάλη, έμενε ακόμη στο Πατριαρχείο. Όταν ο νέος Πατριάρχης Κύριλλος μπήκε στο Συνοδικό, είδε τον Γέροντα να κάθεται σε μια γωνιά. Τότε τον παρακάλεσε να καταλάβει την πρωτοκαθεδρία. Ο Ιερεμίας αρνήθηκε, διότι δεν του ανήκε πλέον η θέση. Αλλά κι ο νέος Πατριάρχης δεν πήρε την πρωτοκαθεδρία. Πήγε και κάθισε κοντά στον Γέροντα και έμεινε κενή η επίζηλος θέση του Πατριαρχικού Θρόνου. Τι όμορφη εικόνα! Ο γέροντας, που είχε γευτεί την πρώτη θέση, και ο νέος που δεν την επεδίωξε, μένουν μακριά κι οι δύο από το θρόνο.

Την άλλη μέρα το πρωί ο Πατριάρχης έστειλε το Διάκο του να πάει να συναντήσει τον γέροντα Πατριάρχη Ιερεμία και να μάθει για την υγεία του. Δεν τον πρόλαβε. Ο πρώην Πατριάρχης είχε φύγει για τη Μυτιλήνη. Άφηνε πίσω την ευλογία του στο νέο Πατριάρχη, τον μεγαλόψυχο, που τον τίμησε μόλις την προηγούμενη μέρα. Η παρουσία του γέροντα Πατριάρχη θα ήταν τόσο βοηθητική για το νέο, αλλά τα δεδομένα της εποχής και ο λόγος της παραίτησης έκαναν αδύνατη μια τέτοια συνεργασία.

**Πατριάρχης Κωνσταντινουπόλεως.**

Πατριάρχης τώρα πια, εργαζόταν με ζήλο και σύνεση σε όλους τους τομείς της δικαιοδοσίας του, που περιλαμβάνουν τη διοίκηση της Εκκλησίας, την κοινωνική αντίληψη, τη δικαιοσύνη και την εκπαίδευση.

**Αρχική φροντίδα η Αδριανούπολη.**

Ο Πατριάρχης Κύριλλος ΣΤ’ ανέλαβε καθήκοντα. Αμέσως σκέφθηκε την πατρίδα του την Αδριανούπολη. Έπρεπε να κρατήσει την υπόσχεση που τους είχε δώσει φεύγοντας. Πράγματι, φροντίζει και πηγαίνει Δεσπότης στην Αδριανούπολη ο σοφός από τη Χίο, Δωρόθεος Πρώιος. Του εμπιστεύεται τη συνέχεια του έργου που είχε αρχίσει. Το έργο είναι μεγάλο και ποικίλο, εκπαιδευτικό, εθνικό και εκκλησιαστικό. Δίνει την ευλογία του και για όποιες άλλες πρωτοβουλίες και εργασίες αναλάβει ο νέος Ποιμενάρχης της Αδριανούς.

**Και… όλες οι άλλες φροντίδες.**

Διηύθυνε όλη την εθνική αφύπνιση των υποδούλων με μεγάλη σύνεση και φρόνηση, για να μην προκληθεί στους Τούρκους η παραμικρή υποψία. Ο ρόλος του ήταν να καθησυχάζει το Σουλτάνο και να μη δίνει καμιά αφορμή στους πασάδες. Δύσκολος ρόλος, μα απαραίτητος για εκείνη τη θέση.

Δεν μπορούσε να ησυχάσει, όταν σκεπτόταν ότι βρίσκονταν Έλληνες στα μπουντρούμια των Τούρκων. Έψαχνε και έβρισκε τα γρόσια που χρειάζονταν και έβγαζε από τις φυλακές τους Έλληνες.

Οι προύχοντες έδιναν στον Πατριάρχη. Έβλεπαν τον αγώνα του και προσπαθούσαν να συμμετέχουν στην αγωνία του. Έδιναν τα γρόσια κι εκείνος βοηθούσε τις δυστυχισμένες ελληνικές οικογένειες.

**Η παιδεία του Γένους.**

Η επόμενη επιδίωξη είναι η επίσκεψη στη Μεγάλη του Γένους Σχολή. Είχε τόσο δουλέψει για αυτή. Θέλει να δει την πρόοδό της. Στην πρώτη του επίσκεψη βλέπει τις ανάγκες και τις ελλείψεις της. Φροντίζει να καλυφθούν οι ελλείψεις και να ικανοποιηθούν οι ανάγκες. Αυτή την ιδιαίτερη φροντίδα έχει και για όλη την εκπαίδευση.

Όπου βρισκόταν και με όποια ιδιότητα, η έγνοια του αλλά και η ευχαρίστησή του ήταν για τα σχολεία. Τα βοηθούσε με κάθε τρόπο. Τα επισκεπτόταν, έστελνε δάσκαλο όταν δεν είχαν, έστελνε βιβλία από το τυπογραφείο του Πατριαρχείου.

Τώρα που είχε τη δυνατότητα, ως Πατριάρχης που ήταν, έστελνε πατριαρχικά σιγίλια για την ίδρυση σχολείων ή για την επανίδρυσή τους. Εκμεταλλευόταν ό,τι μπορούσε για να ωφελούνται τα σχολεία, οι μαθητές και οι δάσκαλοι. Για να κερδίζουν τα ελληνικά γράμματα και το Γένος.

**Και… Νοσοκομείο.**

Οι σχολές και τα σχολεία, παρόλο που ήταν στη σκέψη του συνεχώς, δεν ήταν όμως και τα μοναδικά που τον απασχολούσαν. Οι άνθρωποι – όλοι οι άνθρωποι που βρίσκονταν σε ανάγκη – από όποια φυλή με όποια θρησκεία, ήταν η αδυναμία του. Και οι ραγιάδες ήταν περισσότερο από όλους αναγκεμένοι. Όλα λοιπόν γίνονταν από φροντίδα για τους ραγιάδες.

Φρόντισε και μια άλλη ομάδα δυστυχισμένων, τους αρρώστους. Γι’ αυτούς ίδρυσε νοσοκομείο, το λεγόμενο «Σπιτάλι του Γένους». Είχαν το δικό τους νοσοκομείο οι ραγιάδες και την ανάλογη φροντίδα στις διάφορες αρρώστιες τους.

Όλοι οι Έλληνες και ξένοι που είχαν ανάγκη, ανεξαρτήτως καταγωγής, ήταν πρόσωπα σεβαστά για τον Πατριάρχη. Ο Διάκος του όμως δεν μπορεί να καταλάβει πως διακρίνει την ανάγκη. Ο άρρωστος τουρκαλβανός για τον Διάκο είναι ένας εχθρός, μα για τον Πατριάρχη Κύριλλο είναι ένας ακόμη αναγκεμένος.

-Παναγιώτατε, μου έκανε εντύπωση, είπε ο Διάκος του συγκρατημένος. Ένας τουρκαλβανός είναι άρρωστος και τον στείλατε στο «Σπιτάλι του Γένους»; Με τόσους κινδύνους το φτιάξατε για τους Έλληνες…

-Δεν είχε παράδες για τους δικούς του γιατρούς. Ξέρεις πόσα παίρνουν οι Τούρκοι γιατροί.

-Ένας αλλόθρησκος να βρίσκεται σε κρεβάτι ελληνικό; Τόσο κόπο κάνατε για να γίνει το «Σπιτάλι του Γένους». Το νοσοκομείο έγινε για να βρουν ανακούφιση οι άρρωστοι Έλληνες, είπε αναστατωμένος ο Διάκος.

-Τί σημασία έχει η θρησκεία του, όταν κινδυνεύει ο άνθρωπος; Ο κάθε άνθρωπος έχει μέγιστη αξία. Αυτό δεν μας δίδαξε ο Κύριός μας; Μήπως στην παραβολή του καλού Σαμαρείτη, αυτό δεν μας είπε;

-Ποίος δύναται να αντιλέξει στην Παναγιότητά σας; Αδύναμα απάντησε ο Διάκος.

Ο Διάκος του είναι συνέχεια μαζί του, είναι το δεξί του χέρι. Κάποτε γκρινιάζει, βλέποντας το μεγαλείο της ψυχής του Πατριάρχη, που ξεπερνά τη δική του περιορισμένη αντίληψη για Έλληνες, Τούρκους και εχθρούς.

**Αρχιδικαστής των Ρωμιών.**

Κατόρθωσε ακόμη ο Πατριάρχης, χρησιμοποιώντας όλες του τις ικανότητες και πήρε από το Σουλτάνο περισσότερα προνόμια κι έγινε αρχιδικαστής των Ρωμιών. Στη δικαιοδοσία του υπάγονταν όλοι οι χριστιανοί, ανεξαρτήτως εθνικότητας, όπως Βούλγαροι και Ρουμάνοι. Όλοι αυτοί, όταν είχαν διαφορές, κατέφευγαν στο Φανάρι και ζητούσαν δικαιοσύνη από τον Πατριάρχη. Κι εκείνος, που από μικρός είχε μάθει να ζει με ανθρώπους από διάφορες φυλές και χώρες, νοιάζονταν και δούλευε για τον καθένα χωριστά. Να αποδώσει το δίκιο, να ικανοποιηθούν οι Ρωμιοί. Και τα κατάφερνε πολύ καλά. Έβλεπαν την προσπάθειά του αυτή και γι’ αυτό τον άκουγαν και τον σέβονταν όλοι.

**Ελληνική Σχολή Τραπεζούντας.**

Έμαθε με λύπη ότι στην Τραπεζούντα απλωνόταν ανησυχητικά η διαφθορά και η αμάθεια. Είχε αρχίσει να χάνεται ακόμη και η ελληνική γλώσσα. Τότε ήταν που πληροφορήθηκε ότι οι Έλληνες της Τραπεζούντας με επικεφαλής τους δημογέροντες αποφάσισαν την επανίδρυση της Ελληνικής Σχολής.

Ο Πατριάρχης δραστηριοποιήθηκε αμέσως. Μοναδική λύση θεώρησε την άμεση και γενναία οικονομική ενίσχυση της Σχολής. Αλλά τα γρόσια που χρειάζονταν δεν ήταν λίγα. Επινοητικός όπως ήταν, προώθησε και ενέκρινε τριμερή ερανική επιτροπή και τους εφοδίασε με επιστολή προς όλους τους Ιεράρχες, ιερείς, προύχοντες, καραβοκύρηδες, πραματευτάδες και ευλογημένους Χριστιανούς, για να ενισχύσουν τη Σχολή της Τραπεζούντας. Ο έρανος απέδωσε, αφού μαζεύτηκαν αρκετά χρυσά.9 Η Σχολή άρχισε ξανά τη λειτουργία της και ακτινοβολούσε σε όλη την περιοχή.

**Ελληνικό τυπογραφείο.**

Ο Πατριάρχης Κύριλλος δεν αναστελλόταν μπροστά σε μια δύσκολη κατάσταση. Όσο δύσκολα κι αν ήταν τα πράγματα, δεν ησύχαζε. Κοιτούσε κατάματα τις αντιξοότητες και έψαχνε συνεχώς για να βρίσκει λύσεις. Τροχοπέδη στην παιδεία ήταν ή έλλειψη βιβλίων. Έπρεπε να τυπωθούν βιβλία για όλα τα σχολεία που λειτουργούσαν.

Το Πατριαρχικό τυπογραφείο, που είχε ιδρύσει το 1627 ο Πατριάρχης Λούκαρης, ο Πατριάρχης Γρηγόριος ο Ε’ – ανέβηκε τρεις φορές στον Οικουμενικό Θρόνο – το δημιούργησε από την αρχή μετατρέποντάς το σε Ελληνικό τυπογραφείο. Ο Πατριάρχης Κύριλλος ο ΣΤ’ το ανακαίνισε. Ενδιαφέρθηκε για την καλύτερη λειτουργία του και το πλούτισε με νέα στοιχεία.

Το ανακαινισμένο και εμπλουτισμένο τυπογραφείο μπορούσε πλέον να αναλάβει και την έκδοση των βιβλίων για σχολική χρήση.

**Η Βυζαντινή Μουσική και η «Μουσική Σχολή της**

**νέας Βυζαντινής τεχνολογίας και μουσικής μεθόδου».**

Ο Πατριάρχης Κύριλλος ήταν μια πολύπλευρη προσωπικότητα. Ο ίδιος έψαλλε συχνά. Είχε πολύ καλή φωνή και ήξερε Βυζαντινή Μουσική. Όταν έψαλλε, έβλεπε την επίδραση που είχαν τα τροπάρια στον εαυτό του και σε όλους τους σκλαβωμένους Έλληνες. Η πίστη και το πατριωτικό φρόνημα του λαού δυνάμωναν.

Όταν παρατηρούσε κάτι ο Πατριάρχης, συλλάμβανε ταυτόχρονα και τους πιθανούς τρόπους με τους οποίους θα γίνονταν όλα πολύ καλύτερα. Μάλλον δούλευε συνέχεια τη σκέψη του κάθε φορά, για να βρει τρόπο να την υλοποιήσει. Τα εμπόδια και οι δυσκολίες, που τυχόν συναντούσε, ήταν ασήμαντα μπροστά στην επιθυμία του για την λευτεριά και την ευημερία των Ελλήνων.

Εν τω μεταξύ, το σύστημα της Βυζαντινής Μουσικής που υπήρχε μέχρι τότε έκανε δύσκολη την εκμάθησή της. Η ανάγνωσή της ήταν δύσκολη και ελλιπής. Γι’ αυτό και πολλές μελωδίες παραδίδονταν από γενιά σε γενιά μόνο με φωνητική παράδοση.

Είδε τότε την ανάγκη και προώθησε άλλη μια πρωτοπόρα ιδέα του, την ίδρυση μουσικής σχολής. Έτσι, το 1815 ίδρυσε τη «Μουσική Σχολή της νέας Βυζαντινής τεχνολογίας και μουσικής μεθόδου», διετούς φοίτησης. Σ’ αυτή δίδασκαν ο Γρηγόριος Λευίτης, πρωτοψάλτης της Μεγάλης Εκκλησίας, ο Γεώργιος Χουρμούζιος, χαρτοφύλαξ της Μεγάλης Εκκλησίας, Διευθυντής του πατριαρχικού τυπογραφείου και καθηγητής της Βυζαντινής Μουσικής στο πρακτικό μέρος και ο Μητροπολίτης Δυρραχίου και αργότερα Προύσσης Χρύσανθος στο θεωρητικό μέρος. Οι τρεις τους συνεργαζόμενοι, επινόησαν και δίδασκαν την «παρασημαντική», ένα νέο σύστημα γραφής της Βυζαντινής Μουσικής,10 που απέδιδε γραφικώς κάθε φωνητική λεπτομέρεια και ρυθμική περίπτωση.

Δύο χρόνια οι σπουδαστές μελετούσαν και μάθαιναν τη Βυζαντινή μουσική. Οι τελειόφοιτοι έπαιρναν δίπλωμα μουσικοδιδασκάλου. Η δημιουργία της σχολής αυτής ήταν γόνιμη. Μπορούσε να διαδοθεί η Βυζαντινή Μουσική από τους αποφοίτους της. Δάσκαλοι και μουσικοδιδάσκαλοι με τις διδακτικές τους ικανότητες μετέφεραν σχεδόν σε όλη την Οθωμανική αυτοκρατορία τις γνώσεις που αποκτούσαν στη Σχολή.

Φυσικά δημιουργήθηκε η ανάγκη και για την έκδοση βιβλίων μουσικής. Από τους μαθητές της σχολής κατασκευάσθηκαν οι πρώτοι μουσικοί χαρακτήρες, που χρησιμοποιήθηκαν στην τυπογραφία.

**Η Μεγάλη του Γένους Σχολή.**

Όπως ήταν αναμενόμενο, επί της πατριαρχίας του αποκτά νέα αίγλη και η Μεγάλη του Γένους Σχολή.

Με το Διάκο του πηγαίνει συχνά σ’ αυτή και την παρακολουθεί από κοντά. Ο Πατριάρχης σταθερά διδάσκει στο Διάκο του την ευρύτητα της χριστιανικής αγάπης. Παράλληλα, τον μυεί και στην υπέρτατη φροντίδα του Γένους των Ελλήνων. Μια συνιστώσα αυτής της φροντίδας είναι και η ελληνική παιδεία των υπόδουλων Ελλήνων.

Παρακολουθεί τα μαθήματα και την πρόοδο των μαθητών, κάνει συστάσες και δίνει συμβουλές σε μαθητές και δασκάλους. Ακόμη κι όταν έχουν εξετάσεις.

Ας παρακολουθήσουμε…

-Ώρα να αρχίσουν οι εξετάσεις, είπε ο Πατριάρχης, καθώς έμπαιναν στην αίθουσα.

-Έχουν ετοιμάσει την έδρα για εσάς, λέει ο Διάκος και του δείχνει μια πολυθρόνα.

-Δεν χρειάζεται. Θα καθίσω εδώ «παρά τω διδασκάλω» και θα παρακολουθήσω, είπε και κάθισε πράγματι σε μια καρέκλα δίπλα στο δάσκαλο.

Ο Δάσκαλος αρχίζει την εξέταση. Πρώτος μαθητής κληρώθηκε ο Θεοδωράκης, ένας μαθητής ζωηρότατος και εξυπνότατος. Απαντούσε με ευστοχία και ζωηράδα στις ερωτήσεις. Κάθε φορά που απαντούσε, κοκκίνιζε σαν κόκκινο μήλο.

-«Ο καλός τούτος νεανίας είναι, υποθέτω, Πελοποννήσιος, (…) διότι οι Πελοποννήσιοι είναι συνήθως τόσο ζωηροί και ειδήμονες», επενέβη ο Πατριάρχης.

-«Μάλιστα, Παναγιώτατε, και προστατευόμενος του αγίου Παλαιών Πατρών».

-«Σας συγχαίρω, πανιερώτατε» είπε ο Πατριάρχης απευθυνόμενος στο Μητροπολίτη Γερμανό, εκεί παρακαθήμενο.

-«Εάν έχη πολλούς τοιούτους η πατρίς σας, ταχέως θα ελευθερωθή εκ της αμαθείας», συνέχισε ο Πατριάρχης.

-«Είθε με την ευχήν σας, Παναγιώτατε», απάντησαν με μια φωνή όλοι οι παρόντες.

Την ίδια μέρα το μεσημέρι ο Πατριάρχης ζήτησε να δει το Θεοδωράκη.

-«Πλησίασε, Θεόδωρε, λάβέ το δώρον τούτο, ίνα σοι χρησιμεύση προς αγοράν βιβλίων. Εύχομαι δε να γίνης καλός εκκλησιαστικός και να συντελέσης εις την απελευθέρωσιν της πατρίδος σου από της αμαθείας», είπε προφητικά ο Πατριάρχης.

Το βάρος που πιέζει την παλάμη του Θεοδωράκη είναι 100 χρυσά νομίσματα (ρουμπιέδες).

Η ευχή του Πατριάρχη εκπληρώθηκε. Ο Θεοδωράκης ξεπέρασε όλα τα όρια χωρίς διάκριση. Συνετέλεσε και στην απελευθέρωση της πατρίδος από τη δουλεία. Έφερε μάλιστα στο σώμα του ανεκτίμητο παράσημο ανδρείας, μια ουλή, από εχθρικό πυροβόλο. Αργότερα έγινε ο Μητροπολίτης Αθηνών Θεόφιλος.

Πόσα άραγε τέτοια δεν έκανε για τη διάδοση της παιδείας και απελευθέρωση του έθνους από την αμάθεια; Πολλοί τελείωσαν τη Μεγάλη του Γένους Σχολή με δικά του έξοδα. Έστειλε αρκετούς για ανώτερες σπουδές στη Δύση με δικά του χρήματα, όπως τους ανεψιούς του, Ιωάννη Σωτήριχο και Κωνσταντίνο Καραθεοδωρή. Ακόμη και αυτόν τον Στέφανο Καραθεοδωρή, που ήταν αδελφός του Αντώνη, του γαμπρού του, βοήθησε, για να παραμείνει και να τελειώσει τις σπουδές του στη Δύση. Με τη βοήθεια του Πατριάρχη ο Καραθεοδωρής έφερε πολλά επιστημονικά βιβλία από την Ευρώπη. Μερικά από τα βιβλία αυτά χρησιμοποιήθηκαν στην Ιατρική Σχολή της Κωνσταντινούπολης που αργότερα ίδρυσε.

Τη Μεγάλη του Γένους Σχολή ενίσχυε με πόρους από το Πατριαρχείο και έφερνε για να διδάσκουν καθηγητές άριστους των αρίστων. Ένας από αυτούς ήταν και ο αρχιδιδάσκαλος Κ.Μ. Κούμας από το Φιλολογικό Γυμνάσιο της Σμύρνης.

Έδειχνε ιδιαίτερη αδυναμία στους δασκάλους και πεπαιδευμένους. Τους κρατούσε στο τραπέζι του, συζητούσε μαζί τους με μεγάλη ευχαρίστηση για εκκλησιαστικά και πολιτικά πράγματα. Τις ιδέες του ήθελε να τις υποβάλλει με διάλογο και επιχειρήματα. Σεβόταν πάντα τη γνώμη των άλλων. Είχε αλληλογραφία με δασκάλους στο εξωτερικό και ήθελε να μαθαίνει κάθε πρόοδο της επιστήμης.

Ο ζήλος του για τα θεία ήταν πάρα πολύ μεγάλος και δεν συγχωρούσε νεωτερισμούς στην εκπαίδευση ως προς το θέμα αυτό. Παραλίγο να αφορίσει δύο λόγιους ομογενείς για ασήμαντες φράσεις σε κείμενά τους, τις οποίες θεώρησε βλασφημίες. Με επέμβαση του Κούμα και των προκρίτων δεν έγινε ο αφορισμός. Παρόλα αυτά, αγαπούσε και προστάτευε τους λόγιους, τους μελετητές και τους συγγραφείς και με χαρά δεχόταν κάθε συμβουλή για την πρόοδο του Γένους.

**Η Διοίκηση της Εκκλησίας.**

Στη διοίκηση της Εκκλησίας ποτέ δεν αποφάσιζε μόνος. Είχε τη δική του γνώμη για όλα τα διοικητικά θέματα. Αλλά δεν ήθελε να ακούγεται μόνο η γνώμη του ενός. Για ό,τι θέμα προέκυπτε ρωτούσε τη Σύνοδο των Αρχιερέων του Οικουμενικού Θρόνου. Ρωτούσε και άκουγε τους άλλους Αρχιερείς. Δεν προχωρούσε μόνος. Όλα όσα έπραττε, τα έπραττε με τη σύμφωνη γνώμη της Συνόδου. Προχωρούσαν όλοι μαζί. Προχωρούσε η Εκκλησία.

**Επικοινωνία με τους διδασκάλους.**

Ο Πατριάρχης δεχόταν συχνά τους δασκάλους στο Συνοδικό του Πατριαρχείου για επικοινωνία.

Τα ίδια κι απόψε. Έχει τους δασκάλους καλεσμένους στο τραπέζι του. Τελείωσαν οι εξετάσεις και ο Πατριάρχης θέλει να τους ξεκουράσει αλλά και να τους ενημερώσει.

-Έχω να σας διαβάσω τα νέα από την αλληλογραφία με τους διδασκάλους στη Δύση. Η επιστήμη προχωράει το δρόμο της κι εμείς αξίζει να μαθαίνουμε κάθε πρόοδό της, είπε ο Πατριάρχης με ενθουσιασμό.

-Παναγιώτατε, να κουβεντιάσουμε απόψε για τα πολιτικά θέματα που προέκυψαν αυτές τις μέρες; Έχω ένα κείμενο εδώ, είπε ο δάσκαλος.

-Αρκεί να είναι πέρα για πέρα αληθινά και ορθόδοξα αυτά που γράφει, είπε ο Πατριάρχης.

-Και για κάποιο θέμα της Εκκλησίας να συζητήσουμε. Να μου πείτε τι να κάνω. Εγώ είμαι επίτροπος στο Ναό της Μπαλουκλιώτισσας και προέκυψε…, είπε κάποιος άλλος.

-Αγαπητέ μου, μόνος μου δεν κάνει να αποφασίζω. Κάτι έφθασε στα αυτιά μου. Για αυτό, σε παρακαλώ να έρθουν όλοι οι επίτροποι και να πάρουμε τη σύμφωνη γνώμη της Συνόδου.

-Να είναι ευλογημένο, Παναγιώτατε.

-Όλα θα γίνουν κατά πως ορίζει η Εκκλησία. Εμένα άλλο με απασχολεί. Πολλοί έκαναν προσπάθεια για να ξυπνήσουν οι ραγιάδες, να σταματήσουν οι εξισλαμισμοί, να γλυτώσουμε το παιδομάζωμα.

Ο Πατροκοσμάς όργωσε την Ελλάδα, έκανε τόσες προσπάθειες για να γίνουν σχολεία, να μάθουν γράμματα τα ελληνόπουλα. Ελληνοχριστιανική παιδεία. Αυτό είναι το ζητούμενο. Οι διδάσκαλοι είναι απαραίτητοι. Πρέπει να λειτουργήσουν τα σχολεία. Ίσως γι’ αυτό να τρέφω τέτοια αδυναμία στους διδασκάλους.

-Ευλογείτε, Παναγιώτατε, είπαν όλοι με μια φωνή.

-Καλή Ανάσταση, ευχήθηκε ο Πατριάρχης.

-Καλή λευτεριά, όλοι μαζί σήκωσαν τα ποτήρια τους.

**Αγαπητός και σεβαστός σε όλους.**

Η φιλαρχία ήταν άγνωστη στον Πατριάρχη μας. Ήταν από τη φύση του πράος και αγαπούσε το ερημητήριο του λογίου, και όχι τη θορυβώδη κοσμικότητα. Ήταν όμως δραστήριος και μαχητικός. Έπαιρνε πρωτοβουλίες που οι άλλοι δεν τολμούσαν να τις αναλάβουν.

Ήξερε πάντα με τη συνεργασία και τον ελεύθερο διάλογο να επιβάλλεται. Χρησιμοποιούσε την πειθώ και την ορθοφροσύνη. Έτσι, ήταν πάντα συμπαθής στους άλλους. Δε δημιουργούσε γύρω του εχθρότητες. Είχε αφοσιωμένους πάντα φίλους που τον αγαπούσαν και τον σέβονταν απεριόριστα.

**…εκτός από λίγους.**

Εκτός από λίγους Φαναριώτες σκοτεινούς και μηχανορράφους, που εργάστηκαν ανέντιμα για την εκθρόνισή του.

**Στο όραμα της Φιλικής Εταιρείας.**

Πέντε χρόνια ήταν Πατριάρχης στην Κωνσταντινούπολη. Αρκετά κρίσιμα χρόνια για τη Ρωμιοσύνη. Την τελευταία όμως χρονιά η δράση της Φιλικής Εταιρείας άρχισε να φτάνει στα αυτιά των Τούρκων.

Μέσα στα πέντε αυτά χρόνια είχε ιδρυθεί η Φιλική Εταιρεία11 και είχε εξαπλωθεί σε όλη την τουρκική επικράτεια. Στις 14 Μαΐου του 1818 φτάνει στην Πόλη ο Φιλικός Σκουφάς και σε λίγο ο Τσακάλωφ. Μέσα σε δυο μήνες μυούν όλους τους Δημογέροντες και προεστούς και μεγαλέμπορους.

Οι Τούρκοι άρχισαν να υποψιάζονται πως κάτι ετοιμάζουν οι Έλληνες. Κι αυτό το κάτι φοβούνταν πως ο Πατριάρχης γνώριζε και το υποκινούσε. Ο εθνάρχης προσπαθούσε να καθησυχάσει τους Τούρκους.

Δε φαίνεται καθαρά η μύηση του Πατριάρχη Κυρίλλου στη Φιλική Εταιρεία, αλλά εφόσον ήταν μυστική πως θα φαινόταν; Φαίνεται πάντως πως κινούσε όλα τα νήματα για την εξάπλωσή της, για να πετύχει το στόχο της.

**Οι υποψίες αλλά και… η απληστία των Τούρκων.**

Από την άλλη, η σκέψη των Τούρκων για αντικατάσταση του Πατριάρχη είχε να κάνει με τα χρηματικά δώρα. Κάθε αλλαγή Πατριάρχη σήμαινε για τους τιτλούχους Τούρκους χρήμα και δώρα. Οι Τούρκοι είχαν στο χρήμα μοναδική αδυναμία. Για αυτό κι όταν ακόμη δεν την επεδίωκαν φανερά την αλλαγή του Πατριάρχη, την έβλεπαν όμως πάντα με ευχαρίστηση.

**Ο Πατριάρχης εξόριστος στην Αδριανούπολη.**

Η απληστία των Τούρκων αλλά και η βάσιμη υποψία ότι ο Πατριάρχης Κύριλλος ήταν υποκινητής εξέγερσης των ραγιάδων, έφεραν το αναμενόμενο αποτέλεσμα. Στις 14 Δεκεμβρίου 1818 οι Τούρκοι αποφάσισαν να καθαιρέσουν τον Κύριλλο «ως ανίκανον να διατηρήση τους λαούς εις την υποταγήν». Πατριάρχης έγινε για Τρίτη φορά ο έκπτωτος Πατριάρχης Γρηγόριος ο Ε’ και ο Πατριάρχης Κύριλλος εξορίστηκε στην πατρίδα του την Αδριανούπολη. Για να μη φανεί ότι τον διώχνουν, τον ανάγκασαν να υποβάλλει παραίτηση. Με αρκετή ανακούφιση το έκανε.

Μόλις στις 29 Ιανουαρίου 1819 συνοδευόμενος από ένοπλους γενίτσαρους εξορίζεται στη γενέτειρά του Αδριανούπολη.

Εκεί στην πατρίδα του, την αγαπημένη του Αδριανού, στο πατρικό του σπίτι, δίπλα στην αγαπημένη του βιβλιοθήκη, ήταν πολύ ευχαριστημένος. Απαλλάχτηκε από την υψηλή θέση που κατείχε και την οποία ποτέ δεν είχε επιδιώξει, χωρίς τραγικές συνέπειες. Ακόμη, ελεύθερος πλέον από πολλές μέριμνες, φροντίδες και περισπασμούς, αφοσιώθηκε στις αγαπημένες του ασχολίες. Η ανάπτυξη της παιδείας στην Αδριανούπολη, η μελέτη, οι αγαθοεργίες ήταν πια καθημερινές ασχολίες του.

Και μια που βρισκόταν στην Αδριανούπολη, μπόρεσε να παραβρεθεί και ετην τελετή για την εγκαθίδρυση ως Σχολάρχου του αδελφού του γαμπρού του, Στέφανου Καραθεοδωρή. Χάρηκε πάρα πολύ βλέποντας πως η βοήθεια που του πρόσφερε για τις σπουδές του στα ξένα, δεν πήγε χαμένη. Η βοήθεια εκείνη καρποφορούσε τώρα για το καλό του Έθνους.

Ο Στέφανος ανταποκρίθηκε στην πολλή βοήθεια που είχε όλα αυτά τα χρόνια από τον Πατριάρχη. Έγινε Σχολάρχης στην Ελληνική Σχολή της Αδριανούπολης. Δίδασκε μαθηματικά, φυσική, ανθρωπολογία και ξένες γλώσσες. Παράλληλα, ασκούσε την ιατρική δωρεάν για τους φτωχούς Έλληνες.

Ο δε Πατριάρχης συνέχισε να αγαπάει και να διαβάζει τους Αγίους Πατέρες της Εκκλησίας και προέτρεπε δασκάλους και μαθητές στην ανάγνωσή τους.

**Στην Ελληνική Σχολή της Αδριανούπολης.**

Ο εξόριστος πλέον Πατριάρχης Κύριλλος ο ΣΤ’ κάποια από τις φορές που πήγαινε να παρακολουθήσει τα μαθήματα βρήκε το Στέφανο Καραθεοδωρή να προτρέπει τους μαθητές να διαβάζουν αρχαίους Έλληνες συγγραφείς.

-«Να διαβάζετε Πίνδαρο, Αισχύλο και τους άλλους τραγικούς συγγραφείς…», έλεγε ο δάσκαλος.

Ο Πατριάρχης, που κρατάει στο χέρι του το βιβλίο του Αγίου Ιωάννου Χρυσοστόμου, το κουνάει και με νόημα ρωτά:

-«Και αυτό ποιός θα το διαβάζει, σεβαστέ δάσκαλε;».

-«Επιτρέψτε μου, Παναγιώτατε. Δεν τολμώ να προτρέψω δια τον Χρυσόστομον. Γνωρίζω καλώς ότι οι κληρικοί νιώθουν μεγάλη αγάπη διαβάζοντάς τον. Φοβούμαι μήπως οδηγηθώ σε ιεροσυλία».

-«Όλα έχετε χρέος να τα προτείνετε», είπε ήρεμα ο Πατριάρχης.

Διακριτικά άφησε το δάσκαλο να συνεχίσει τη μυσταγωγία. Έτσι έβλεπε το έργο των δασκάλων, μια μυσταγωγία ψυχών. Έφυγε ευχαριστημένος και συνέχισε με τις καθημερινές ασχολίες του.

Κάθε Κυριακή παραβρισκόταν στη Θεία Λειτουργία. Τακτικά πήγαινε στη Μητρόπολη και βοηθούσε το Μητροπολίτη Αδριανουπόλεως Δωρόθεο Πρώιο. Εκείνος ένιωθε ιδιαίτερη χαρά να ακούει τον Πατριάρχη Κύριλλο να μιλάει για τις μελέτες του. Θεωρούσε τις συμβουλές και τις υποδείξεις του πάντα χρήσιμες. Όταν ο Μητροπολίτης Δωρόθεος έλειπε σε περιοδείες στην επαρχία ή ήταν συνοδικός στην Πόλη, ο Πατριάρχης πήγαινε στην Μητρόπολη και πρόσφερε τη βοήθειά του.

Κινούνταν ανάμεσα στους ανθρώπους ταπεινά, με πολλή αγάπη σε όλους. Μα και όλοι τον αγαπούσαν και τον εκτιμούσαν, τον σέβονταν πάρα πολύ. Στη συνείδησή τους ήταν ο Πατριάρχης τους.

**Πάσχα του 1821**

Τη Μεγάλη Εβδομάδα του Πάσχα του 1821 έλειπε ο Μητροπολίτης Αδριανούπολης Δωρόθεος. Είχαν Σύνοδο στην Πόλη όλοι οι Αρχιερείς, και είχε πάει κι εκείνος. Στη θέση του έμεινε ο Πατριάρχης Κύριλλος, όπως έκανε πάντοτε. Στη Μητρόπολη ήταν, όταν έμαθε το πικρό μαντάτο. Στην πύλη του Πατριαρχείου κρεμάσανε τον Οικουμενικό Πατριάρχη Γρηγόριο τον Ε’!

Ο Πατριάρχης Κύριλλος πόνεσε βαθιά, σαν έμαθε τα μαρτύρια του Πατριάρχη και των άλλων κληρικών. Έμεινε μόνος του στο γραφείο με το κεφάλι γερτό. Προσευχόταν και ζητούσε δύναμη από το Θεό να αντέξουν όλοι τους τη νέα μανία του Σουλτάνου.

-Θεέ μου, όταν αρχίσαμε να διαδίδουμε την Εταιρεία ανάμεσα στους δικούς μας, ήξερα πόσο επικίνδυνο ήταν. Μα ως πότε θα είμαστε κάτω από το βαρύ ζυγό των Τούρκων; Λυπήσου μας, Θεέ μας, Πατέρα μας. Οι Έλληνες έχουν αρχίσει να ξεσηκώνονται. Η θέληση υπάρχει, δώσε δυνάμεις να αποτινάξουμε το ζυγό. Με τη δική σου βοήθεια θα τα καταφέρουμε όλα.

**Όλη η Αδριανούπολη αγωνιά.**

Ο Πατριάρχης Κύριλλος δεν έμεινε μόνος αυτή τη δύσκολη ώρα. Ήρθαν κοντά του κάποιοι ιερείς συνεργάτες του και οι πρόκριτοι της Αδριανούπολης. Η αγωνία έσκαβε τα πρόσωπά τους και ο πόνος ήταν φανερός.

-Είναι αλήθεια, κρεμάσανε τον Πατριάρχη Γρηγόριο στην πύλη του Πατριαρχείου;

-Πικρή αλήθεια και για τον Πατριάρχη και για τους άλλους Αρχιερείς που ήταν συγκεντρωμένοι στο Πατριαρχείο.

-Τί θα κάνουμε, τώρα; Ρωτά με αγωνία ο πρόεδρος της δημογεροντίας.

-Τι να κάνουμε, η λύσσα τους δεν ικανοποιείται εύκολα. Το δένδρο της λευτεριάς ποτίζεται και πάλι με αίμα των αθώων. Θα περιμένουμε, απάντησε με πίκρα ο Πατριάρχης.

-Τί να περιμένουμε; Τη σειρά μας; Συγχώρα με, αλλά δεν μπορώ να κάθομαι με σταυρωμένα χέρια, είπε με ένταση ο πρόεδρος.

-Κάτι θα έμαθαν, γι’ αυτό τόσο μεγάλο το κακό.

-Μπορεί και να μην ξέρουν τίποτα, είπε ένας άλλος από τους προκρίτους.

-Άρχοντές μου, καταλαβαίνω την αγωνία σας, μα οι μέρες, για να μην πω οι ώρες, είναι δύσκολες. Είμαστε πολύ κοντά στην Πόλη και πιθανόν να έρθει γρήγορα και σε μας η ώρα του μαρτυρίου. Το κύμα των απαγχονισμών δε θα σταματήσει τόσο εύκολα.

-Για να το λέτε εσείς, άγιε Πατριάρχα, έτσι θα γίνει. Άλλωστε, ό,τι λέτε γίνεται.

-Δεν είναι που το λέω εγώ, τα γεγονότα ερμηνεύω. Πρέπει να ετοιμαστούμε για ό,τι φτάσει σε μας. Σα να ακούω τα σπαθιά και τις κρεμάλες να ετοιμάζονται. Αδέλφια, ο αγώνας είναι ιερός. Αν χρειαστεί, θα δώσουμε και τη ζωή μας. Σεις είστε μαθημένοι να δίνετε. Η πατρίδα, το έθνος, το Γένος θα ζητήσει κι άλλα από μας, μέχρι να ελευθερωθεί.

-Να κάνουμε κάτι, είπε ορμητικά ο πρωτοσύγκελος.

-Να ετοιμαστούμε να φύγουμε, να μη μας πιάσουν.

-Αν νομίζεις, να το σκεφτούμε. Καλό θα είναι να έχουμε έτοιμο ένα σχέδιο, για να μην πάθετε κανένα κακό. Μόνο που δεν ξέρουμε ποιος θα προλάβει να το εφαρμόσει. Είμαστε πολύ κοντά στην Πόλη. Τα γεγονότα τρέχουν και η αγριότητα των Τούρκων είναι τρομακτικά βιαστική. Είμαστε μέσα στο μάτι του κυκλώνα. Η Φιλική Εταιρεία έκανε πολλή δουλειά στην περιοχή μας. Να προσευχηθούμε, να το ζητήσουμε από το Θεό και θα μας το δώσει. Δεν θα μείνουν μόνο σ’ αυτούς τους απαγχονισμούς. Είναι εξαγριωμένοι, θα συνεχίσουν το κακό που άρχισαν, μέχρι να περάσει η μανία τους. Να μας λυπηθεί ο Θεός. Να μας δώσει δύναμη ή για να αντέξουμε το μαρτύριο ή για να συνεχίσουμε. Κάποιοι πρέπει και να μείνουν, για να συνεχίσουν το έργο.

Ο Πατριάρχης διαισθανόταν ότι κάτι κακό θα γινόταν. Χωρίς να τους πανικοβάλει, προσπάθησε να βοηθήσει τους ήδη γεμάτους αγωνία συνεργάτες του.

**Αρχίζουν τα δεινά στην Αδριανούπολη.**

Γρήγορα μαζεύτηκαν όλοι. Συνήθως, όταν αρχίζουν τα πικρά, ακολουθούν και τα πικρότερα. Έτσι ήρθε και άλλο θλιβερό μαντάτο. Οι Τούρκοι κρεμάσανε και το Δεσπότη τους, τον Δωρόθεο!

Μετά από αυτά τα νέα, άρχισαν οι μαύρες μέρες στην Αδριανούπολη. Πράγματι. Πήραν εντολή οι Τούρκοι στην Αδριανούπολη και άρχισαν τις συλλήψεις. Προεστούς, δημογέροντες, κληρικούς τους κλείσανε στη φυλακή.

Οι συλληφθέντες αποτελούσαν το άνθος της κοινωνίας. Όλοι τους σέβονταν και τους εκτιμούσαν. Αφού λοιπόν οδηγήθηκαν στις φυλακές, τους έβαλαν όλους μαζί σε ένα κελί. Ξεχωριστά φυλακίστηκε ο πιο πλούσιος και ταυτόχρονα πρόεδρος της δημογεροντίας.

Οι προεστοί, που ήταν όλοι μαζί σε ένα κελί στη φυλακή, αποφάσισαν κι έγραψαν γράμμα στον Πατριάρχη Κύριλλο. Ήταν η μόνη τους ελπίδα. Ζητούσαν να δωροδοκήσει τους γενίτσαρους και να αποφυλακιστούν.

Ο Πατριάρχης, αφού πήρε το γράμμα, έκρινε διαφορετικά. Επειδή γνώριζε τον μουτεσελίμη12 της Αδριανούπολης, θέλησε να δωροδοκήσει αυτόν για την αποφυλάκιση των προεστών. Αυτό και έκανε. Πήγε στο διοικητήριο και βρήκε το μουτεσελίμη. Του ζήτησε να δώσει χάρη στους προεστούς, δίνοντάς του τα χρυσά νομίσματα.

Ο μουτεσελίμης τα πήρε με ευχαρίστηση και υποσχέθηκε να κάνει ό,τι περνούσε από το χέρι του για να τους ελευθερώσει. Ο Πατριάρχης ήταν προσωπικός του ευεργέτης και ήθελε κάτι να κάνει για χάρη του. Με το αζημίωτο βέβαια. Του εξήγησε ότι δεν θα ήταν εύκολο, μια που δεν ήταν μόνος του. Ήταν οι γενίτσαροι που παρακολουθούσαν στενά την υπόθεση.

Από την άλλη, ο πρόεδρος της δημογεροντίας, που ήταν μόνος του σε ένα κελί και δεν ήξερε τι έκαναν οι άλλοι προεστοί, αποφάσισε να δωροδοκήσει τους Γενίτσαρους, τους οποίους γνώριζε πολύ καλά.

**Η αντίδραση των Τούρκων μετά τη δωροδοκία τους.**

Οι Τούρκοι πήραν τα γρόσια. Ο νομάρχης13 από τον Πατριάρχη και οι γενίτσαροι από τον πρόεδρο της δημογεροντίας. Εφόσον δωροδοκήθηκαν, έπρεπε να αποφυλακίσουν τους γκιαούρηδες. Όμως, ποιόν; Τον πρόεδρο ή τους προεστούς;

Συναντήθηκαν οι δύο γενίτσαροι με το νομάρχη στο γραφείο του στο διοικητήριο. Πρέπει να πάρουν απόφαση. Σύμβουλός τους θα είναι η ρακή τους, που ρέει άφθονη. Πίνουν και εύχονται ο ένας στον άλλο.

-Σερεφέ,14 είπε ο νομάρχης.

-Σερεφέ, αντεύχεται ο γενίσταρος.

-Μπουσταντζή – μπασή, λέγε, γιατί μας φώναξες, είπε ο άλλος γενίτσαρος, σα να μην ήξερε το γιατί.

-Μα για τί άλλο, για τις συλλήψεις. Πώς πήγαν; Άρχισε απ’ έξω απ’ έξω να γυροφέρνει την κουβέντα ο νομάρχης.

-Έγιναν όπως ήταν η διαταγή. Όλοι οι γκιαούρηδες θα το πληρώσουν ακριβά αυτό που πήγαν να κάνουν. Ακούς εκεί να ετοιμάζουν ξεσηκωμό! Όλοι οι ρεΐσηδές15 τους είναι στα μπουντρούμια!

-Θέλω να ρωτήσω και κάτι άλλο. Στις εκκλησιές πήγαιναν το βράδυ ή το πρωί, όπως το διατάξαμε; Βλέπετε, οι γκιαούρηδες έχουν τη Μεγάλη Βδομάδα τους, σαν το Ραμαζάνι μας, είπε ο νομάρχης για να κερδίσει χρόνο.

-Σε ούλες τις εκκλησιές, έγιναν τα ίδια. Το πρωί πήγαιναν στις εκκλησιές τους. Το βράδυ κανένας δεν ήταν όξω.

-Και για τί άλλο μας φώναξες; Γιατί τούτο το ξέρεις…, μπήκε στο ψητό ο γενίτσαρος.

-Μα και για τους φυλακισμένους, είπε δισταχτικά ο νομάρχης.

-Κρένε μας, δεν το νογάμε. Είπε τάχα ανίδεος ο γενίτσαρος.

-Μήπως είναι πολλοί οι φυλακισμένοι…, είπε πάλι δισταχτικά ο νομάρχης, γιατί δεν ήθελε να φανερωθεί πρώτος.

-Ά, καλά τα λες, μήπως να τους λιγοστέψουμε κατά ένα; Είπε ο ένας γενίτσαρος και έκλεισε το μάτι στον άλλο και συνέχισε. Ποιός θα το πάρει είδηση;

-Και κατά περισσότερους να λιγοστέψουν τί πειράζει; Είπε ο νομάρχης, ενώ ένιωθε ότι άρχιζε να χάνει το παιχνίδι.

-Τί λέει το φιρμάνι; Ρωτά άγρια ο γενίτσαρος.

-Όπως τα λέει το φιρμάνι κάναμε, αλλά…, δεν είμαστε και δίπλα στο σεράι… για να μας καταλάβουν τι κάνουμε, είπε ο νομάρχης.

-Γιατί μυρίζομαι μπελά, κρένε, Μουτεσελίμη.

-Να, λέω οι άρχοντες με τα πλούτη τους, δε μας πείραξαν σε τίποτα.

-Εσένα θα σε ωφέλησαν τώρα περισσότερο από κάθε φορά έ; Για λέγε πόσα πήρες; Πόσα σου έδωσαν;

-Εσάς, σε τί σας πείραξαν; Εσείς δεν ωφεληθήκατε; Κι εγώ είμαι υποχρεωμένος κάτι να κάνω…, είπε επιτέλους ο νομάρχης.

-Εμείς όμως όχι, δεν έχουμε υποχρέωση. Άλλωστε, δε μας ωφέλησαν, γέλασε ο γενίτσαρος. Αν είναι όμως για τον Χατζή Στάνογλου τον Νικόλα, αλλάζει.

-Ναι, αλλάζει, πρόεδρός τους μαθές και ωφέλιμος άνθρωπος, είπε ο άλλος γενίτσαρος, που τόση ώρα ήταν σιωπηλός και έκανε μια χειρονομία, για να δείξη τα χρήματα που πήραν.

-Αυτός ωφέλησε εσάς, έ; Πόσα σας έδωσε, άραγε; Μην είστε μπουνταλάδες, τον πρόεδρο δεν μπορούμε να τον γλυτώσουμε. Από το κεφάλι βρωμάει το ψάρι. Αν κάποιος είναι υπεύθυνος, αυτός ο πρόεδρός τους είναι περισσότερο από όλους υπεύθυνος, είπε ο νομάρχης.

-Ναι, αλλά αυτός είναι ένας, μέχρι να καταλάβουν ότι μας ξέφυγε, θα ξεθυμάνει το φιρμάνι.

-Το φιρμάνι, πρέπει να κάνουμε ό,τι λέει το φιρμάνι, μην ξεχνιέστε. Η διαταγή είναι ρητή, είπε ο νομάρχης.

-Αλίμονο, σε μας θα πέσει η χατζάρα, αν το μάθει ο Μέγας Βεζίρης, είπε ο γενίτσαρος.

-Αλλάχ, Αλλάχ, τη ζωή μας να παίξουμε; Αξίζουν μπρε; Είπε ο νομάρχης.

-Θα βρεθούν άλλοι να γίνουν άρχοντες κι όσο για μας, από ό,τι νογάω, φούσκωσαν οι τσέπες μας…

-Δεν τους τα ζήτησε κανείς. Μόνοι τους μας τα έδωσαν. Για μας είναι μια μικρή αποζημίωση για το σεβντά16 που περάσαμε μέχρι να πάρουμε απόφαση, είπε ο νομάρχης.

Ο νομάρχης ένιωσε ανακούφιση, αφού βρήκε δικαιολογία για τα γρόσια που κρατούσε και έτσι δε θα είχε τύψεις. Άλλωστε, το καθήκον του το έκανε. Προσπάθησε, αλλά οι γενίτσαροι δεν πείθονται.

-Δεν είναι μικρό πράγμα να χαλάς τους φίλους σου… χα, χα, να πεθάνει ο χάρος, σήκωσε το ποτήρι του ο γενίτσαρος.

-Αποζημίωση για το σεβντά, καλό!... χα, χα, είπε γελώντας και ήπιε μια γουλιά κρασί ο νομάρχης.

**Έρχεται φιρμάνι για τον απαγχονισμό του Πατριάρχη.**

Κι ενώ πίνουν και σχεδόν μεθούν, μπαίνει μέσα ο Σελίμ, ο υπηρέτης του νομάρχη, μαζί με το Μουσταφά, τον απεσταλμένο του Σουλτάνου.

Ο Μέγας Βεζίρης στέλνει τούτο το φιρμάνι, πολυχρονεμένε νομάρχα, είπε ο Μουσταφάς και του έδωσε το φιρμάνι.

-Θα θέλει και απάντηση, είπε ο νομάρχης.

-Θέλει, πολυχρονεμένε, είπε ο Μουσταφάς.

-Σελίμ, να ξεκουραστεί το καρντάσι,17 ο Μουσταφάς, και θα ετοιμάσω το γράμμα, είπε μουδιασμένος ακόμη από το ποτό ο νομάρχης.

-Είναι μυστική η αποστολή μου, νομάρχα, είπε ο Μουσταφάς με νόημα και έφυγε από τον οντά18 του νομάρχη μαζί με τον Σελίμ.

- Ο νομάρχης διαβάζει το γράμμα και ταράζεται. Ξεμέθυσε αμέσως. Διώχνει με μια χειρονομία τους γενίτσαρους και διαβάζει δυνατά, μήπως έτσι ξορκίσει το κακό.

-Μμμ, «γνώρισον ότι και ο έκπτωτος πρώην Πατριάρχης των Ρωμαίων Κωνσταντινουπόλεως Κύριλλος ενέχεται και αυτός εις τους σκοπούς και τας γνωστάς μεταξύ του Έθνους των Ρωμαίων ραδιουργίας, ως εξηκριβώθη. Δια τούτο εκρίθη απαραίτητος η εξόντωσις τούτου από προσώπου της γης, προς παραδειγματισμόν».

-Βάι βάι, βάι, αναστενάζει και συνεχίζει το διάβασμα:

«Όθεν, άμα λάβης γνώσιν της υποθέσεως ταύτη, να συλλάβης αυτοπροσώπως τον εστιγματισμένον άνευ αναβολής και να τον απαγχονίσης με την περιβολήν του εν Αδριανουπόλει.

Περί τα τέλη του μηνός Ρετζέπ 1236».

-Βάι βάι βάι, τον πατρίκ εφέντη. Αλλάχ, Αλλάχ, τί ήταν τούτο!...

**Ο φίλος Πρίγκιπας από τη Γεωργία.**

Κι ενώ ο νομάρχης αναστενάζει με το φιρμάνι που διαβάζει, μπαίνει ο Πρίγκιπας στον οντά. Τον είχε ξεχάσει εντελώς με τα τελευταία γεγονότα. Ο Πρίγκιπας ήταν από τη Γεωργία και τον φιλοξενούσε αυτές τις μέρες ο νομάρχης. Με την ανεμελιά του φιλοξενούμενου έκανε περιπάτους, για να γνωρίσει την περιοχή. Ενθουσιασμένος γύριζε μετά από έναν ακόμη περίπατο στα περίχωρα της Αδριανούπολης.

-Τι όμορφη πόλη η Αδριανούπολη! Με το ποτάμι της, με τις εκβολές τριών ποταμών, του Άρδα, του Τούνζα, του Έβρου, τι ομορφιές είναι τούτες! Είπε με θαυμασμό ο πρίγκιπας.

-Γύρισες, Πρίγκιπά μου; Είπε ανόρεχτα ο νομάρχης.

-Η ομορφιά της περιοχή ξεκούρασε τα μάτια μου και την ψυχή μου. Έχουμε κι εμείς ομορφιές στη Γεωργία αλλά και της Αδριανούπολης είναι άλλο πράγμα! Είστε τυχεροί που ζείτε σε μια τόσο όμορφη πόλη. Μαζί με την ομορφιά είδα και μια καλλιέργεια στους κατοίκους. Είναι έκδηλη παντού. Πολύ αναπτυγμένη η περιοχή. Με τα εμπόρια, τις τέχνες. Τι κομψά σπίτια. Αληθινά αριστουργήματα.

-Είναι όμορφη, είπε ο νομάρχης.

-Αλλού είναι το μυαλό σου, νομάρχη. Γιατί αναστενάζεις Μποσταντζή –μπασή; Ποιά είναι τα σεκλέτια σου;19 ρώτησε ο Πρίγκιπας.

-Πρίγκιπα, ήρθε φιρμάνι από τον Πατισάχ.

-Και γιατί θρηνείς;

-Είναι μυστικό, μα θα σου το πω, εσένα σου έχω εμπιστοσύνη και θέλω κάποιος να μ’ ορμηνέψει τι να κάνω.

-Τί λέει το φιρμάνι;

-Να απαγχονίσω … έναν… ακόμη…, συγκλονισμένος λέει ο νομάρχης.

-Και γι’ αυτό λυπάσαι; Τόσους χαλάσατε σήμερα. Είκοσι τρεις προύχοντες;

-Βάλε άλλους οχτώ.

-Δημογέροντες, πρωτομαΐστοροι, προϊστάμενοι συντεχνιών, το σύνολο τριάντα ένα νοματαίοι. Τί σε νοιάζει για έναν ακόμη;

-Μα είναι φίλος μου. Ο πατρίκ εφέντης ο Κύριλλος. Άγιος άνθρωπος. Δεν έχει κάνει κακό σε κανένα. Μόνο καλό σε γκιαούρηδες και δικούς μας.

Ο Πρίγκιπας φανερά προβληματισμένος παρακολουθούσε την αγωνία του φίλου του, χωρίς να μπορεί να μιλήσει.

-Άγιος άνθρωπος, σου λέω. Ξέρω καλά πόσο αθώος είναι. Πώς να το κάνω αυτό στον άγιο τούτον άνθρωπο; Στο φίλο μου, στον καρντάση μου; Ξέρεις πόσες φορές με βοήθησε; Κι ήταν κάποια φορά, που δεν θα την ξεχάσω ποτέ. Πριν ακόμη ζητήσω τη βοήθειά του, εκείνος πρώτος ήρθε και μου την έδωσε.

-Πώς το ήξερε;

-Δεν ξέρω ακόμη πως το έμαθε. Δεν τον ρώτησα ποτέ. Ήταν άρρωστος ο γιος μου τότε και είχα χάσει το μυαλό μου.

-Δεν ήξερα ότι είναι ιατρός.

-Όχι γιατρός σαν αυτούς που ξέρεις εσύ. Είναι όμως γιατρός. Το είδα με τα μάτια μου. Να δεις, που προσευχήθηκε στο Θεό του, για το δικό μου παιδί! Κανείς δεν το είχε κάνει αυτό για μένα. Και το έκανε ο γκιαούρης, ο πατρίκ εφέντης.

-Έ, τότε, εφόσον οφείλεις στον άνδρα, να τον ειδοποιήσεις και να φύγει για να σωθεί, συμβούλεψε ο Πρίγκιπας.

-Λες, αυτό να κάνω… Το γυρίζω συνέχεια στο μυαλό μου και δεν ξέρω πως μπορεί να γίνει, χωρίς να φανώ.

-Εάν μεν μπορείς να σώσεις τον άνδρα, έστω και με κίνδυνο της θέσεώς σου, οφείλεις να το κάνεις και χάριν δικαιοσύνης, και χάριν φιλίας και χάριν σεβασμού σου προς τις αρετές αυτού του άνδρα.

-Εάν δεν μπορώ να τον σώσω;

-Εάν όμως δεν μπορείς να τον σώσεις, και εντούτοις δεν εκτελέσεις τις διαταγές της Πύλης, τότε… και συ καταστρέφεσαι, και τον φίλο σου δεν σώζεις, διότι άλλος αντί σου θα εκτελέσει τότε τις διαταγές.

-Βάι, βάι, βάι, Αλλάχ, το ξέρεις ότι δεν το θέλω. Έπεσε νικημένος ο νομάρχης στο μιντέρι του.20 Μετά από μια σύντομη πάλη με τη συνείδησή του ο νομάρχης φωνάζει τον έμπιστό του Σελίμ. Ο Σελίμ μπαίνει αμέσως στον οντά και ο νομάρχης κάνει νόημα να μπουν και οι γενίτσαροι. Όταν πια είναι όλοι μέσα, ο νομάρχης με σταθερή φωνή είπε:

-Σελίμ, να συλλάβετε τον πατρίκ – εφέντη και να τον φέρετε στο Διοικητήριο. Να ανεβεί σε άλογο ως τιμώμενο πρόσωπο. Με όλο το σεβασμό που του πρέπει. Δε θα τον πειράξετε καθόλου. Όπως ταιριάζει σ’ έναν πατρίκ – εφέντη.

Όλοι έφυγαν και ο νομάρχης μένει μόνος του. Ετοιμάζεται. Η συνάντηση που θα ακολουθήσει δεν είναι καθόλου εύκολη. Τον δυσκολεύει η αγάπη που τρέφει για τον Πατριάρχη. Αλλά σαν γνήσιος Τούρκος που είναι, η αγάπη για τα λεφτά και τη δόξα στραγγαλίζουν κάθε άλλη αγάπη που μπορεί να υπάρχει στην ψυχή του.

**Φέρνουν τον Πατριάρχη στο νομάρχη**

**Ο καφές του αποχαιρετισμού.**

Κι ενώ ακόμη δεν τα έχε καλά – καλά τακτοποιήσει στο μυαλό του, μπαίνουν μέσα με τον Πατριάρχη. Αμέσως σηκώνεται να υποδεχθεί το μεγάλο άνδρα και ευεργέτη του.

-Αφέντη Κύριλλε, είπε αμήχανα. Να σε τρατάρουμε. Σελίμ, φέρε, μπρε, καφέ στον πατρίκ – εφέντη. Να πιούμε έναν καφέ. Πατρίκ – εφέντη, τα πράγματα δεν είναι καλά. Πολλές ανακατωσούρες βλέπω. Από την Πύλη δεν έρχονται καλά μαντάτα.

-Τα πληρώνουν οι Ρωμιοί με τη ζωή τους.

-Ούτε μπορώ να κάνω τίποτα. Προσπάθησα. Θέλω να το ξέρεις. Προσπάθησα. Αλλά δε γινόταν τίποτα. Τα χέρια μου είναι δεμένα.

-Το ξέρω Μποσταντζή – μπασή, είπε γαλήνια ο Πατριάρχης.

-Αυτές τις μέρες πολλοί σεβντάδες βρήκαν τους γκιαούρηδες.

«Ούτως ηυδόκησεν ο Κύριος», είπε ο Κύριλλος.

-Θέλω να ξέρεις, Κύριλλε, έκαναν ό,τι μπορούσα.

-Το ξέρω.

-Δεν θέλω να πάθεις κακό… αλλά δεν είναι στο χέρι μου. Του λόγου σου κάνεις μόνο το καλό και δεν πρέπει να μας λείψεις. Σε χρειαζόμαστε γκιαούρηδες και μουσουλμάνοι. Αν σε χάσουμε…

-«Θάρρει, ηγεμών, όλοι μιαν ημέραν θα αποθάνομεν, γενηθήτω το θέλημα του Κυρίου», είπε ο Πατριάρχης με μια δυναμική σταθερότητα.

Ο Πατριάρχης ήταν κυρίαρχος της κατάστασης κι ας ήταν το θύμα. Το ήξερε. Ήταν ο επόμενος στην αλυσίδα των μαρτυρίων που άρχισαν τούτες τις μέρες. Το δρόμο του τον είχε πάρει, και με μια ανωτερότητα που ταιριάζει μόνο σε μάρτυρα, παρότρυνε το νομάρχη:

-Α πιούμε τον καφέ του αποχαιρετισμού, και σήκωσε το φλιτζάνι του.

-Ο νομάρχης σήκωσε κι αυτός το φλιτζάνι και πίνοντας μια μεγάλη γουλιά είπε:

-Πατρίκ – εφέντη, θα κάνω ό,τι μπορώ. Αλλά δεν μπορώ να κάνω αυτό που θέλω, συνέχισε αμήχανα.

-Χαίρε, φίλε, Δερβίς Βέη Σεχ- Σουβάρ Χαδές,21 χαιρέτησε ο Πατριάρχης και μαζί με τους Γενίτσαρους βγήκαν από το Διοικητήριο.

-Αχ, μπρε Κύριλλε. Πώς θα σε κρεμάσω; Πώς θα κρεμάσω άγιον άνθρωπο, πώς μπρέ;

Ξανακάθισε απαρηγόρητος ο νομάρχης. Και αυτό ήταν η αρχή του τέλους. Όση αγάπη και σεβασμό κι αν έτρεφε ο νομάρχης στον Πατριάρχη, σηκώθηκε για να εκτελέσει τη διαταγή. Στο παράθυρο του Συνοδικού της Μητρόπολης θα γινόταν ο απαγχονισμός. Είχε να ετοιμάσει αρκετά πράγματα. Ήθελε να τα επιμεληθεί μόνος του, παρόλο ου και τι δε θα έδινε για να μη βρισκόταν σ’ αυτή τη θέση…

**ΜΑΡΤΥΡΙΟ**

**Κρεμούν τον Πατριάρχη.**

Ο Πατριάρχης ανέβηκε στο ίδιο άλογο με το οποίο είχε φτάσει στο Διοικητήριο. Μόλις απομακρύνθηκε, ορμούν οπλισμένοι γενίτσαροι, τον δένουν κα τον οδηγούν προς τη Μητρόπολη.

Οι γενίτσαροι ουρλιάζουν και τα ουρλιαχτά τους ακούγονται μέσα στην τρομοκρατημένη πόλη. Οι Έλληνες παγώνουν από φόβο και είναι ανήμποροι να προσφέρουν οποιαδήποτε βοήθεια.

Οι γενίτσαροι ουρλιάζουν από χαρά. Ο Πατριάρχης προχωρεί με επίγνωση. Λόγια προσευχής κινούν τα χείλη του.

Ο Πατριάρχης Κύριλλος πεζός τώρα, αφού τον έδεσαν και τον κατέβασαν από το άλογο, περνά από τους δρόμους που γνώρισε από μικρό παιδί. Από αυτούς τους δρόμους πέρασε ως μαθητής, ως δάσκαλος, ως Διάκος, ως Δεσπότης και ως εξόριστος Πατριάρχης. Περπατάει και θυμάται.

Πόσο διαφορετικά ήταν τα πράγματα κάποτε! Μικρό παιδί ανέμελο, με δίψα για γράμματα, περπατούσε στους δρόμους πάντα μαζί με τη μάνα ή τον πατέρα. Άριστος μαθητής αργότερα, από τους ίδιους δρόμους περνούσε, με μια λαχτάρα: να μάθει όσο γίνεται περισσότερα γράμματα, του Θεού τα πράματα.

Πολύ νωρίς, δάσκαλος περνούσε πάλι από αυτούς τους δρόμους, για να πηγαίνει στην Ελληνική Σχολή, να μάθουν κι οι μικρότεροι όσα εκείνος έμαθε τα προηγούμενα χρόνια. Να μάθουν και να αγαπήσουν την πίστη, τη πατρίδα, τη λευτεριά. Να ετοιμάζονται για τη μεγάλη στιγμή που θα ερχόταν.

Περπατώντας σ’ αυτούς τους ίδιους δρόμους, πήρε τη μεγάλη απόφαση να μπει στον κλήρο. Διάκος κοντά στον προστάτη του Μητροπολίτη, έμαθε να υπακούει και να προσφέρει όλο του το είναι στο Θεό και στους ανθρώπους. Την ιδιαίτερη ευφυΐα που του χάρισε ο Θεός τη χρησιμοποίησε για τις δύσκολες υποθέσεις όλων. Διάκος έφυγε από την αγαπημένη του ιδιαίτερη πατρίδα και γύρισε Δεσπότης της.

Δεσπότης πια όργωνε κυριολεκτικά τους δρόμους, για να προσφέρει. Προστάτης των φτωχών και των αδικημένων, των χηρών και των ορφανών. Συμπαραστάτης των αγωνιστών που πέθαιναν καθημερινά στα μπουντρούμια της τουρκικής τυραννίας. Βοηθούσε τους μαθητές στις σπουδές τους.

Η ακεραιότητα και η αρετή του τον πήραν και πάλι από την πόλη του. Έφυγε για άλλη μια φορά, τώρα για τον Οικουμενικό Θρόνο της Κωνσταντινούπολης. Άφησε εκεί βαθιά ίχνη, στα πιο κρίσιμα χρόνια (1813 -1818) της Ρωμιοσύνης. Τότε που το σάλπισμα της Ελευθερίας από τη Φιλική Εταιρεία άρχισε να πυρακτώνει τις καρδιές όλων των ραγιάδων, ξανοίγοντας μπροστά τους το μαγικό όραμα της Ελληνικής Παλιγγενεσίας.

Στους δρόμους της Αδριανούπολης ξαναγύρισε εξόριστος Πατριάρχης και σκόρπιζε παντού μόνο το καλό. Μόνο αυτό ήξερε να κάνει ο σοφός και σεβάσμιος τούτος Ιεράρχης. Σοφός λόγω της μεγάλης του μόρφωσης και σεβάσμιος για την κοσμιότητα και την αρετή του. Μόνο να αγαπάει το Θεό και να βοηθάει αυτόν που είχε ανάγκη ήξερε. Να αγαπάει και να φροντίζει ιδιαίτερα την νεότητα.

Αχ, αυτοί οι δρόμοι, αυτές οι εκκλησιές, αυτά τα σπίτια, αυτή η πόλη, αυτοί οι κάτοικοι! Είναι όλοι κλεισμένοι μέσα στην καρδιά του. Είναι η τελευταία φορά που περνάει από τούτους τους δρόμους. Είναι η τελευταία φορά που βλέπει τους ανθρώπους της, τους δικούς του ανθρώπους. Ο πόνος χαραγμένος στις μορφές τους. Το κακό είναι απλωμένο παντού. Αίματα ανακατεμένα με χώματα και με τα πρώτα λουλούδια της άνοιξης. Στέλνει σε όλους και σε όλα την ευλογία του για τελευταία φορά. Ευλογώντας τους ο αγωνιστής Ιεράρχης, παραδίδει τη σκυτάλη του αγώνα. Είναι ατάραχος και γαλήνιος.

Πλησιάζουν στη Μητρόπολη. Μπροστά στη βρύση ακόμη κείτονται δύο ακέφαλα σώματα γεμάτα αίματα. Τα αναγνωρίζει. Είναι του πρωτοσύγκελου Θεόκλητου και του ιερομονάχου Ιακώβου. Ταράζεται ο Πατριάρχης, δάκρυα γεμίζουν τα μάτια του. Πονάει για τους συνεργάτες του.

**Το μαρτύριό του.**

Δε δειλιάζει όμως, προχωράει, έρχεται στη Μητρόπολη. Σταματούν στο Συνοδικό. Οι δήμιοι τοποθετούν την κρεμάλα στο κιγκλίδωμα του παραθύρου του Συνοδικού.

Όλα είναι έτοιμα, ο δήμιος περνά τη θηλιά στο λαιμό του Πατριάρχη και τραβά με δύναμη το σχοινί.

Κάτι ασυνήθιστο όμως συμβαίνει. Το σχοινί κόβεται! Ο Πατριάρχης πέφτει πάνω στη μεγάλη πέτρα που ήταν εκεί απ’ έξω.

Ο Πατριάρχης πεσμένος κάτω με το κομμένο σχοινί γύρω από το λαιμό του προσπαθεί να σηκωθεί. Με μεγάλη προσπάθεια σηκώνεται.

-Κύριέ μου, μη με εγκαταλείπεις, Κύριε Ιησού Χριστέ, ελέησόν με, ελέησον το έθνος, λέει και με εγκαρτέρηση και υπομονή περιμένει τη νέα θηλιά.

-Άχρηστα σχοινιά. Ύστερα πώς να κάνεις τη δουλειά σου; Είπε ο δήμιος σκληρά και συνέχισε το μακάβριο έργο του με άλλο σχοινί.

-Κύριε, εις χείρας σου παρατίθημι το πνεύμα μου, ιδού έρχομαι Κύριε, είπε τα τελευταία του λόγια ο μάρτυρας Πατριάρχης.

Για δεύτερη φορά τον κρέμασαν. Αυτή τη φορά το σχοινί άντεξε και ο Πατριάρχης Κύριλλος ο ΣΤ’ ο Αδριανουπολίτης πέρασε στην αθανασία ως εθνομάρτυρας.

Ήταν ξημερώματα Δευτέρας του Θωμά, 18 Απριλίου 1821.

Τρεις ολόκληρες μέρες ήταν κρεμασμένο το ιερό σκήνωμα του Πατριάρχη από το παράθυρο της Μητροπόλεως. Τη νύχτα, λένε, φως έλαμψε γύρω από το νεκρό Πατριάρχη και νόμισαν ότι πήρε φωτιά η Μητρόπολη.

Οι Τούρκοι απαγόρευσαν στους Έλληνες την ταφή του Πατριάρχη, όπως και όλων των κληρικών και προεστών.

Εβραίοι και γύφτοι ανέλαβαν τα πτώματα. Βρίζοντας και χλευάζοντας με αφάνταστη χαιρεκακία και ποταπότητα τα έριξαν στα ορμητικά νερά του ποταμού Έβρου. Εκείνες τις μέρες ήταν πλημμυρισμένα, και τα πτώματα των εθνομαρτύρων παρασύρθηκαν από τα νερά. Πολλά σκάλωσαν στα μπέντια22 που υπήρχαν κατά μήκος του ποταμού…

**Το ιερό λείψανο στο χωριό Πύθιο.**

Το ιερό λείψανο του Πατριάρχη Κυρίλλου παρασύρθηκε και σκάλωσε στο φράχτη ενός νερόμυλου στο χωριό Πύθιο. Και από κει αρχίζει μια άλλη ιστορία. Μια ιστορία ευλάβειας και αφοσίωσης, μια ιστορία γεμάτη συγκίνηση, γεμάτη θαύματα. Η ιστορία του Χρήστου Αργυρίου από το Πύθιο.

Η θανάτωση του Πατριάρχη έγινε για τους φανατικούς Τούρκους το σύνθημα για να ληστέψουν τους Έλληνες της περιοχής. Για μια στιγμή πάγωσαν όλοι οι χριστιανοί της Αδριανούπολης. Έχασαν τον Πατριάρχη τους, τον Δεσπότη τους, όλους τους άρχοντες μέσα σε μια βδομάδα. Το όραμα της λευτεριάς έσβησε στα θολωμένα από τα δάκρυα μάτια τους. Νόμισαν ότι χάνονται τα πάντα και για πάντα. Έμειναν μόνοι τους. Ο δυνάστης πάλι τους συνέτριψε. Πώς θα συνέχιζαν από δω και πέρα;

Αλλά αυτό ήταν κάτι πρόσκαιρο. Το παγωμένο τους μυαλό ζεστάθηκε σιγά – σιγά από τη ζέστη της καρδιάς τους και τις πρεσβείες του Πατριάρχη από τον ουρανό.

Η εθνική φλόγα ξαναζωντάνεψε, ξαναφούντωσε μέσα τους πιο ζεστή, πιο δυνατή. Ο εθνομάρτυρας Πατριάρχης από ψηλά παρακολουθούσε και ευλογούσε τον αγώνα τους.

Όλοι, λένε, πρόσφεραν τότε αυτά που είχαν στον αγώνα. Και η μικρότερη αδελφή του Πατριάρχη Κυρίλλου, η Μοσχονή, λένε πως έδωσε όλα τα κοσμήματά της κι όλα τα χρήματά της. Νέοι αγώνες, νέες θυσίες, για το όραμα της λευτεριάς. Οι καιροί είναι δύσκολοι. Ο Αγώνας συνεχίζεται.

**Μοσχονή, η μικρή του αδελφή.**

Η πείνα και η στέρηση έχουν θρονιαστεί και στο σπιτικό της Μοσχονής. Γρόσια δεν υπάρχουν και η πείνα άγρια, δαγκώνει το μυαλό της.

-Πού είναι η Ευθαλία; Ρώτησε η μικρή κόρη της Μοσχονής.

Η Ευθαλία είναι μια μικρή παραδουλεύτρα, που συχνά παίζει μαζί της.

-Μάλλον θα πήγε για ψώνια, είπε η μεγαλύτερη αδελφή της.

-Όχι, κόρες μου, δεν πήγε για ψώνια, είπε με σταθερή φωνή η μάνα της. Η Ευθαλία πήγε στους δικούς της.

-Πότε θα γυρίσει;

-Δεν ξέρω, κόρες μου. Πρέπει να μάθετε κι εσείς ότι δεν έχουμε πια γρόσια.

Πού να καταλάβουν τι σημαίνει αυτό τα παιδιά…

Η μάνα τους όμως καταλάβαινε πως κάτι δραστικό έπρεπε να κάνει.

-Μάνα, πεινάω, τί θα φάμε σήμερα;

-Σούπα.

-Πάλι σούπα; Και να ήταν και σούπα, νερόπλυμα είναι αυτό.

-Αυτό έχουμε σήμερα, παιδί μου.

-Μάνα, πονά η κοιλιά μου, η άλλη κόρη διαμαρτύρεται κι αυτή.

Ανήμπορη να κάνει οτιδήποτε η μάνα Μοσχονή, καταφεύγει στην προσευχή και ζητά με θέρμη τη φροντίδα του Θεού για τα παιδιά της. Δεν τα κλαίει τα χρήματα που έδωσε για την πατρίδα. Όχι. Πατριώτισσα μέχρι το κόκκαλο, δεν το μετανιώνει. Αν πάλι είχε χρυσάφι, θα το έδινε για τις ανάγκες του Γένους. Μα, τα παιδιά της να μην πεθάνουν! Άλλωστε, ο Κύριός μας το είχε υποσχεθεί, πως όποιος Του ζητάει βρίσκει. Θυμάται τον αδελφό της τον Πατριάρχη. Όσο ζούσε, όσοι υπέφεραν έβρισκαν ανακούφιση και παρηγοριά. Μα τώρα έχει φύγει…

-Πάτερ μου Κύριλλε, αδελφέ, μπορείς να βοηθήσεις κι από κει που είσαι! Καλύτερα κι από πριν. Είμαι σίγουρη ότι βρίσκεσαι κοντά στο Θεό. Το ξέρω ότι Του μιλάς για το Γένος, για τη λευτεριά μας. Σε παρακαλώ, μίλα Του και για μας. Τα παιδιά, για τα παιδιά μίλα Του. Βοήθησέ μας.

Μόλις τέλειωσε την προσευχή της, άκουσε δυνατά χτυπήματα στην πόρτα. Άνοιξε με σφιγμένη την καρδιά. Αμέσως το πρόσωπό της έλαμψε. Ήταν η Χάιδω, η γειτόνισσά της.

-Μόσχω, καλησπέρα.

-Καλώς την. Τί έπαθες και με κοψοχόλιασες; Γιατί χτυπούσες δυνατά; Τί τρέχει, Χάιδω;

-Α, να με συχωρνάς, αλλά δεν ήθελα να καθυστερήσω ούτε λεπτό. Βλέπω τη δυστυχία σας. Μέχρι τώρα δεν μπορούσα να κάνω τίποτα για να βοηθήσω. Με νερόσουπες είμαστε κάθε μέρα.

-Κι άλλοι πολλοί, Χάιδω.

-Μόνο που εμείς είμαστε μεγάλοι. Τα δικά σου όμως τα νιούτσικα, δε θα τα καταφέρουν. Ήρθε ο ξάδελφος του άνδρα μου και μας είπε ότι στο χωριό του δεν έχουν δάσκαλο. Σε σκέφθηκα αμέσως. Εσύ που ξέρεις καλά τα γράμματα, θα τα καταφέρεις. Δεν είναι μακριά. Μισή ώρα δρόμος από την πλευρά της Μπόσνας. Τί λές; Θα πας, αδελφή μου;

-Να πάω, και μισή και μία ώρα και δυο ώρες. Τα παιδιά όμως τα δύο μικρότερα, πώς θα μένουν μόνα τους; Δεν κάνει να τα αφήσω.

-Ούτε τα μικρά, ούτε τα μεγάλα κάνει να αφήσεις. Θα τα κρατάω εγώ στο σπίτι μου μέχρι να επιστρέψεις από το χωριό.

-Χάιδω μου, αδελφή μου, λέει κλαίγοντας η Μοσχονή και αγκαλιάζει τη γειτόνισσά της.

-Αδελφέ μου, τόσο γρήγορα. Μα τόσο γρήγορα!

Λέει συγκινημένη η Μοσχονή κι η γειτόνισσά της δεν καταλαβαίνει. Η ίδια όμως ξέρει πόσο γρήγορα πήρε απάντηση στην προσευχή της.

Πράγματι, η Μοσχονή έγινε δασκάλα, για να μην πεθάνουν από πείνα τα επτά της παιδιά.

Με αυτές τις θυσίες και άλλες ακόμη, το δένδρο της λευτεριάς ποτίστηκε και θέριεψε και σκέπασε με τα κλαδιά του το Γένος.

**ΣΤΟ ΠΥΘΙΟ.**

**Ο Χρήστος Αργυρίου βρίσκει το ιερό λείψανο**

**και το ενταφιάζει στο σπίτι του στο Πύθιο.**

Το ιερό σκήνωμα του Πατριάρχη σκάλωσε σε ένα δένδρο κοντά στο φράχτη του νερόμυλου, στο χωριό Κούλελι – Μπουργκάζ, στο σημερινό Πύθιο. Εκεί στο μύλο δούλευε ο Χρήστος Αργυρίου. Τον φωνάζει λοιπόν ένας Τούρκος και του λέει. «Τι παράξενο πράμα είναι τούτο; Τα κοράκια κάθονται πάνω στα πτώματα των γκιαούρηδων, μα σε τούτο το πτώμα με τα γένια, δεν πλησιάζουν. Πόσο κακός άραγε να ήταν, που ούτε τα όρνια δεν τον πλησιάζουν;».

Ο Χρήστος δεν είπε λέξη, επειδή είχε ήδη αναγνωρίσει τον Πατριάρχη. Είχαν έρθει τα πικρά μαντάτα και στο χωριό τους. Ήξερε για όλα τα μαρτύρια που έγιναν κείνες τις μέρες. Ήξερε ακόμη και τα μαντάτα για τα πτώματα των εθνομαρτύρων. Τα είχε ρίξει όλα στο ποτάμι, και από αυτά πολλά σκάλωσαν στα μπέντια της Μπόσνας. Στη Μπόσνα έμεναν μόνο Έλληνες, κανένας Τούρκος δεν έμενε στο χωριό. Πήγαν λοιπόν να τα πάρουν τα πτώματα και να τα θάψουν στο νεκροταφείο τους. Το έμαθαν φανατικοί μουσουλμάνοι από το γειτονικό χωριό Αχήρ – Κιοϊ και τους εμπόδισαν. Μόνο λίγα πτώματα κατόρθωσαν και έθαψαν κρυφά. Τα άλλα παρασύρθηκαν από τα ορμητικά νερά του ποταμού Έβρου. Όσα βρέθηκαν θάφτηκαν κρυφά.

Ο Χρήστος, αδιάφορος τάχα, σκεφτόταν με ένταση και ταχύτητα. Το μυαλό του έπαιρνε πολλές στροφές. Δεν μπορούσε να αφήσει απροστάτευτο το λείψανο του Πατριάρχη. Δεν έπρεπε να εμπιστευτεί κανέναν, ούτε μουσουλμάνο, ούτε χριστιανό. Αυτό το καταλάβαινε. Δεν άργησε να καταλήξει σε μια απόφαση. Δεν είπε τίποτα στον Τούρκο. Μόνο περίμενε με ανυπομονησία να έρθει η νύχτα.

Σαν έφτασε η νύχτα, που καταπίνει όλες τις σκιές, ο Χρήστος έσυρε το ιερό σκήνωμα και το σήκωσε στους ώμους του. Με τη βοήθεια της γυναίκας του το φορτώνεται και το βάζουν πάνω στο κάρο του. Το σκεπάζουν με κλαδιά, για να μη φαίνεται. Το φέρνουν στο σπίτι τους, που δεν ήταν και κοντά. Κατάκοποι και με κίνδυνο της ζωής τους φτάνουν. Ορκίζει τη γυναίκα του να μην πει σε κανένα τίποτα και μαζί σκάβουν λάκκο στο μέσο του δωματίου, που είναι ο φούρνος του σπιτιού. Εκεί θάβουν το ιερό λείψανο του Πατριάρχη!

Οι μόνοι άνθρωποι που γνωρίζουν τον ενταφιασμό του Πατριάρχη είναι ο Χρήστος και η γυναίκα του. Κρατάνε καλά το μυστικό τους. Ανάβουν μέρα νύχτα καντήλι πάνω στον τάφο του, μέσα στο σπίτι τους. Κανείς δεν μπορεί να υποψιαστεί τίποτα. Το μόνο που αισθάνονται όλοι οι κάτοικοι του χωριού, είναι ότι μια ιδιαίτερη ευλογία έχει αυτή η οικογένεια.

**Θαύματα και ευλογία στο χωριό Πύθιο.**

Στα χρόνια που ακολούθησαν ευλογία Θεού ερχόταν στην οικογένεια του Χρήστου Αργυρίου συνεχώς. Ο τάφος ήταν πάντα υγρός. Αλλά δεν τους ενοχλούσε αυτή η υγρασία, απεναντίας την ένιωθαν ως ευλογία. Ο Πατριάρχης δεν τους άφηνε αβοήθητους. Εμφανιζόταν σαν οπτασία σε αρκετά μέλη της οικογένειας. Έμαθαν να ζουν μαζί του, και να τον περιμένουν, όταν είχαν προβλήματα. Όταν είχαν ανάγκη, εμφανιζόταν κα συνομιλούσε μαζί τους. Κάποτε τον άκουγαν να περπατά στην αυλή τους με ένα θυμιατήρι. Άκουγαν τότε το ντίγκ ντόγκ που έκανε το θυμιατήρι και ένιωθαν ασφάλεια. Είχε γίνει ο δικός τους άνθρωπος.

Στα ονόματα που έδιναν στον παπά για να μνημονεύσει έβαζαν και το όνομα Κύριλλος. Δε θέλησαν να δώσουν εξήγηση στον παπά, όταν τους ρώτησε ποιός είναι αυτός ο πεθαμένος τους ο Κύριλλος. Δεν ήθελαν να φανερωθούν, αλλά και πάλι ήθελαν να κάνουν ό,τι καλύτερο μπορούσαν για τον άγιο Πατριάρχη τους. Ένιωθαν, ότι ήταν ο δικός τους άγιος.

**Εμφάνιση του Πατριάρχη στον κουμπάρο του Αργυρίου.**

Μια μέρα ο Χρήστος Αργυρίου μαζί με τον κουμπάρο του κάθονταν στο δωμάτιο του φούρνου. Το καντήλι όμως πάντα είναι αναμμένο. Εκεί που κάθονται ακούνε να τσιτσιρίζει το καντήλι.

-Το καντήλι θα σβήσει, να φέρω λάδι, είπε και έφερε λάδι και έριξε στο καντήλι ο Χρήστος.

-Μπρέ κουμπάρε, όλο με το καντήλι ασχολείσαι, πήγε να τον πειράξει ο κουμπάρος του.

-Βάζω λάδι να μη σβήσει.

-Έ, και σα σβήσει, τί πειράζει; Θα το ανάψει αργότερα η κυρά σου.

-Όχι, πρέπει να είναι αναμμένο συνέχεια.

-Κάνεις σαν κάτι να συμβαίνει… Για λέγε…

-Τίποτα, είπε ο Χρήστος, σφραγίζοντας για άλλη μια φορά το στόμα του.

-Πώς τίποτα; Είσαι πάντα προσεκτικός με το καντήλι. Έβαλες εδώ αυτό το τραπέζι. Μόνο εμπόδιο είναι, αλλά εσύ εκεί! Κι όταν τις προάλλες το μετακίνησα λιγάκι, για να σε βοηθήσω, να φουρνίσω, έκανες σα να έριξα εικόνισμα.

-Πες ότι έχω κι εγώ κουσούρια, τί να κάνουμε; Αυτά θα λέμε τώρα; Τάχα πειραγμένος, απάντησε ο Χρήστος.

-Όχι, εγώ για άλλο λόγο ήρθα σήμερα. Αλλά σε είδα με το καντήλι και είπα μη σου συνέβη κι εσένα τίποτα παράξενο.

-Γιατί το λές; Κρένε, κουμπάρε.

-Ψες το βράδυ αργά, είχα μεγάλο σεβντά. Δεν ήξερα τι να κάνω. Ήθελε ο αγάς να του πάω το Γιωργή μου. Μικρό παιδί μαθές, για τί άλλο το ήθελε; Στριφογύριζα στο στρώμα. Είχε παγώσει το μυαλό μου. Δεν μπορούσα να σκεφτώ τίποτα.

Εκεί λοιπόν που ένιωθα ένα πλάκωμα και δεν μπορούσα να κουνηθώ, είδα από το παράθυρο κάτι παράδοξο. Ένας, σαν Δεσπότης ήταν, έβγαινε απ το φούρνο σου κι ερχόταν σε μας. Μόνο που τον είδα, έφυγε το πλάκωμα κι ένιωσα ανάλαφρος. Σηκώθηκα, άνοιξα την πόρτα, βγήκα να τον προϋπαντήσω. «Τα σεβάσματά μου, Δέσποτα» του είπα. «Σήκω, Δημήτρη», μου είπε. «Μην ανησυχείς. Αύριο ο αγάς θα έχει φασαρία στο σεράι και θα σε ξεχάσει. Μην πας από κει με το παιδί». «Ευχαριστώ Δέσποτα», μόνο αυτό πρόλαβα να πω και εξαφανίστηκε. Νόμισα ότι στο είπε η κυρά μου κι εσύ το είπες στο Δέσποτα που μάλλον φιλοξενείς.

-Τον είδες κι εσύ λοιπόν, προβληματισμένος απάντησε ο Χρήστος.

-Ποιόν κρύβεις, και που τον κρύβεις τόσο καλά, που δεν είδα κανένα αυτές τις μέρες στο σπίτι σου;

-Σσς, κρύβε λόγια, κι οι τοίχοι έχουν αυτιά.

-Μα ποιός ήταν; Πώς ήξερε το όνομά μου; Πώς ήξερε τί περνάω, αν δεν του τα είπες εσύ;

-Μα, εσύ μόνος σου τα είπες.

-Θα με τρελάνεις; Δεν ξέρω τί κάνω και τί λέω και σε ποιόν τα λέω;

-Αφού του φανερώθηκες, Πατριάρχη μου, θ του τα πω, είπε ο Χρήστος και έκανε το σταυρό του, ζητώντας την άδειά του.

-Πατριάρχης;

-Σσσς, άκουγε και μη μιλάς δυνατά.

-Δε θα ξαναμιλήσω, το υπόσχομαι.

-Θυμάσαι πριν από έξι περίπου χρόνια, όταν έκαναν τις εκτελέσεις στην Αδριανούπολη; Πού κρέμασαν τον Πατριάρχη τον Κύριλλο;

-Πώς δε θυμάμαι; Τρεις μέρες τον είχαν κρεμασμένο. Μετά οι Τούρκοι έδωσαν τα πτώματα όλων να τα ρίξουν οι Εβραίοι και οι γύφτοι στο ποτάμι, είπε ο κουμπάρος με έναν κόμπο στο στομάχι.

-Δούλευα τότε στο μύλο. Φωνάζει το αφεντικό να πλησιάσω. Είδα τα πτώματα που έπλεαν στο ποτάμι. Του Πατριάρχη είχε σταθεί στις ρίζες ενός δένδρου. Βλέπεις, τον ήξερα! Όσες φορές πήγαινα στην Αδριανούπολη για δουλειές, πήγαινα και στην Εκκλησία. Εκεί τον έβλεπα να λειτουργεί. Άγγελος, όχι άνθρωπος ήταν. Ο μυλωνάς, το αφεντικό μου, φώναζε «μπρε Χρήστο, τι παράξενο πράγμα, τα κοράκια πάνω στα πτώματα των γκιαούρηδων κάθονται, μόνο στο πτώμα εκείνου με τα γένια δεν πλησιάζουν». Τον αναγνώρισα, αλλά δεν ήθελα να φανερωθώ. Το βράδυ αργά, πήγαμε με την γυναίκα μου, τον φορτώσαμε στο κάρο, έριξα από πάνω χόρτα – τάχα πως τα φέρνω στο σπίτι – για να μη με καταλάβουν, και τον φέραμε στο σπίτι.

-Από το μύλο στο σπίτι; Μωρέ μπράβο, τόσο δρόμο. Και μετά τί το έκανες το λείψανο;

-Όρκισα τη γυναίκα μου να μην πει σε κανένα τίποτα. Σκάψαμε και τον θάψαμε εδώ μέσα. Από τότε καίει το καντήλι. Είναι το ελάχιστο που μπορούμε να κάνουμε στον άγιο αυτό άνθρωπο. Και ξέρεις κάτι, όλα καλά μας πάνε αυτά τα χρόνια!

-Έβλεπα κι εγώ ότι δεν μπορούσε το κακό να σας πλησιάσει κι απορούσα με την τύχη σας, πού να ξέρω! Είπε με θαυμασμό ο κουμπάρος.

-Ο άγιος, γιατί άγιος είναι, να μου το θυμηθείς αυτό που σου λέω, έγινε μέλος της οικογένειάς μας. Τον βλέπουμε να είναι ανάμεσά μας. Να μας δίνει λύσεις στα προβλήματα. Νιώθουμε την παρουσία του.

-Αμ εγώ! Περίμενα στο σπίτι με το παιδί, να δούμε τί θα γίνει. Το μεσημέρι αργά έμαθα ότι ήρθε φιρμάνι από τον Σουλτάνο κι έφυγε αμέσως ο αγάς, σκυθρωπός για την Πόλη.

-Ποιός ξέρει αν θα ξαναγυρίσει.

-Σ’ ευχαριστώ , άγιε Πατριάρχη μας. Έσωσες το παιδί μου σήμερα, είπε και γονάτισε ο κουμπάρος πάνω στον τάφο.

-Και όλο το χωριό έσωσε. Μου λένε στο καφενείο πως πηγαίνουν πολύ καλά οι δουλειές μας. Αλλά και ο αγώνας μας για τη λευτεριά κάτω στο Μοριά δεν ακούς πώς πάει καλά;

-Θυσιάστηκε για την λευτεριά της πατρίδας μας.

-Εκείνος έπεσε, οι άλλοι συνεχίζουν, είπε ο Χρήστος.

-Το ποτάμι ξεχείλισε. Κανείς δεν μπορεί να το συγκρατήσει.

-Πότε θα φτάσει και σε μας εδώ, κάτω από τη μύτη της Πύλης;

-Δε θα αργήσει κι αυτή η μέρα, είπε προφητικά ο κουμπάρος.

-Ο Θεός να δώσει, ευχήθηκε μέσα από την ψυχή του ο Αργυρίου.

**ΕΠΙΣΤΡΟΦΗ ΣΤΗΝ ΑΔΡΙΑΝΟΥΠΟΛΗ**

**Τα ιερά λείψανα στην Αδριανούπολη.**

Και έδωσε ο Θεός. Το 1829 με το Ρωσοτουρκικό πόλεμο οι Ρώσοι μπαίνουν στην Αδριανούπολη. Υπογράφεται η συνθήκη της Αδριανούπολης και αναγνωρίζεται από τους Τούρκους η ανεξαρτησία της Ελλάδος.

Με τη συνθήκη αυτή οι Έλληνες κάτοικοι της περιοχής νιώθουν πιο ήσυχοι, πιο ασφαλείς, πιο σίγουροι για τη ζωή και την περιουσία τους. Χτυπάνε τώρα οι καμπάνες. Πηγαίνουν τώρα στις εκκλησιές χωρίς φόβο, χωρίς καρδιοχτύπι.

Τότε σκέφτηκε ο Χρήστος Αργυρίου να πάει στην Αδριανούπολη, να δει τον Δεσπότη και να του μιλήσει για τον Πατριάρχη. Πήγε στο Μητροπολίτη Αδριανουπόλεως Γρηγόριο τον Βυζάντιο και του φανέρωσε το μεγάλο μυστικό της ζωής του. Ο Δεσπότης είχε ακούσει κάποιες υποψίες από το Μητροπολίτη Διδυμοτείχου. Ένας παπάς του έλεγε ότι μια οικογένεια στο Πύθιο βάζει στα ονόματά της και το όνομα Κύριλλος, ενώ δεν έχουν κανέναν μ’ αυτό το όνομα. Τώρα, με το φανέρωμα του μυστικού του Αργυρίου, όλα εξηγούνται.

Ο Δεσπότης του λέγει να φέρει κρυφά στη Μητρόπολη τα ιερά λείψανα του Πατριάρχη Κυρίλλου. Πράγματι, ο Αργυρίου ξεθάβει το λείψανο, κρυφά το πηγαίνει και το παραδίνει στα χέρια του Δεσπότη. Ο Δεσπότης Γρηγόριος ειδοποιεί την ανεψιά του Πατριάρχη Κυρίλλου να ετοιμάσει κόλλυβα και με την παρουσία όλων των συγγενών του γίνεται επιβλητικό μνημόσυνο.

Ο Χρήστος Αργυρίου γυρνά στο χωριό του. Το μέρος που ήταν θαμμένο το λείψανο του Πατριάρχη το θεωρεί πια ιερό. Είναι το ιερότερο μέρος του σπιτιού του. Εκεί τοποθετεί εικονοστάσι και καίει συνέχεια το καντήλι.

Τα χρόνια περνούν. Όλοι στο χωριό μάθανε για τον Πατριάρχη, μάθανε για τον τάφο του.

Η ευλογία σιγά – σιγά πέρασε σε όλο το χωριό.

Οι Αργυρίου είχαν μια θεία που ήταν πολλά χρόνια τυφλή. Αυτή έλεγε ότι συχνά έβλεπε τον Πατριάρχη και συζητούσε για πολλή ώρα μαζί του.

Το Πύθιο, όλα αυτά τα χρόνια, τον είχε προστάτη του. Οι κάτοικοί του ευλαβούνταν τον Πατριάρχη. Είχε γίνει κάτι σαν αλεξικέραυνο για το χωριό. Συμφορές που έρχονταν, την τελευταία στιγμή έφευγαν χωρίς να αγγίξουν κανένα τους. Κάποιοι τον βλέπουν, άλλοι συνομιλούν, άλλοι ακούν τα βήματά του και κάποιοι ακούν τις ψαλμωδίες με τη γλυκιά φωνή του.

Όλοι ομολογούν και δείχνουν τον προστάτη τους. Το χωριό το διάλεξε ο άγιος για την αρετή του, είπαν. Το σίγουρο είναι ότι όλοι θεωρούν τον άδειο πλέον τάφο του, ως το ιερότερο μέρος του χωριού. Το καντήλι του δε σβήνει ποτέ. Θεωρούν ευλογία να φροντίσουν για το λάδι του. Θέλουν να είναι φανερή σε όλους η ευλάβειά τους στο μεγάλο προστάτη τους.

Και τα χρόνια περνούν…

Τα ιερά Λείψανα του Αγίου Κυρίλλου από τις πολλές προσφυγιές των κατοίκων της Αδριανούπολης χάνονται κάπου στην Αθήνα. Η παρουσία όμως του Αγίου με τα θαύματά του συνεχίζεται.

Ο Άγιος είναι μόνιμα μέσα στις καρδιές μας.

Άγιε Κύριλλε, δέξου τις ικεσίες μας

και ευλόγησε τους νέους μας.

Άγιε Κύριλλε, δέξου τις ικεσίες μας

και ευλόγησε την νέα πατρίδα μας

τη Νέα Ορεστιάδα και με τις πρεσβείες σου

χάρισέ μας την Αδριανού μας. Άγιε Κύριλλε,

δέξου τις ικεσίες μας και ευλόγησε τη μητέρα μας

την Ελλάδα.

**Αγίου Κυρίλλου του ΣΤ’**

**Απολυτίκιον ήχος α’. Της ερήμου πολίτης.**

Πορφυρώσας τας ρύμας της Αδριανουπόλεως τοις οικείοις όμβροις αιμάτων, Πατριάρχα τρισόλβιε, εν χρόνοις τοις υστέροις κοινωνός εγένου παθημάτων του Χριστού και Νέας Ορεστιάδος νυν προστάτης. Διο σοι εκβοώμεν, πάτερ Κύριλλε. Δόξα τω σε δοξάσαντι Χριστώ, δόξα τω ε αγιάσαντι, δόξα των αθλοφόρων μιμητήν σε αναδείξαντι.

**Μεγαλυνάριον Αγίου Κυρίλου του ΣΤ’.**

Χαίροις ο προθύμως αποκτανθείς ως ποιμήν, θεόφρον, Εκκλησίας Χριστού κάλλος, Κύριλλε τρισμάκαρ, υπέρ του σου ποιμνίου Αγαρηνών προτάσσων την ιταμότητα.

**Μητροπολίτης Αδριανουπόλεως Γρηγόριος ο Βυζάντιος.**

Ο Μητροπολίτης Αδριανουπόλεως Γρηγόριος ο Βυζάντιος ήταν ο πρώην διάκονος του αγίου Κυρίλλου, ο οποίος παρέλαβε από τον Αργυρίου το ιερό σκήνωμα του αγίου. Ένα μικρό κομμάτι από τα οστά του αγίου το τοποθέτησε μέσα σε ένα μεγάλο σταυρό που φορούσε πάντα. Μετά την κοίμησή του στην Ι. Μ. Βατοπαιδίου, άφησε και το οστό στη Μονή.

Αυτό το ιερό οστό ανακάλυψαν και αποκάλυψαν ο Δημήτρης Κιηγμάς με το Γιώργο Ρυζιώτη μετά από πληροφορίες.

Στη συνέχεια, μέλος του συλλόγου «Η Ορεστιάδα», ο Νίκος Κούκλατζης, μετέβη και αυτός στο Βατοπαίδι και το φωτογράφισε.

Μετά τη γνωστοποίηση του θέματος στο Δεσπότη μας κ.κ. Δαμασκηνό, ο Ιεράρχης δραστηριοποιήθηκε αμέσως και το μετέφερε για προσκύνημα στα Κυρίλλεια 2011.

**Δημήτριος Μουρούζης.**

Ο Πρίγκιπας Δημήτριος Μουρούζης (1768 -1812) ήταν γιος του Ηγεμόνα της Μολδαβίας Αλεξάνδρου Μουρούζη της σπουδαίας βυζαντινής οικογένειας των Μουρούζηδων, κλάδος της οποίας συνεχίζει να υφίσταται σήμερα στην Ιταλία.

Ο Δημήτριος Μουρούζης υπήρξε Μέγας Διερμηνέας της Υψηλής Πύλης από το 1808, όταν πετυχαίνοντας την εύνοια του Σουλτάνου Σελήμ Γ’ έλαβε την άδεια της ανίδρυσης της Μεγάλης του Γένους Σχολής στην Ξηροκρήνη (Κρυσούτσεσμέ) του Βοσπόρου. Επίσης, βοήθησε ιδιαίτερα στην ανάπτυξη της παιδείας στις διάφορες επαρχίες.

Το 1812 ανέλαβε τις μετά των Ρώσων διαπραγματεύσεις ειρήνης, όπου και συνομολογήθηκε η Συνθήκη του Βουκουρεστίου (1812). Στη συνέχεια όμως όταν ξεκίνησε η εκστρατεία των Γάλλων κατά της Ρωσίας, ο Γάλλος πρέσβης στην Κωνσταντινούπολη Σεβαστιάνι, προκειμένου να κερδίσει τη σύμπραξη των Οθωμανών στις γαλλικές πολεμικές επιχειρήσεις, έφθασε στο ιταμό σημείο να συκοφαντήσει τους μεγάλους Διερμηνείς Δημήτριο Μουρούζη και Παναγιώτη Μουρούζη ως εκ θρησκεύματος ρωσόφιλους που έδρασαν σε βάρος της Οθωμανικής αυτοκρατορίας, ειδικά στο Σερβικό ζήτημα. Συνέπεια αυτού ήταν να παρασύρει τον τότε Σουλτάνο Μαχμούτ Β’ και να διατάξει την θανάτωση των παραπάνω δι’ αποκεφαλισμού.

Η εκτέλεση της διαταγής πραγματοποιήθηκε στη Σούμλα, απ’ όπου οι εκτελεστές Οθωμανοί απέστειλαν το κεφάλι του Δημητρίου Μουρούζη, με ειδικό ταχυδρόμο, στην Κωνσταντινούπολη.

**Κωνσταντίνος Κούμας.**

Λόγιος και διδάσκαλος του Γένους (1777-1836). Δίδαξε σε πολύ νεαρή ηλικία στα σχολεία της Λάρισας, της Τσαριτσάνης και των Αμπελακίων. Στα 1804, ακολουθώντας τον Άνθιμο Γαζή στη Βιέννη, επιδόθηκε στη μελέτη των φυσικομαθηματικών. Το 1809 πήγε στη Σμύρνη και ίδρυσε το «Φιλολογικό Γυμνάσιο», όπου και δίδαξε μαθηματικά. Αργότερα, το 1814 μετά από πρόσκληση του Πατριάρχου Κωνσταντινουπόλεως Κυρίλλου του ΣΤ’ πήγε στην Κωνσταντινούπολη και δίδαξε μαθηματικά, ελληνικά και φιλοσοφία στη Μεγάλη του Γένους Σχολή. Αλλά ξαναγύρισε στη Σμύρνη ύστερα από ένα χρόνο, όπου και έμεινε μέχρι την Επανάσταση του 1821. Τότε αναγκάστηκε να διαφύγει στην Τεργέστη, με αποτέλεσμα να δημευτούν η πλούσια βιβλιοθήκη του και η περιουσία του.

Το 1819 ονομάστηκε διδάκτορας της φιλοσοφίας στο πανεπιστήμιο της Λιψίας και το 1820 έγινε μέλος των Βασιλικών Ακαδημιών του Μονάχου και του Βερολίνου. Το 1835 ανέλαβε την διεύθυνση ελληνικού σχολείου της Τεργέστης, όπου και πέθανε από χολέρα.

Ήταν άνθρωπος με πλατιές αντιλήψεις και με βαθιά επιστημονική μόρφωση και από τους πρώτους δασκάλους που εισήγαγαν τα μαθηματικά, τη φυσική και τη χημεία στα ελληνικά σχολεία. Αγωνίστηκε σταθερά για την οργάνωση και τη διάδοση της παιδείας στον υπόδουλο ελληνισμό.

**Στέφανος Θ. Καραθεοδωρής.**

Ο Στέφανος Θεοδώρου Καραθεοδωρής γεννήθηκε το 1789 στην Αδριανούπολη.

Ο Στέφανος διακρινόταν από την παιδική του ηλικία για την επιμέλειά του και την ευφυΐα του και επηρεάσθηκε πολύ από παράδειγμα του συμπατριώτη του, Οικουμενικού Πατριάρχου Κυρίλλου του ΣΤ’ , ο οποίος ήταν συγγενής του. Μετά την στοιχειώδη μόρφωσή του στην γενέτειρά του, παρακολούθησε γυμναστικές σπουδές στη φημισμένη Σχολή των Κυδωνιών. Συνέχισε πανεπιστημιακές σπουδές στην Πίζα της Ιταλίας, αρχικώς μαθηματικά, φυσική, χημεία και στη συνέχεια ιατρική, βοηθούμενος οικονομικώς και από τον συγγενή του Κύριλλο που ήταν τότε Μητροπολίτης Ικονίου.

Μετά το πέρας των πανεπιστημιακών σπουδών του στην Ιταλία επέστρεψε το 1819 ο Καραθεοδωρής στην Αδριανούπολη ιατρός, μαθηματικός, φυσικός και γνώστης πολλών ξένων γλωσσών, όπου διορίσθηκε Διευθυντής της Σχολής Ανδριανουπόλεως διαδεχθείς στη Διεύθυνση της Σχολής τον τότε Μητροπολίτη Ανδριανουπόλεως Εθνομάρτυρα Δωρόθεο Πρώιο. Στην εγκαθίδρυσή του στη Σχολή ως Σχολάρχου παραβρέθηκε και ο συγγενής του, εξόριστος πλέον Οικουμενικός Πατριάρχης Κύριλλος ΣΤ’. Στη Σχολή δίδασκε μαθηματικά, φυσική, ανθρωπολογία και ξένες γλώσσες, παράλληλα δε με τα διδακτικά καθήκοντά του ασκούσε και την ιατρική δωρεάν για τους φτωχούς ομογενείς μας.

Όταν έγιναν οι σφαγές στην Αδριανούπολη τον Απρίλιο του 1821, διέφυγε τη σφαγή χάρη στην επέμβαση του Αρχιγραμματέα του Ιερού Δικαστηρίου των Οθωμανών Καβουλή Εφέντη, τη σύζυγο του οποίου έσωσε ο Καραθεοδωρής, ως ιατρός, από βέβαιο θάνατο. Λόγω της μεγάλης φήμης του, ως αρίστου και διακεκριμένου ιατρού, εκλήθη στην Κωνσταντινούπολη ως ιατρός των Ανακτόρων, και από το 1827 μέχρι το 1861 ήταν ο προσωπικός ιατρός του Σουλτάνου Μαχμούτ Β’.

Το 1827 διορίστηκε Καθηγητής της Ιατρικής Σχολής Κωνσταντινουπόλεως, στην οποία δίδαξε μέχρι το 1876. Ως σύμβουλος δε στο Υπουργείο Εκπαιδεύσεως βοήθησε πολύ την Ελληνική εκπαίδευση και εξουδετέρωσε τα προσκόμματα και τις αντιδράσεις των φανατικών μουσουλμάνων.

**Κωνσταντίνος Αντ. Καραθεοδωρής (1802 -1879).**

Γιος του Αντωνίου, αδερφού του Στεφάνου Θεοδ. Καραθεοδωρή. Γεννήθηκε στην Αδριανούπολη και ανατράφηκε με την επιρροή του θείου του τού Πατριάρχου Κυρίλλου ΣΤ’. Έκανε γυμνασιακές σπουδές στο Βουκουρέστι και σπούδασε ιατρική στο Παρίσι και στην Πίζα. Το 1830 διορίστηκε καθηγητής στην αυτοκρατορική ιατρική σχολή της Πόλης. Ήταν αυτοκρατορικός ιατρός του σουλτάνου Μαχμούτ Β’ και του γιου του Αβδούλ Μετζίτ. Επίσης ήταν έφορος της Μεγάλης του Γένους Σχολής και επίτροπος των ελληνικών φιλολογικών ιδρυμάτων της Πόλης.

**Μεγάλη του Γένους Σχολή.**

Η σημερινή Μεγάλη του Γένους Σχολή θεωρείται ότι είναι η συνέχεια της «Οικουμενικής Πατριαρχικής Σχολής» που ίδρυσε ο Μέγας Κωνσταντίνος. Ο Αυτοκράτορας Ηράκλειος βελτίωσε τις συνθήκες διδαχής της και επί Αυτοκράτορα Σεργίου έτυχε Νέου εκπαιδευτικού προγράμματος. Επί Αυτοκράτορος Λέοντος του Ισαύρου αναστέλλεται η δράση της, ενώ μεγαλούργησε επί Αυτοκρατορίας της Δυναστείας Κομνηνών κα προήγαγε τα γράμματα επαξίως επί Αυτοκρατορίας των Παλαιολόγων.

Η Σχολή που δεσπόζει στην κορυφή του πέμπτου λόφου της Βασιλεύουσας είναι το **Αρχαιότερο Εκπαιδευτικό Ίδρυμα της Ευρώπης.**

Στη μακραίωνη διαδρομή της τη Σχολή εναλλάσσει και την ονομασία της αλλά και τον τρόπο λειτουργίας της. Πάντοτε όμως μέσα στα στενά όρια της Αρχιεπισκοπής Κωνσταντινουπόλεως και πάντοτε υπό την υψηλή εποπτεία του Οικουμενικού Πατριαρχείου. Έτσι, με βάση πάντοτε τα ιστορικά Βυζαντινά συγγράμματα παρατηρούμε ότι αποκαλείται:

“Πάγκοινος Ακαδημία”,

“Μέγα Του Γένους Μουσείον”,

“Τέμενος Μουσσών”,

“Ελληνικόν Σχολείον”,

“Πατριαρχικόν Σχολείον”,

“Σχολείον της Μεγαλουπόλεως”.

Επικρατεί μέχρι σήμερα η ονομασία **«Πατριαρχική Μεγάλη του Γένους Σχολή»** .

Από τους αποφοίτους της Πατριαρχικής Μεγάλης του Γένους Σχολής προήλθε αργότερα η ηγετική τάξη της Ομογενειακής Κοινότητας.

Απόφοιτοί της ήταν οι Δραγουμάνοι της Υψηλής Πύλης, οι Ηγεμόνες της Μολδοβλαχίας και οι γνωστοί Φαναριώτες. Αρκετοί Πατριάρχες και σχεδόν όλοι οι Μητροπολίτες του Οικουμενικού Θρόνου πέρασαν από τα τιμημένα θρανία της Σχολής.

**ΥΠΟΣΗΜΕΙΩΣΕΙΣ.**

1. Είδος πολύ γλυκού ποτού.
2. Σπλάχνο.
3. Καημός.
4. Δοσοληψίες.
5. Τούρκικες λέξεις γραμμένες με ελληνικούς χαρακτήρες.
6. Γειτονιά συνοικία.
7. Ένα μακρύ και πλατύ επανωφόρι από εκλεκτό μάλλινο ή μεταξωτό ύφασμα, στολισμένο με γούνα – σύμβολο αναγνώρισης της εξουσίας του.
8. Κατά πολύ καλύτερός του.
9. Χρυσά νομίσματα της εποχής, λίρες.
10. Το σημερινό σύστημα.
11. Ιδρύθηκε το 1814 στη Οδησσό.
12. Υποδιοικητή.
13. Νομάρχης ή μουτεσελίμης ή Μπουσταντζή – μπασής είναι το ίδιο πρόσωπο.
14. Εις υγείαν.
15. Άρχοντες, αφεντικά.
16. Καημός.
17. Αδελφός.
18. Δωμάτιο.
19. Βάσανα.
20. Χαμηλός καναπές.
21. Το πλήρες όνομα του νομάρχη.
22. Δέσεις των νερόμυλων.

Η/Υ επιμέλεια Σοφίας Μερκούρη.